text:
( 31-JAN-2014 年初一 )
大年初一喇 祝個個都身體健康 龍馬精神 財源滾滾來 ~
10 點起身 叫里奧大人去麥當勞買早餐番屋企 share 食 都懶得落街 ~
本來諗住直接喺屋企樓下 join 埋媽咪 家姐去婆婆度 不過家姐話媽咪想我地去佢屋企拎利是 一馬當先喎 咁是但啦 去咗媽咪屋企先囉 最搞笑係媽咪唔知我地黎 係咁同家姐講話出門口 咁家姐即 whatsapp 比我 問我喺邊 其實我都差唔多到架喇 之後我叫佢入廁所啦 咁媽咪就唔會催啦 哈 ~
我叫里奧大人叫媽咪個名 媽咪以為真係有人搵佢呀 搞笑 ~
派完利是就出發喇 好感恩好快有的士 因為新年係好難有的士架 ~
今年婆婆唔煮新年飯喇 所以去酒樓食呀 ~
咁我比完錢再比利是個司機叔叔 佢收完之後就即刻去開車尾廂 我無為意架 之後家姐同我講話佢一收完利是即開車尾廂 但頭先黎嘅時候 係家姐自己開架咋 哈 ~
去肇順飲茶 不過就唔係叫點心囉 因為婆婆話尋晚食過條魚 覺得好好食 所以就黎呢間 同埋叫個餐喇 ~
年初一食飯 多數只係大舅父 舅母同護士表妹 大食同剪髮表妹 今次大食媽咪都有黎 因為想見我媽咪 所以我覺得好感動呀 ~
婆婆叫個餐係 $2,488 嘅 咁食到個馬拉糕之後 有個侍應同我地講 話同我地落單嘅侍應搞錯咗 我地食緊嘅份量係大份嘅價錢 叫我地同酒樓 share 個差額 一人讓一步喎 咁我即問差額幾多啦 佢話 $500 但我話事實係妳地錯喎 我話等婆婆番黎先再講 因為婆婆比錢家嘛 不過婆婆話無所謂 咁講真 新年流流都唔想嘈囉 ~
籠仔荷菜蒸蝦 - 好在食咗早餐 因為我唔慣早餐食蝦 哈哈
錦繡乳豬大拚盤 - 因為最尾先轉到黎 所以家姐第一句就話無咩乳豬嘅 仲想夾比阿妹食添 我聽到之後勁感動
翡翠象蚌帶子
脆皮沙律海皇卷
紅燒花膠雞絲翅
發財好市添大利
清蒸游水海石斑
脆皮一品燒雞 - 我都幾鍾意食脆皮燒雞架
臘味糯米飯 - 如果再煙韌 d 就更好呢
步步高陞 - 好巨好過癮 同埋都幾好味
原來佢地剔錯咗 $2988 不過我地個個睇都唔知係錯 因為係婆婆一早叫定咗呢
食到差唔多 3 點就走喇 大食表妹一家就去婆婆屋企坐 媽咪同家姐就打的番屋企 我同里奧大人就坐 106 去 Sogo 其實如果唔係里奧大人要買西裝 我都想去婆婆屋企坐囉 ~
好感恩去到 Sogo 買到西裝呀 1 套西裝 + 1 條西褲都係 $2,300 左右 抵呀 仲要係 last one 如果去婆婆屋企坐就真係可能買唔到架喇 因為都不斷有人黎試西裝 woo ~
勁想飲咖啡 所以去 McCafe 我想快 d 用哂 d coupon 呀 仲有 6 張未用 但 5 月就到期囉 我好驚拖下拖下又過期呀 ~
金榛朱古力咖啡 - 好飲呀
鮮奶咖啡
特濃朱古力蛋糕 - 又係好好味
坐 619 番屋企 今晚一定要煎糕食喇 ~
是日懶餐 - 金腿瑤柱蘿蔔糕 + 如意馬蹄糕
金腿瑤柱蘿蔔糕 - 家姐買比我地食架 喺翠園訂嘅 好足料呀 同埋好好味 加埋余均益辣椒醬同甜醬 真係絕配呢 ~
如意馬蹄糕 - 又係好足料呀 大大粒馬蹄 正呀 ~
沖埋涼就睇之前錄嘅電視劇 睇到 12 點幾呀 但唔瞓唔得 因為聽朝要 10 點起身呢 ~
回鍋肉 - 都幾好味
宮保雞丁 - 姑奶食咗 3 嚿雞丁 話 d 雞丁應該係壞咗 有陣味 好在我無食咋
排骨粗炒 - 我無食呀
糖糟魚塊 - 後加嘅 都 ok 啦
酸辣湯雲吞 - 個湯係暖 雲吞就熱喇 @@
( 30-JAN-2014 THU )
今朝里奧大人 10 點要去九龍灣見客 所以又陪我食早餐喇 開心開心 ~
好多人其實都唔駛番工 所以我係包車坐 正到呢 哈哈 ~
菇場一定唔會忙啦 最忙係狂睇 email 囉 睇下有無得放早嘛 ~
好喇 10 點未收到 email 8 卦話最多 4 點 我話磁場要去 1 點就 1 點 之後 11 點喇 仍都收唔到 email 8 卦直頭話唔會放早 不過我話以前試過 12 點先出 email 我就話 11 點半會收到好消息 估唔到真係 11 點半先出 email 放 1 點 超勁開心呀 ~
放工即走啦 九龍灣橋底有好多檔口開咗呀 我都買啡色同深灰色嘅厚身絲襪 不過佢話無貨 但個客留咗仲未到 所以比我呀 哈 $100/2對 其實我唔知舖頭賣幾錢架 但我相信依家街邊檔都唔平囉 ~
非常之開心 因為有 $1 現金咭 雖然 $1 唔多 但平時係寫 d 咩幸運指數架咋 一係就買 d 咩飯盒蛋糕就平 $2 咁囉 不過果 d 嘢我都唔食嘅
番屋企等里奧大人 咁唔會做家務家嘛 咁就入利是同整好存盒 一路等佢啦 一入完就即打黎 時間啱啱好 ~
去金姆指食 tea 食食下佢話今晚同 3 姑奶食晚飯 我咪話佢囉 尋晚同佢講咗 2 次今晚要煎糕食 唔係無時間食 佢又話好好好 點知無啦啦又話上次姑奶話約我地年三十晚食飯 所以去食 大佬 好多嘢未做家嘛 ~
食到好飽 所以去馬莎睇西裝 之後再食埋冰雪新地就番屋企喇 原來都已經 5 點幾 lu ~
約咗 7 點半 咁我都唔抹嘢住喇 因為唔想抹到出汗又要沖涼 ~
等等等 等到 9 點 我發火喇 我話我仲有好多嘢未做 等到 9 點半 黎唔到就唔好食 唔好嘥我時間要我咁等囉 ~
咁 9 點 10 分里奧大人打比姑奶 佢話佢開始走喇 咁我地去金加利攞位啦 點知去到收咗舖 真係痴線架 5 點幾問佢今晚收幾點 佢答我地 11 點收 10 點半 last order 架 都唔知佢地點做嘢 ~
咁諗住去別府 不過姑奶唔食日本嘢 話去上海婆婆喎 咁是但啦 其實我唔鍾意上海婆婆架 因為佢地 d 服務態度唔係咁好 ~
食到 11 點就番屋企 即拖地抹嘢啦 好在 11 點就搞掂 ~
今晚 1 點先瞓呀又 好在聽日開始放假 可以瞓晏 d d 呵呵 ~
鎮江骨 - 今次勁唔好食呀 好似食緊煲湯瘦肉咁 因為媽咪話太耐無煮呢個餸 所以煮咗好小時間 d 肉唔淋呀 @@
羅漢齋
鴨舌 - 今次無咩味 所以我都忍唔住同媽咪講 婆婆整得好好食架
煎帶子 - 媽咪煎嘅時候話出哂水 我都無為意 之後見到碟帶子就知咩事 我話係咪要撲生粉煎架 唔係點會金黃色喎 不過我都唔知係咪架 我又唔識煮嘢 哈
髮菜冬菇蠔豉豬橫脷湯
金車厘子
( 29-JAN-2014 WED )
好多人都收爐喇 不過我仲要番工 oh ~
早餐食腿蛋治烘底 今次 d 麵包好煙韌咁呀 勁正 因為好小會有咁嘅口感呢 ~
菇場靜啦 廠都收爐 其實我地真係應該唔駛番啦 哈哈 ~
晏晝同 8 卦出去食飯 之後再行一田買嘢 番到菇場啱啱好 1 點半 ~
超級勁大碗嘅牛腩河
8 卦嘅梅菜肉餅飯
放工番媽咪屋企食飯 家姐買埋嘢先番 所以 7 點幾先開飯呢 ~
糖不甩朱古力 - 喺舊式零食店賣 $10/包 點知一田賣 $18.5/2包 激鬼氣 所以買多 4 包 咁樣除番開去 覺得抵 d 哈哈
唔係好甜嘅朱古力 餡就煙煙韌韌 唔錯唔錯
差唔多 8 點半就走喇 番到屋企已經見到里奧大人食緊車仔麵 好似好慘咁 哈 ~
里奧大人就好啦 聽日放 2 點 我就咩都唔知囉 慘 ~
沖埋涼睇陣電視 今晚 11 點瞓喇 ~
沙律汁天婦羅雞球飯套餐
好有驚喜 因為 d 雞球好入味 正呀
薯仔沙律 - 太飽了 比里奧大人食
壽司 / 天婦羅烏冬定食
壽司好新鮮
好味呀 同埋唔會好油
我鍾意食呢 d 酸酸地嘅牛蒡 因為食完飯好鬼飽 食埋 d 酸嘢會消滯好多呢
三文魚腩壽司 - 好新鮮呀又
( 28-JAN-2014 TUE )
又好似暖番 d 咁 我終於可以着喺泰國買嘅褸 實在太神奇喇 泰國咁熱嘅地方買褸 講出黎 d 人都好大反應問我係咪買冬天褸 ?! 搞笑 ~
間唔中都會試下里奧大人聽唔聽我講嘢 咁我 jel 頭嘅時候 我話我好滿意今次嘅電髮 散發女人味之餘 又帶點少女情懷 ( 講完我都想嘔 哈哈 ) 之後條友呢 笑住做葫蘆嘅手勢 葫蘆只係曲一次 佢就曲幾次 即係話我 d 肉一節節呢 又話做親呢個手勢都好攰喎 之後又話郵筒同米芝蓮係我嘅戰友 呵呵 我話見你笑得咁開心 我真係唔捨得瘦呢 嘩哈哈 ~
今朝食芝腿治烘底 呢期嘅麵包烘得唔錯 希望之後都係咁啦 ~
菇場唔忙喇 可以做下自己嘢 lu ~
晏晝有 lunch box + 肉汁 所以係好鬼飽呢 ~
今晚去鰂魚涌睇中醫 不過唔叫家姐陪啦 佢又唔同我一齊食飯 所以唔想佢陪我 咁佢可以早 d 番屋企食飯呢 ~
感恩去到有得睇 差唔多 6 點 45 分就睇完 我搭地鐵番九龍灣 點知掛住同 frd 傾計 去咗北角 之後又要番轉頭去番鰂魚涌 唉 d 藥又重喎 勁辛苦 ~
今晚同里奧大人食團年飯 所以我要食定食 哈哈 去到要等位 感恩等咗 5 分鐘就有位呀 ~
佢 7 點半到 未到已經打黎叫我叫定壽司佢食 成日都係咁 大佬 我都啱啱坐低咋 ~
食完就去許留山食龜苓膏 話驚熱氣喎 ~
番到屋企即煲中藥同開機洗衫 之後就沖涼喇 實在太飽 所以熨 2 機衫當做運動 ~
之前行年宵買架 一個自己 一個媽咪比媽咪
今晚 11 點幾瞓 呢排瞓得都唔係咁好 可能成日食熱氣嘢呀 哈 ~


c: text/html

text:
衣櫃係絕大部分家庭都會係裝修睡房嘅時候選用嘅傢俱,係屋企主要嘅收納途徑.
而我地係選擇衣櫃嘅時候一般都會注重衣櫃嘅造型同材質,往往會容易忽略睡房衣櫃嘅擺放禁忌.
其實,利用風水擺放除咗可以令空間嘅佈局合理植物,仲會影響到業主嘅情緒同身心健康.
咁究竟衣櫃係睡房嘅擺放有啲咩需要我地注意呢?裝修佬話你知.
睡房衣櫃嘅選擇同佈局
睡房衣櫃嘅選擇同佈局,可以根據睡房嘅朝向方位而定.如果睡房門窗朝北,採光同通風效果會較差,最好選用淺色嘅衣櫃.目前越來越多家庭,將睡房兼顧書房,衣帽間等干擾睡眠嘅區域全部分開,令睡眠真正成為睡房嘅主要目的.
衣櫃應儘量擺係牆角陰暗處
衣櫃應儘量擺放係牆角陰暗處,唔好擺係窗或者睡房門隔離.咁樣可以避免衣櫃遮擋光線,令睡房變得更陰暗.假如睡房採光透風好,衣櫃色調上就無過多講究,但係最好唔好選擇表面鑲嵌太多反光金屬同玻璃嘅衣櫃.
衣櫃忌擺放舊書雜物
有啲業主會係面積較大嘅睡房劃分出單獨區域作為衣帽間.對於大衣櫃而言,最忌嘅就係入面擺放舊書雜物.由於衣帽間內面積唔大,往往導致透風唔好.假如入面雜亂無章,長期落去就會產生陰濕之氣,影響睡房嘅空氣暢通流暢,從而影響主心情同身心健康,甚至影響主人理性思考能力,另外內部衣櫃入面嘅櫃桶亦不宜太多.假如衣帽間嘅全身鏡咁啱對著衣帽間嘅門口,開門時會容易被嚇到.業主可以係鏡前擺一盆及膝高嘅植物給予化解.
鏡唔可以對著睡房窗
鏡唔可以對著睡房窗,咁樣會令光線雜亂,從而產生不利於家居氣場,令屋企人嘅情緒難以安寧.另外,鏡亦唔可以對著睡房門.傳統文化中,開門見鏡嘅佈局往往只係工作單位,學校等公共場所,睡房咁私密嘅地方,開門見鏡象徵隱私被外界監視.
衣櫃鏡切勿正對床鋪
衣櫃通常形狀較為高大,宜設置係床嘅左邊,契合青龍位嘅陽氣,使其高於白虎位嘅梳妝台.咁樣睡房可以維持著較為旺盛嘅陽氣,人丁興旺,財運亨通.因梳妝台為女士所用,性屬陰,應擺係床頭嘅右邊白虎位,白虎位屬陰,兩者相契合方符合陰陽之道.當床嘅右邊即白虎位放置梳妝台後,則相對應嘅左邊即青龍位應放置比梳妝台更為高大嘅傢俱.
(以上圖片均來自網路,如有任何版權問題,請與本站聯絡)
原文連結:
相關文章:
致力於令香港沒有麻煩/爛尾的裝修.為實現這個使命,全體裝修佬成員不斷努力,推動裝修,建材,家居市場的規範化,改變著數千萬家庭的裝修方式和置家理念,為用戶創造卓越的互聯網裝修體驗.

robotstxt: allowed

filter: keep


text:
**南美,南極篇將全部使用粵語
難忘嘅旅程,想用番自己最熟悉嘅dialect.
南美,南極之旅出發!因為揀咗KLM(荷蘭皇家航空),所以經阿姆斯特丹轉機.
話說買機票有段小插曲,順便記一記,要感謝上天最好嘅安排!而大家買南美機票時不妨停一停,等一等,原來係可以有僅過萬嘅低價.
當日搵飛EZE(阿根廷布宜諾斯艾利斯國際機場)機票時,發現under 30個鐘機程嘅選擇只有KLM同AA(美國航空),原本屬意AA多啲,反正攞咗美國簽證,又可以儲埋Asia Miles.點知夾埋南極船期後發覺嗰附近嘅日子KLM反而平啲,觀察咗兩個星期見價格冇乜變動就卜鎚買咗KLM,不過所謂平啲,已經係我買過最貴嘅econ,接近HKD17000 per head.或者買咗就唔應該手痕又走去quote價,冇耐竟然發現AA大劈價,連稅HKD12000咋,日子夾到船期,冇諗過買機票都咁大風險囉,兩張機票轉頭就蝕咗成萬蚊 >.<
見到張咁抵嘅機票好想買,於是打去KLM度仔細問退換條款,最後因為費事煩,太多uncertainties唔知點改好,驚限期內改唔到嘥埋仲衰,所以決定搭番KLM算喇!一直到上船同班郵輪朋友傾開先知我哋今次搭KLM絕對係好事,佢哋話有朋友喺Dallas嗰邊(即AA張機票嘅轉機地點)受大風雪影響飛唔到去第二度玩,話如果我哋搭AA的話可能趕唔切上船添.聽完即刻覺得好欣慰,雖然我哋上船前有幾日去伊瓜蘇,算係有幾日buffer,未必趕唔切上船嘅,但都唔想損失行程同影響心情嘛,所以好感謝上天嘅眷顧同安排,令南極之行順利完成!
印象中荷航幾受外國人歡迎,次次客滿,但啲位偏窄,飛機餐都係一般,不過服務幾好,員工有笑容.要留意荷航係俾法航吞併咗嘅,法航出名服務差,若非留法國,買飛時避免揀法航.
完成一半機程,熬咗十幾個鐘到Amsterdam喇,喺lounge等個幾鐘再飛阿根廷.
又十幾個鐘喇,首次踏足南美洲嘅土地!根據票據寫嘅飛行時間,由香港到Buenos Aires連同接近兩個鐘嘅轉機等候時間,需時28小時20分鐘,呢片土地真係遠得交關!阿根廷同香港有11個鐘嘅時差,比香港慢11小時.
抵步係朝早七點幾,首要任務係去市內嘅酒店放低一件行李先.機場禁區有好多間出租車公司櫃位,我哋初到貴境最擔心安全,所以唔格價喇,記得網上資料話Tienda Leon口碑好,於是就直接幫襯呢間.
兩位ARS340,信用咭付款.一直有傳南美好興盜用信用卡,但我哋唔想keep同換咁多南美貨幣,所以喺啲應該可信嘅機構照用信用卡.
買咗飛之後,個櫃位職員同我哋講間酒店要轉車先到,我哋原本搭機搭到溫溫燉燉咁,聽到要轉車即刻醒晒!吓,唔係直接到酒店架咩?於是問佢我哋要喺邊個站落車轉,去邊度轉,點認到架車之類,個職員只識少少英文,大概講到喺原位等,於是我哋帶住一頭問號咁行去Terminal 3搵車.
上車坐司機附近,叫佢提我哋落車轉車,好在佢都係話原位等,咁我諗ok卦!
去到個似係總站,又似係Tienda Leon公司嘅地方,落車後有個職員會過嚟問目的地,然後分別安排唔同嘅車.
之後竟然變咗部私家van嘅物體將我哋送到酒店門口.果然又係擔心太多,幾順利喎!
跟住要讚吓Casa Calma Hotel,因為我哋下晝就要飛伊瓜蘇住三晚,行程嘅第四,五晚先番嚟呢間酒店住.而間航空公司Aerolineas只接受15kg行李重量,於是我哋打算只帶個細行李箱飛伊瓜蘇,個大嘅就寄存喺酒店.呢間酒店超級好,連自己都覺得要求有啲過份,但對方第一次email回覆時已經話存放喺酒店冇問題,非常感謝Casa Calma肯行個方便,否則我哋要罰行李超重或者要另外搵地方存放喇!
放好行李後仲有幾個鐘先上機,於是喺酒店附近行吓,可能早,街上唔係咁多人,唔覺得危險,啲景點喺伊瓜蘇番嚟後會再行,到時先介紹.
然後去咗個大商場唱錢
阿根廷披索
時間差唔多就請酒店職員幫手叫架車去內陸機場AEP,呢個機場好近市區嘅.
我哋從來都係穩陣派,雖然酒店職員叫車時已經同咗司機講我哋會去內陸機場而非國際機場,但我哋上車後仍然嘗試同司機再confirm一次,但好明顯係溝通唔到,又驚唔知車咗去邊喎,於是樣衰衰叫番酒店職員幫口再講一次,好似唔信人咁添,好在酒店職員個樣好樂意咁!呢間酒店幾個職員啲英文都好流利,之後伊瓜蘇間國際集團酒店都做唔到咁,只有個別員工講得好,所以我好推介Casa Calma.
寄行李後喺機場附近行吓.
禁區內
飛伊瓜蘇Iguazu喇,機程唔洗兩個鐘.
鳥瞰Buenos Aires,原來地球嘅另一邊係咁樣嘅!
到伊瓜蘇瀑布附近響起廣播,機長為我哋現場介紹瀑布,仲話會讓我哋坐邊個位置都可以睇到,叫乘客安坐喺位上面就得喇.機長來來回回兜咗幾轉,我直情覺得自己坐緊觀光飛機,超開心呀,發癲咁影!老公就話驚咁兜法危險喎,er..會唔會諗多咗?!
冇諗到機長會兜咁耐,所以只係用手機影咋,早知拎大機出嚟啦!架機係Aerolineas屬下嘅Austral,但就唔知係呢個機長好定係呢條航線架架機都會咁做喇!
去到伊瓜蘇,攞完行李又要搵車去酒店喇,今次記得影張飛,每位ARS90(大約HKD50),由個司機依據乘客嘅目的地規劃路線,我哋去Mercure Iguazu Hotel Iru,好快就落車.
Mercure Iguazu Hotel Iru係新酒店,modern,衛生情況好好,滿意!去圖.
酒店啲相好多都唔係到埗當日影嘅,因為個人已經攰到傻,由喺香港出發到嚟到伊瓜蘇嘅酒店,我哋已經有超過40個鐘冇認真瞓過.
好想沖涼瞓覺,食唔食嘢都冇所謂,不過醒起要睇吓啲去睇瀑布嘅團,於是問酒店職員攞啲資料後就喺酒店餐廳食tea順便睇埋.
個tea有被欺騙感覺,酒店喎,本小姐冇見過咁樣衰嘅tea set for 2囉!其實係咪香港太好,搞到我期望過高呢?!不過事實係有啲貨不對辦,menu寫有croissants,我哋睇極都唔見有,問個侍應話賣晒,唔知補咗邊樣喎!唉,算啦,求其食完上番房沖涼瞓覺喇!間酒店我係好滿意嘅,不過tea就..
Day 3會去阿根廷呢邊嘅伊瓜蘇,待續
到南極郵輪,阿根廷,巴西伊瓜蘇2016目錄頁
到「Venus遊世界」總目錄
您可能會對以下博文感興趣:
Copyright © 2016 by Venus. All rights reserved.


text:
今日應該會係成個trip最艱辛嘅一日囉,事前我已經幫牛牛做咗好多次心理輔導,希望佢唔會覺得比我賣咗豬仔,或者中途離場咁掃我興啦!!晨早9點就去嘆個豐富早餐义足電,Centre Point 嘅早餐buffet 比起Sita真係好太多!不過人亦勁多,餐廳三個area都坐滿晒!好彩食物款式多refill快,唔會無嘢食!
每朝都食三杯yogurt
食飽飽出發!首先買張one day pass THB130(如果唔係去翟度翟就唔洗買,因為單程去Central,Siam等等都只係THB20)見到ticket上面Krabi張相...好想去呀,之前plan咗兩次都去唔成!希望下年可以去吖!
11am到達目的地,其實我target唔係買衫(當然都有買少少啦),主力係睇家品同香薰!好想買波波燈呀,嚟咗三次都係無買,因為我間蝸居實在喺無位掛呀!
呢間香薰店格局唔錯,梗係有幫襯啦
lemongrass essential oil 15ml THB150, 60ml THB450,大嘅比自己,細嘅比家姐
香薰爐THB160大大個,買咗個紫色
老翻franc franc杯碟,當然都有入手,姨姨仲收多我錢,好彩我醒目返轉頭同佢講,點知佢又計錯數,收少咗我THB20,即閃無仇報!
鐵藝鳥籠呀,兩年前搬屋已經話買,最後又係無位擺無買!
見到呢間好多蝦好大隻,不過太熱喇,無食到!驚牛牛中暑!
原本想去Or Tor Kor Market食嘢,點知行咗好耐都搵唔到,諗住入地鐵站由第二個出口去,無意中見到呢個food court 有冷氣,我哋決定唔搵喇,就地解決!!
分別喺三檔買咗三款麵,啲人都好唔熟手,我估呢個food court都係新開的!
就係呢度喇,喺地鐵站入面的,隔離仲有個toilet唔洗比錢,唔係太多人,都算乾淨(JJ Market入面toilet要比錢架),休息完又行過!
地鐵站出去JJ Market 嗰邊鋪頭裝修靚啲,無咁熱行得舒服啲,比較日系,但價錢都貴啲!
某間鋪頭養的狗狗,行catwalk 咁好有型,勁多遊客跟住佢影相(我係其中一個)
傳說中嘅椰子雪糕呀!!以前嚟過兩次都搵唔到,今次終於有得食喇!Yeah~
THB30可以自選兩款topping,我揀咗粟米粒同椰果,真係好好味!但其實最好味係免費派發嘅新鮮椰子水,因為個椰子要裝雪糕,所以入面嘅椰子水就倒晒出嚟儲起佢,排緊隊時姨姨已經自動比杯你,我飲咗兩杯添!
唔覺唔覺已經5點幾,即係已經行咗6個鐘喇!!我再同牛牛做心理輔導,問佢係咪真係轉戰Asiatique,因為驚佢太累頂唔緊!牛牛知我好想去,當然話去啦!咁我哋就極速返酒店放低戰利品,再搭BTS去Sapan Taksin站搭免費船仔
630pm勁多人排隊搭船,一架船可以坐/企好多人,所以等咗幾個字就上船喇
對面岸有間河邊餐廳,唔知點去架呢?
有位坐唔洗企
Asiatique有十個倉,賣嘅嘢其實同JJ Market 差不多,當然會貴少少,不過有冷氣夠寬敞好行好多,但我個人嚟講都係中意JJ Market多啲!
好多好靚嘅餐廳,但價錢一啲都唔靚!
仲有live band,我哋當然無埋去睇啦!shopping緊要啲!
坐上去影相都要排隊呀!
泰國特產蝴蝶袋,其實我第6次嚟泰國係第一次買!!因為要幫牛牛姐姐買,所以我先會買埋一份!唔入過去都唔知原本係咁平,唔怪得之個個都大手入貨!果然係手信首選!!
牛牛&羊羊
好多點點杯碟呀,平過淘寶,但我屋企已經太多杯碟喇,有得睇無得買!
又係波波燈,唔好引誘我啦...
行咗幾個鐘要醫肚喇,我同牛牛講"今日係結婚兩週年不如食好啲"(我心諗好多餐廳好靚有牛扒有生蠔有紅酒),佢竟然話要食Pizza!!我估佢都係想快啲食完返酒店瞓覺!!好啦,其實我都累爆了...
呢個set勁抵,好似係THB399,加埋汽水任refill都係百幾蚊!
今日行咗十個鐘嘅收穫!!


text:
風雨同路台灣之旅 ~ Day 3(Part 1)
天成~光南批發廣場~九份~度小月~西門町~站前地下街~天成 18~Feb~2010(四) 大年初五 又係落雨天 真係無癮 一早我呢位早餐速遞員又出動啦 呢間10蚊壽司真係好抵 買咗少少返去俾仔仔囡囡做早餐 樓下間麵包店買嘅 我杯.....救命奶茶 今日嘅行程係去九份 朝早先過去對面凱撒酒店後方行下 凱撒隔離就係台灣故事館 我地無入去睇 睇書都有唔少嘢睇咁 但係好大雨 無乜鋪頭開 搵咗呢間書有介紹嘅批發廣場 所謂廣場祇係三層嘅鋪頭 睇咗一陣買咗少少嘢就走 見無乜嘢好行 就跟姨娚女去搵車上九份 先搭捷運係忠孝敦化站落車 係出口行前少少就係"基隆客運" 個站就係SOGO對面咋 呢架車係去"金瓜石" 好彩有呢架車 又可以瞓一陣 差不多一個鐘就到 舒舒服服又唔使轉車幾好 九份仲大雨 亦係好多旅行團 我地選咗街口一間牛肉麵醫咗肚先 呢間牛肉麵都好多人幫襯 又有九份最出名嘅芋丸食 呢個腸好好好味 個蝦丸就麻麻地啦 個牛肉麵OK咁啦 啲芉丸又唔錯噃 呢度又係好多嘢睇 好多嘢買 呢度真係使咗唔少錢呢 麥芽糖花花 好開心好開心 見到我好鍾意嘅木製貓貓公仔 自從去過東南亞旅行見過之後 我就愛上咗木製嘅貓貓 我買咗好多呀............... 呢間菓子店又係好多得意嘢買 買咗好多好多 朋友.........有好多留咗俾你地呀)))) 得咗成個鐘都未行到街尾 實在太多人太大雨 都係時候返酒店啦 搭番基隆客運嘅車返去台北忠考敦化站 再經地下街行去忠孝復興站 因為想去度小月食嘢
18~Feb~2010(四)
大年初五
又係落雨天
真係無癮
一早我呢位早餐速遞員又出動啦
呢間10蚊壽司真係好抵
買咗少少返去俾仔仔囡囡做早餐
樓下間麵包店買嘅
我杯.....救命奶茶
今日嘅行程係去九份
朝早先過去對面凱撒酒店後方行下
凱撒隔離就係台灣故事館
我地無入去睇
睇書都有唔少嘢睇咁
但係好大雨
無乜鋪頭開
搵咗呢間書有介紹嘅批發廣場
所謂廣場祇係三層嘅鋪頭
睇咗一陣買咗少少嘢就走
見無乜嘢好行
就跟姨娚女去搵車上九份
先搭捷運係忠孝敦化站落車
係出口行前少少就係"基隆客運"
個站就係SOGO對面咋
呢架車係去"金瓜石"
好彩有呢架車
又可以瞓一陣
差不多一個鐘就到
舒舒服服又唔使轉車幾好
九份仲大雨
亦係好多旅行團
我地選咗街口一間牛肉麵醫咗肚先
呢間牛肉麵都好多人幫襯
又有九份最出名嘅芋丸食
呢個腸好好好味
個蝦丸就麻麻地啦
個牛肉麵OK咁啦
啲芉丸又唔錯噃
呢度又係好多嘢睇
好多嘢買
呢度真係使咗唔少錢呢
麥芽糖花花
好開心好開心
見到我好鍾意嘅木製貓貓公仔
自從去過東南亞旅行見過之後
我就愛上咗木製嘅貓貓
我買咗好多呀...............
呢間菓子店又係好多得意嘢買
買咗好多好多
朋友.........有好多留咗俾你地呀))))
得咗成個鐘都未行到街尾
實在太多人太大雨
都係時候返酒店啦
搭番基隆客運嘅車返去台北忠考敦化站
再經地下街行去忠孝復興站
因為想去度小月食嘢


text:
新年願望
大家好新年好.新一年希望鐘意我既FANS會越黎越鐘意﹐唔鐘意我既FANS就越黎越唔鐘意.可以研究更多潮流產品.無晒事非﹐個個變成唔講野﹐唔篤人背脊﹐無晒金手指.天下無賊﹐唔好再扑我架車.往年只係同D異性講野既人﹐希望拒地新平衡D同番同性講野.高層開開心心﹐唔再拿口拿面.教會多D新人﹐唔使白頭人多過黑頭人.可以再老免玩過山車.可以同長輝同邪釘橫輝一聚.可以去我兩個兄弟既婚禮.身體健康﹐學業進步.恭喜.
唔廣野+尹天轉=
說穿了......側田
賣粒賣飛
大家好﹐我又番黎啦﹐容許我講半個鐘頭﹐喇﹐我唔長氣既﹐比我半個鐘頭﹐OK﹐如果係我自己加既﹐我會話比大家知.屬靈上既快樂大家聽過啦﹐講下物質上既快樂﹐我自己本身﹐大情大性﹐好易快樂既.表面看似挑剔﹐實際非常挑剔﹐但係其實我鐘意既野來來去去個幾樣.據D例啦﹐係車聽到部機碌出一D老朋友既聲音﹐會好快樂﹐今朝係APPLE SHOP見到一大渣平價貨品﹐CABLE 線都係40蚊﹐原價八十﹐買左又快樂﹐見到張特價臺下面又有部G5IMAC﹐靚到嘔呀﹐1000蚊﹐真係正.又好似上個禮拜﹐走去愛迪生﹐係間CHEESE CAKE FACTORY見到假衛蘭﹐會好開心﹐如果拒係個度唱賣粒賣飛LIVE 版﹐我重開心.近排成日同D韓國朋友係學校食飯﹐傾下講下﹐拒又同我講下拒地D感情事﹐又同我講話我食韓國飯食得鬼禁正宗﹐識得撈晒D飯一齊食﹐我聽到又會CREAM CREAM 自喜.今日同老豆阿媽去睇HOME SHOW﹐一心以為好多野睇﹐點鬼知原來去到睇D SALES賣野﹐賣咩呀﹐賣擇孤池﹐賣刀﹐賣整花園套餐.謂﹐大佬收我八蚊入場﹐我EXPECT睇靚家私﹐靚裝修家嗎﹐禁叫HOME SHOW.重比阿霸見到我一身潮服行去CONVENTION CENTER 添﹐重叫我幫拒留意下D正野愛黎做功課﹐點同拒交代呢.不過最好笑既係﹐個度好似行花市﹐但係D人係維園通常拿支五代同棠﹐但係個度D人就拿住兩支地拖.好彩後尾落番唐人街魚檔買魚﹐見番我D墨西哥朋友﹐拒整番條正側魚淋番我﹐條氣先順番渣.
神州行
其實想講大陸既生活好耐架啦﹐但係唔知由邊度開始講起好﹐都係以一段一段有趣既事禁寫啦.
禁我本身就未番過自己鄉下既﹐但係屋企人個時就有個私竇係中山﹐所以我每逢學校有假期就會同屋企人番去住下﹐玩下.其實我就唔係去過好多大陸地方﹐都係以廣東為主.同香港一水之隔既中山﹐可以坐快船一個多小時就會到﹐大陸其實同落後左既美國差唔多﹐都係地大﹐如果無車都真係幾唔方便﹐下下坐的士﹐坐公車都可以既﹐但係你每次番去拿住禁鬼多野﹐點搭巴士呀﹐況且我地D衣著一看就知唔係本地人﹐搭巴士危險D囉.當我放低晒D行裝都會坐下巴士既﹐但係D巴士又係好似美國禁﹐唔密﹐美國都重好D﹐好準時﹐但係大陸呢﹐唔準時﹐D巴士重要超晒載﹐超載既情況係好恐怖個隻﹐好似晨早香港地鐵禁多人﹐好彩我上車既地方係總站﹐所以每次都有位坐.
又講下電壓﹐禁你知大陸既能源未必會好似美國禁完善﹐我住個度﹐每間房就已經有冷氣﹐但係如果你要開晒拒呢﹐又唔可能﹐因為隨時D電壓會頂唔順﹐跳制﹐又要混人黎開﹐我試過訓訓下冷氣停左﹐熱醒﹐要混人黎開番制﹐零晨都整得番﹐算好彩.禁又唔好睇大陸好似乜都落後喎﹐你知廣東沿岸都係睇無線﹐亞視架啦﹐但係拒地收到既未必係真正係香港既電視訊號﹐因為有D地方都好遠下﹐而拒地就係靠本身當地既鎮政府用一條大天線黎收發訊號既﹐我住個度就係啦﹐逢無線賣廣告個時﹐拒地會CUT左無線既廣告﹐播當地既廣告﹐每年農曆新年重有當地鎮長(唔係姨丈)同大家講話添﹐真係正﹐好似香港電臺叫彭定康講新年賀詞禁.而我覺得最先進既地方係有一個點唱台﹐個版面就好似去KARAOKE 點唱禁﹐有好多野揀﹐你只要打電視上面個電話﹐接通左﹐你就可以用聽筒禁你想點隻SONG﹐完全係不經人手﹐全自動﹐真先進.講緊既係8-9 年前喎.可能而家有戲播添.又講下係當地街市買餸﹐當然唔能夠同韓阿材雙題並論﹐大陸既街市就好早開既﹐重有D地方有墟市添﹐係墟度﹐乜野都有得賣﹐假海味呀﹐真海味呀﹐古豌呀﹐衫呀﹐真係乜都有.墟就唔係日日有既﹐逢初一﹐十五先有.講番買餸﹐街市就下晝水靜餓飛既﹐你要買都可以﹐但係無乜野揀囉.因為D街市都好簡漏﹐未必有雪櫃﹐試過下晝去買舊牛肉﹐個牛肉佬會聞下舊牛肉先切比你﹐驚變左阿嗎.呢個算有良心﹐因為都試過買左番去先知道係臭既.真係無陰功.又有一次同MARK LUI姨丈去清遠﹐導遊就帶我地去個溫泉﹐我一去到﹐已經比D設備嚇親﹐你知我呢D笑爺仔好厭尖架嗎﹐見到個溫泉D水係啡啡黃黃﹐男男女女都照落去﹐但係D水又淺喎.重要我另外比錢浸﹐勢係假﹐拒地就一場黎到點都試下﹐我就一條友仔係出面等﹐玩相機﹐阿MARK LUI 都知我為人﹐所以都無逼我落去.係香港玩煙花就唔得既﹐係大陸自自然然多D機會﹐玩龍吐珠﹐一支長野﹐裡面有十幾粒煙花﹐用手拿住係度放﹐細個怕死﹐大力渣住﹐渣爆左中間﹐煙花係中間個窿反彈落我隻手度﹐賴晒野.後尾查豉油﹐而家重有少少印.飛機仔另一驚驚煙花﹐唔使渣住﹐但係點左要即走﹐就圍彈﹐亂禁飛.爆丈﹐一大串﹐二樓吊落黎﹐燒足幾分鐘﹐之後掃地掃親死.
細路哥香港兄弟版
聽到快必﹐文頌德結婚喇﹐真係好想念拒地﹐做兄弟既真係一生一世.係到送首野比我係香港既三個最好既兄弟.姨丈有我陪你呀﹐放心.
某一年一班剛剛上完公民教育既同學約埋一齊唱K流行曲唱到一半既時候其中一位朋友問左隔離個位一個問題喂 你估下十年後既今日我地會變成一個咩人呢十年後可能已經變成一個HIP HOP LOOK既後生仔手帶CASIO 銀包有好多張百達通放工既時候就一齊晌九記百利度一邊望住兜箕圍蝦一邊就望住隔離檯個個女仔睇下係咪以前我地識個個同學十年後大概終於會買0左個部好想擁有既電視但係仲有好多電器想買十年喇 應該轉過好幾份工識做0既野越0黎越多但係同時發覺學識越黎越少向個個時間 間唔中可能會同阿丈打下WINNING但係打黎打去都係贏唔到姨丈當然十年黎我間唔中都會諗起一段一路都未能放低既感情老婆越黎越多 但係愛既就越黎越少細路哥 你得到什麼 你失去什麼你知道 what are u looking for大概向個個時候可能會有身邊既兄弟結婚而個陣時你會有好多講唔出口既遺憾同時間你會發覺原來人生已經過左一大半同年快必MARK LUI結婚喇拒地唔使點洗錢就買左層靚樓喇有車位有泳池會所娛樂越黎越多但係快樂都差唔多突然之間你又諗起 向六年前你係一個咩人 係個一晚幾個兄弟約埋出黎食齌仲記得係個晚D人未齊既時候我係恆豐已經食左個意粉個頂湖上素未黎我已經飽左喇細路哥 你得到什麼 你失去什麼你知道 what are u looking for
大哥
前兩晚同阿積傾開﹐發覺拒同我地菜家(我﹐菜詩﹐菜花)都真係幾岩傾.可能大家都差唔多年紀啦﹐廿歲頭﹐乜鬼都唔識﹐大情大性.禁拒就問左我一個問題﹐點解呢兩條友仔會係我個妹﹐而唔係我姨媽.我諗拒地都未必記得點解﹐D人又會諗緊係菜瀾條友追人唔到﹐就認人做妹囉.禁你就錯晒啦.我係青山出黎架嗎(日本個青山)﹐用常理諗我﹐痴線.禁我就講下點解啦﹐平時都費事解釋架啦﹐但係過程幾有趣.先講阿花﹐當時十俠霍元甲都未出世﹐我就同阿花﹐黃董﹐啦你番且﹐REHEAT﹐阿姐﹐阿霸﹐阿莎去NY FLUSHING 玩﹐禁係架車到﹐就聽到中文電臺係到買廣告﹐係一個好舊既商臺廣告﹐內容係關於表哥同表妹既對話﹐拒地係講D鄉下話既﹐禁阿花就係到扮表妹﹐而我當然係扮演表哥啦﹐有句對白係話﹕表哥你唔好頂(點)我喎.經過呢次之後﹐我地就變成表哥﹐表妹﹐再之後簡稱哥同妹啦﹐重搞到邪釘長輝以為我地真係兄妹﹐拒話嘩越看越似喎.笑死.而同阿餅娘呢﹐就係禁既﹐戲說當年﹐舊教會就要開門比樓下既﹐禁二樓有部對講機同樓下通訊既﹐禁有一次我就番到黎教會﹐噤鐘啦﹐好耐都無人黎接﹐後尾餅娘黎接﹐係到問我邊個呀﹖禁我平時都好鬼串家嗎﹐我就答﹐我係你大佬呀﹐落黎開門啦(斯文唔惡既語氣)﹐就係禁﹐多左個妹囉.餅娘應該都唔記得架啦.
第一間香港PIZZA HUT
第一間香港PIZZA HUT係尖東﹐尖沙嘴中心佔地兩層﹐成間野既裝修就用好多罌載住D意粉﹐初初營業多人多到爆﹐場面熱鬧﹐等九個字閒閒地.中間就有大家都會記得既自助沙律臺﹐係到夾下夾下﹐D女仔係到切到鬼死禁高﹐混D青瓜圍邊.越高就越威.阿媽就最鐘意帶我試新野架啦﹐個時兩仔拿親住老豆番工﹐我地就會去食﹐我好鐘意拒地個意大利菜湯同忌廉雞湯架﹐好鬼好味﹐總知係正過金寶架啦.岩岩開始個時呢﹐D沙律係可以REFILL架﹐不過後尾大家都知條例改左啦.拒地既局肉醬意同白汁雞王意都係好經典既菜式﹐叫意粉個木盤格黎重有幾片蒜容飽添﹐諗起都正呀.唔食PIZZA點算去過PIZZA HUT呢﹐厚批同薄批就緊係厚架啦﹐到左2006年既今天﹐我仍然都係禁鐘意食至尊(SUPREME).
實在無用中心
中一到中三既時候﹐因為我地學校無地方﹐所以係無工場做木工﹐金工既﹐所以學校安排我地去一個學校以外既地方到學﹐個地方名就叫實用教育中心啦﹐呢間野係樂富﹐我地逢禮拜三LUNCH後就會一齊搭車去個度﹐晏晝個餐多數係樂富個熟食中心搞點﹐我地成日食個間係越南大排當﹐我就食牛柳粒紅飯﹐味道OK啦.講番間中心﹐除左男丁學木工之外﹐女丁就會學家政﹐岩岩填FORM問我地要學乜既時候﹐我真係諗過學家政架﹐想學整野食丫嗎﹐不過最後都係怕比人笑﹐走去鬥木.
龍哥
我兒時偶像龍哥史泰龍最近黎左費城拍洛奇第六集﹐拒黎到重大玩親民添﹐周圍同D FANS影相﹐如果我番學遇到拒﹐我都會叫拒影.呢D巨星係美國先會禁親民﹐如果係香港﹐一定埋唔到拒身啦.話時話洛奇第四集係我最鐘意既一集﹐打蘇聯佬﹐打到彭彭聲﹐蘇聯佬高拒成個頭﹐要搞惦拒其實係天荒夜談﹐不過做戲禁做啦﹐岩晒當時美國要打敗蘇聯既諗法.
銀泉
上個禮拜食左兩次SILVER FOUNTAIN﹐銀泉﹐以前都會去下煲煲好食下蒸蠔﹐但係水準越來越差.北海直頭挾埋添.銀泉個A餐正呀.B﹐C餐個龍蝦變左側魚或抄蜆﹐你話點揀喇.例湯(味精水)黑蕉牛仔BONEXO醬帶子蒸豆腐薑蔥龍蝦抄波菜(可改其他菜﹐菜心﹐芥蘭不另收費﹐豆苗家五皮)個例水正囉﹐豬肚白果豬BONE湯﹐D豬BONE點辣蕉豉油好味到丫﹐我細個都唔食呢D野既﹐大個轉晒口味.
SONY OUTLET
慘呀慘呀﹐係LANCASTER服務大家十四載既SONY OUTLET﹐係一月八號玩完啦.拒個廣告叫大家上網買同埋去其他店喎.呢間野我幫親唔少﹐入LANCASTER都係為左拒﹐其他店係其次.禁我唧係唔使再去啦﹐哎.題外話﹐SONY最新出左部6.0既DC﹐以超平價對其他牌子﹐只係買199.99.買電器落多樂圍啦﹐免稅呀.
玩狗
玩狗唔係阿CREAM既專利﹐我都係愛狗之人.當拒重拿住個波引狗既同時﹐我就真係玩左三隻狗喇﹐一隻叫MAGGIE﹐一隻叫BERNEY﹐重有一隻假細FRED﹐全部都好得意﹐又唔使我養﹐但係又有玩狗既樂趣﹐真係好過癮呀.MAGGIE係一隻人禁大既黑狗﹐有隻白色LEG﹐實認得﹐拒都好老下﹐所以成日訓覺.BERNEY又係人禁大隻﹐今個星期第一次見拒﹐係一隻大頭狗﹐後生過MAGGIE﹐所以成日係屋企巡邏﹐行上行樂﹐企係張床度見到街外有人﹐重係到吠添﹐認真醒目.今日岩岩玩完隻細FRED﹐全白色﹐好細隻﹐走埋我到咬下咬下﹐笑死我.原來重有一隻呀﹐叫SUGAR﹐又係鬼禁細隻.美國真係多狗玩﹐兩大兩細﹐個兩隻禁鬼大隻﹐食都食窮我﹐唔使我養﹐唔使我放﹐一樂也.
半年
請問除左撈偏之外﹐有咩工可以半年美國﹐半年香港架﹖
隨時隨地上紐約
兩個衰仔衰然放飛機﹐但係仍然不減我地上去潮聖既興致.當以為餅娘會渣車過海之際﹐拒突然扭軚轉左入一個類似衰婆住既地方.諗起拒﹐本人分外感到孤單的人孤單的我.好快將車拍好﹐轉PATH過大海﹐一個站後就到左我最喜愛的紐約.來到WORLD TRADE 地牢出奇地小人﹐又比我遇到紅色HERMES﹐不錯不錯﹐一定係同我地同一目的地CENTURY 21﹐唔係買樓係買衫﹐各國歐州名牌﹐應有盡有﹐但係就係唔岩心水兼唔岩價位.但係餅娘都買到副FENDI.話禁快就肚餓﹐係餅娘引領底下去左香港站食拿渣麵﹐我要左最喜歡食既米粉﹐牛楠﹐羅蔔﹐菜心﹐魚片﹐臨比豌野我之前因為下左大量既炸蒜容﹐所以係突別好食﹐抵讚.親餅娘去混JACKY MA整頭髮之際﹐我地就繼續行遍唐街既CD鋪﹐嘩﹐真係目不暇吸﹐太多選擇.係順明混黎混去都唔知買邊隻好﹐因為番簡又比較貴﹐正版又唔係好齊﹐原本正版一套裡面有三隻DVD既﹐但係番簡就得一隻﹐D QUALITY點會好呢﹐要買就買D同真既一無一樣就差唔多.揀港產VCD電影既過程對我黎講都係一個樂趣﹐見到D狗遺了曾經睇過既﹐又或者見到一D熟識既演員做﹐但係又非常廢既電影﹐見到真係笑到碌地.餅娘都出奇地點解我地可以睇禁耐.之後我地就到左每次必遊既潮聖地SOHO啦﹐先到有日本左丹勞之稱既UNIQLO﹐呢間野開業三個月﹐價錢﹐質地都有唔錯既定位﹐我相信應該有得做﹐本來睇岩間條TEE﹐可惜唔岩SIZE.粗間條好日本﹐APC FEEL 架.之後去BUSY WORK SHOP﹐人頭湧湧﹐係全店黑人SALES襯托底下﹐非常街頭.下一站係STUSSY﹐我地黎到當然唔會待薄我地﹐一黎就整個五折﹐可惜無野睇岩.再行去日本街﹐嘩﹐唔惦﹐小鋪三四間﹐可以不去.係MANHATTAN 要混廁所真係好難﹐有錢真係要開番間收費公廁係個度.終於番番去鹿鳴春﹐一貫抵食﹐靠得住.ONE DRAGON小籠﹐雪菜肉絲﹐鱔糊﹐炸萬頭.你會話﹐又係呢D既﹖係呀﹐好味阿嗎﹐我個人好悶架渣.沉日我既戰利品係兩磅冬孤同埋一隻K碟﹐今日已經係屋企唱緊我個老死側田既好人.見到拒長長既眼泣毛﹐聲犀力歇既唱法﹐非常肉緊﹐笑死我.我雖然有自己既作品﹐但係都不禁要讚拒D作品好正﹐由其呢幾句﹐若談樣子﹐不算叫好﹐不算最討好.談為人﹐當然好﹐雙手也好抱﹐唯獨當我司徒﹐人人親近我﹐無人爭奪我﹐無人關懷是誰大平賣親和.你玩野咩側田﹐婚都結埋﹐係度扮孤玲玲.好多人都以為我同你唔岩﹐痴線﹐男人黎架﹐禁鬼小器咩﹐無乜兩句就真.
一路向北
最衰都係自己禮拜五整左兩餅碟番黎.禮拜六係到倒數﹐番到屋企重點可以搞惦埋拒呢﹐所以禮拜日計過條數﹐唔走唔得﹐唔係肯定要租多日.片長兩小時既BATMAN BEGINS﹐係禁多套最正既﹐我應為.無論音響﹐故事﹐節奏都做得好好﹐好緊湊.唯一要彈可能係新BATMAN唔夠靚仔﹐似甄子丹﹐TOM CRUISE老婆似周慧敏﹐米高堅做管家好正﹐好似榛佩.摩根FREEMAN又係好正﹐妹仔大過主人婆﹐重有LIAM NESSON﹐好高大﹐好揪得﹐香港拍要混高雄做.前兩日得閒所以一路向北﹐去左蟹粉小籠飽﹐雪菜肉絲湯麵﹐韭王鱔糊﹐家常豆腐﹐嘩正到丫﹐好高水準﹐好耐無食.不過衰在落大野﹐渣得辛苦﹐不過有美麗動聽既音樂.到目前為止睇左MADACASCAR﹐荒失失奇兵﹐虎頭蛇尾﹐開個頭好好﹐結局求其小小.MR AND MRS SMITH﹐ 一尾打打打﹐岩我唔使用腦﹐又型﹐唔會悶HERBIE FULLY LOADED﹐ 蓮西露漢主演﹐幾FUNNY﹐幾搞笑﹐一貫迪士尼野.INTERPRETER﹐故事片﹐都唔算悶﹐有NEW YORK景﹐講反非州某政府就無乜同感.STAR WARS III﹐ 意料之內﹐起碼好過一﹐二集﹐但係都係舊既好.BATMAN BEGINS﹐ 正啦.HOSTAGE﹐不能不承應布斯真係好老﹐低成本既動作驚慄片﹐想玩扭橋﹐但情節一般.CHRISMAS WITH THE KRANKS﹐好耐無看D禁好笑既笑片啦﹐講聖誕﹐應節﹐PITTSBURGH TIM ALLEN 真係做得好好﹐故事有意思﹐講人性﹐人性專家保證唔失望.
新年快樂
不停既工作使我練得一身好身體﹐唔使訓晏覺﹐玩教會尋寶唔會抖晒大氣﹐坐晒係到﹐重可以周圍串串貢﹐食雞翼.今日難得有半日空閑當然同屋企人享受下﹐你知啦我係裙LEG仔黎家嗎﹗各位緊係等左我好耐架啦﹐唔使心急﹐即刻黎料﹗
12/31晚上我晨早就報左名參加教會倒數﹐嘩﹐係教會喎﹐緊係大力支持啦﹐我最鐘意係教會搞活動架喇.地點又好﹐交通又方便.我呢D成日鬧人遲到既人﹐當然不敢怠慢啦.預早好多黎到﹐見有時間兜落唐街行行﹐當我重打緊電話比D負責人問地點既時候﹐比我見到細衰﹐拒重蘇個新電話我過目添.好喇見時間差唔多﹐番到教會﹐村泉開門﹐我謝謝他之後就走到禮堂裡面小睡片刻.重比我見到我個妹二姑添﹐拒好有心禁整緊尋寶遊戲﹐我呢個冷水王當然要撥撥冷水﹐猛話﹐嘩尋寶好TIRED架喎﹐玩第二D啦﹗你估我地真係INDIANA JONES咩﹗拒當然無理我D廢話﹐繼續整野﹐我就繼續訓覺.聽到大衰把衰聲﹐我即刻行出去禮堂﹐同時見到JIMMY仔係到傾遊戲.傾左無耐見到細衰同KRUSTY﹐大家係三催四請之下終於落去地牢.西湖即係西湖﹐全係大家意料之內﹐個晚由其無乜味﹐我唯有下大量既士拉差醬才可食多幾碟.無幾耐BUFFALO之友浩浩蕩蕩黎到.係無人催我食飯底下﹐我碟駁碟禁食.之後少爺尖就收錢﹐每位三皮或三個一.真係搞笑﹗
好喇﹐節目終於開始﹐首先有SMAP乘SMAP既成員木村帶詩﹐掀開序幕.羅蔔緊隨其後.再之後就係由JIMMY仔同東莞仔帶GAME﹐先玩床單估人﹐張床單好明顯做過手LEG﹐禁薄既質地竟然見唔到對方.我都坐低玩番兩手﹐好好彩﹐兩戰兩勝.囉番個2005尾彩.之後再玩嘴唇NARY﹐呢D野最鬼鐘意架啦.多謝阿黃董比TIPS﹐如果我做一定口水多過茶﹐好似WELCOME NIGHT我做MC介紹新人禁﹐我實多多野講﹐叫人介紹自己﹐但係我重多野講過D新人﹐之後一定有人叫我﹐你比人講啦﹗原來我真係適宜估多﹐因為可能我比D TIPS大家GET唔到.呢個一定係我既問題﹐唔關大家事.好似要估BANANA﹐我一定講REPULIC之前係咩呀﹖我永遠諗唔到係生果.估禁鬼多生果﹐果欄咩.見到D名牌BATHING APE﹐SONY ERICSSON﹐點比TIPS遮﹐我實飛架啦.
再玩分享大風吹﹐正呀﹐每次D主持人都扭六壬諗新橋黎分享﹐因為知道個個一玩呢D野就變身唔講野(側田) ﹐見盡人生百態.今次玩王帝位﹐下次無禁好彩架喇.見到大家抽唔到自己都連聲好彩﹐究竟係好笑定可悲呢﹗
輪到尋寶﹐我組隊員實在太強﹐除我之外﹐因為我淨係識食雞翼同係個波爐到混紙仔.10﹐9﹐8﹐7﹐6﹐5﹐4﹐3﹐2﹐1﹐新年快樂.


text:
14 9月 2013
[旅遊.日本] 東京箱根自由行2013 Day 5
東橫INN酒店 -> 上野 -> 阿美橫町+上中 -> 池袋 -> 酒店 -> 上野 -> 成田機場 -> Tokyo ✈ HK
終於到旅程既最後一日
為左買零食手信 所以排左上野係最後一日先去
去到上野多數大家就會去掃一大堆手信
我都唔例外 零食,藥妝真係比過新宿池袋
^左邊係阿美橫町 右邊就係上中
阿美橫町主要係賣零食藥妝生果果類
上中以服飾為主
二木之菓子&松本清&百果園&志村商店都係左邊既阿美橫町
^abc mart 呢類就係上中 我都起碼行經3間分店=_="
午餐係去普通既餐廳
見價錢岩 又有番咁上下當地 人 就走左入去食喇
呢種餐廳都係要自己禁機買飛
係menu睇埋就記住個no. 係部機到咁番相應既no. 就得
拎到張飛 比廚房就ok 之後就好似快餐店咁 自己拎番碗麵番位食
咁岩間有個中國職員 所以佢幫我地買飛 ^^
價錢都ok 4碗麵(其中有個係set黎 多個飯)
Total 1950yen左右
味道一般 無乜特別
^佢地咩都加wasabi (山葵)
因為放左啲行李係酒店 因為好重 同係上野買既戰利品 想好好地擺番落行李箱到
搭地鐵果陣 咁岩有小學生放學 所以忍唔住影番張(好得意呀)
之後為左慳時間 快啲去機場買手信 (因為入閘後買野有得duty free)
就搭番車去上野坐skyliner(其實日暮里都得)
其實我住既酒店係池袋 N'EX 會方便啲
不過我之前買Suica&N'EX 套票果陣唔係買來回票
如果買單程要三千幾yen一個人
所以就轉去搭skyliner回程喇
2400yen一個人 計番地鐵車票都有賺
而且時間比較快 41分鐘就到成田機場
我地搭15:00係上野岀發
^同N'EX一樣 都係全車對號入座
^去完血拼左啲香蕉糕之後 就搭無人駕駛列車去到85號counter等上機
^回程係國泰CX505
^晚餐就係咁既野 同之前幾日差幾遠 所以番到屋企都有啲餓 不過訓覺最緊要
^應該係新機黎 同去程差好遠 呢間機個電視touch mon 黎
起碼都有得比我叉電先(果陣電話用到得番12%左右XD)
番到香港 因為落大雨 仲行雷閃電
所以實施左航空管制
無乜機可以係香港國際機場準時起飛
因而唔夠停機坪用 飛機泊左係路中心 其實都有幾架都係咁
我地唯有等接駁巴士車我地番客運大樓
好彩都好快輪到我地
我地部機算好彩 行李好快送番客運大樓
起碼有2部機既乘客 到左都無行李拎到
Posted By: TungTungGoTravel
訂閱: 張貼留言 (Atom)


text:
2016年2月24日 星期三
哥哥VS妹妹
蛇仔明當年出世
一面倒大家認為似足蛇仔爸
細細呢?
大家都有唔同說法
有人話都係似爸爸
又有人話細細個樣女仔啲似媽媽
但大多數人都話細細似哥哥
你哋認為呢?
2016年2月23日 星期二
細細面世喇~~~
自年廿九失蹤了的蛇仔媽回歸喇
大家應該估到
細細已經出咗世喇
同哥哥一樣
都係逾期BB
不過就叫自己蒲頭
唔洗好似哥哥咁催生
上一篇BLOG講到食年夜飯
跟住我哋就一家人睇吓電視
玩吓LEGO
屋企樓下有啲村屋放煙花
其實都幾大型吓,HAHA
細細預產期係初一
當晚蛇仔爸心情囉囉戀咁
成日問住有冇動靜
到11:45分仲同我講
"老婆,我哋仲有機會做元旦BB架"
真係俾佢激死又笑死
我同佢講
"得到15分鐘,痾POO POO都唔夠時間啦"
最後我哋一家倒數完就覺豬
大年初一
未有動靜都仲可以四圍去
每年例牌
去奶奶家拜年
玩吓食吓
今年加插咗打牌
已經好耐好耐冇打過牌嘅蛇仔媽
坐底咗唔肯起身
因為下一次又唔知幾時先有得打喇
打完牌仲玩金錢胡蘆雞添
呢個又係好耐好耐好耐冇玩喇
新年要咁聚吓賭先高興架嘛
年初二
都仲係未有動靜
回娘家開年,YEAH
回娘家感覺最幸福
當日又係打咗8圈
呢個年過足手癮呀!
年初三早上
細細仲未有動靜
當日我哋冇節目
就打算喺屋企休息吓坐吓
食食年糕
唱唱賀年歌
婆婆家留在家中等英國回來的蛇仔姨媽
而奶奶都因為冇節目下午時分嚟咗坐吓
奶奶嚟到
見有人同蛇仔明玩
蛇仔爸媽就打算落超市入吓貨咁
由家中出發到最就近超市
可以坐車
亦可以步行
當日肚子蘿咁大嘅蛇仔媽選擇拖住蛇仔爸隻手行吓拍吓拖
買完嘢上樓
蛇仔明NAP TIME
一向黐身嘅蛇仔明只要媽媽陪訓
咁蛇仔媽就打算去個小便
洗洗手就入房陪訓
點知一脫下褲子
見紅了
蛇仔媽先是呆一呆
跟住就欣喜若狂咁衝出洗手間
大叫一聲
"我見紅喇"
(事後蛇仔爸話我好搞笑,係好開心咁紮紮跳出嚟,好似有金執咁開心)
選擇初三作動, 細細都好乖女
俾爸爸媽媽哥哥玩埋個新年先
蛇仔媽等呢刻等咗好耐喇
除咗興奮冇其他感覺
反而99同蛇爸好似有點失措
但佢哋又猛叫我唔好緊張唔好驚
Hahahhaha
蛇仔明似乎知道發生咩事
竟然唔lur蛇媽陪訓
仲乖乖吻過蛇媽就自行入睡
當時
真係感動到眼濕濕
蛇仔明ready做哥哥喇!
欲知後事如何
請看下回分解
要去湊B喇
蛇仔明再恭喜吓大家先
2016年2月7日 星期日
劉師奶過新年之預產期前一日仍毫無動靜
細細預產期係2月8日
人人都話第二胎會早
之前早在37週時已好似有跡有象咁
估唔到到最後都係會逾期居留
陀兩個都係豬油包
唉
今日年廿九
蛇仔媽一向都注重過年
今年因為細細
都一切從簡
或者提早預備
依家趁細細未有動靜
蛇仔明哥哥又午睡中
提早寫咗篇新年BLOG先
依家趁細細未有動靜
蛇仔明哥哥又午睡中
提早寫咗篇新年BLOG先
首先係自家利是封
由於一早知道過年會忙
所以不敢怠慢早在11/12月已諗設計
乘返往幾年的意念
今年繼續12生肖元素
當然要加入細細呢個重要元素啦
腳印指紋印都玩過
今年獻醜自己畫
一家四口馬騮仔
細細係女仔
所以顏色上用咗BB 粉紅
本來想用燙金字體
但要另外加多成千銀
mm......其實都係一番心意
慳慳哋都一樣啦
HAHA
蛇仔媽都幾滿意架喇
愛花嘅蛇仔媽每年都會去花墟買買買
但鮮花不能早買
但越近新年花墟只會越多人
所以蛇仔媽今年打算放棄架喇
但上星期蛇仔爸day off
蛇仔媽還是忍唔住去花墟行咗個圈
流感肆虐
出入人多地方還是戴返個口罩
買花事少
蛇仔明今年大個仔識多咗嘢
行花墟佢都表現好興奮
玩得好投入呀~
最後買咗棵水仙回家
但今年啲水仙唔係好合時
冇所謂啦
都係志在屋企有啲生氣
蛇仔爸今次攞咗3星期大假陪蛇仔媽坐月
年廿七開始放
昨天年廿八
起床後一家三口冇乜嘢做
蛇仔媽始終還是好想帶蛇仔明感受吓過年氣氛
於是提議趁早早哋行吓屋企附近個花市
應該唔會好迫掛
如果個荷包可以好似蛇仔媽咁腫脹就好喇
早上10時多的花市果然人流唔多
蛇仔明學校教咗好多有關過新年嘅嘢
佢見到桔好興奮
猛話: 桔呀,媽咪你睇桔呀
蛇仔媽問佢:呢啲唔係橙嚟架咩
蛇仔明頭頭是道答道: 橙係圓型架,桔係扁啲架
HAHA
嗰一刻蛇仔媽覺得啲學費好抵俾
HAHAHA
經過玩具檔特別醒神
行花市又點少得氣球?!
蛇仔明往年揀個McQueen
今年變心喇
好堅定要spiderman
而蛇仔媽都有收穫
清清哋買啲百合花插吓
好清香呀~
過年冇鮮花點似樣架呢?!
蛇仔爸媽係蘿蔔糕狂徒
每年都會KO大量蘿蔔糕
所以考慮過後都係唔整唔得
今年蛇仔爸請纓
就由佢發揮吓
難得可以搗亂廚房
蛇仔爸竟然挑戰15斤蘿蔔!!
最後還是要蛇仔媽幫拖
兩公婆夾手夾腳整咗6底~
裝束方面
呢個都係一早凖備好
因為蛇仔明學校會有華服日
所以今年都準備咗唐裝仔
男孩子的華服選擇冇女孩子咁多
都係不外乎帝皇裝扮
或"上海灘"Style嘅鮮色棉襖
但蛇仔明黑黑實實
說實在真係"穿起龍袍唔似太子"
HAHA
所以蛇仔媽就搜購咗個功夫仔LOOK俾佢
TA~DA
蛇仔媽自己覺得個仔好型呀
加埋對公夫鞋仔
成個葉問仔咁
2月5日學校華服日
當日學校自設咗個年宵
有各種攤位俾小朋友玩
根據家長義工滙報
蛇仔明玩得非常開心
葉問仔look仲謀殺咗大家唔少記憶體呢
多謝各位義工家長send返俾我嘅相呀~
家居佈置方面
今年有蛇仔明呢個好幫手喇
學校做嘅勞作仔
都好係好好嘅裝飾呀
幫媽媽擺全盒
抽水是常識吧
幫爸爸一起用椂柚葉抺大門
再貼上每年唔少得嘅手寫揮春
貼完蛇仔明話:好靚喎
跟住自發帶埋Spiderman去影相
跟住自發帶埋Spiderman去影相
呢張相好real time
蛇仔爸剛煮起簡單年夜飯喇
有炒米粉啦,同埋炆火腩
蛇仔家要開飯喇~
開飯前同大家拜個早年先
祝大家
新年快樂
身體健康
萬事如意
心想事成
恭喜恭喜
2016年2月3日 星期三
仲未有動靜........(趁機追寫BLOG之蛇仔明溜冰初體驗)
2月3日
距離預產期仲有5日
一直以為第二胎會早
而之前明明就有宮縮同鑽鑽吓嘅感覺
以後都會快
點知細細同哥哥一樣
食咗豬油包咁
講真待產的蛇仔媽有一點不耐煩
因為肚肚好大好重
個人論論盡盡咁
唔係講笑
我覺得自己根本就係一條"海獅"咁..... (其實應該係海象-_-)
但心知細細一出世
蛇仔家嘅世界又再反轉
所以叫自己唔好急
好好享受依家的時光
啱啱襯蛇仔明午睡
又update 吓個blog
其實蛇仔媽blog 得好慢大落後
我之前babymoon福岡之旅其實仲未寫完
HAHAHAHA
但今篇寫啲近期少少嘅
...........
蛇仔明溜冰初體驗吧.....
1月3日
放新年假
襯當時仲未變海象
盡量帶蛇仔明去玩吓
去咗ELEMENTS溜冰
其實我哋幾鐘意去ELEMENTS
唔係去SHOPPING
而係呢個商場好BABY FRIENDLY
佢個NUSERY房係好靚好照顧周到
同埋由蛇仔家去呢度都算方便
地方又大,BB細個時推STROLLER好方便
大咗任佢跑又唔算多人危險
所以如果諗唔到去邊都好常去呢度
而每次除咗必去PAGE ONE 打書釘
(係咪PAGE ONE??? 我唔記得添,但呢間書店有個好靚KIDS CORNER)
蛇仔明都鍾意睇人溜冰
有好幾次問佢玩唔玩
外表狂野但實質內歛的蛇仔明都會話唔玩
今次有感蛇仔明大個仔可以作新嘗試
唔問佢玩唔玩
直情同佢講
"爸爸媽媽聽日帶你去溜冰"
蛇仔明興奮到不得了
一起床就大叫
"去溜冰"
一起床就大叫
"去溜冰"
平日蛇仔明都係一個幾慢熱同唔勇於新嘗試的小朋友
(大家應該又俾佢狂野外表呃咗吧?!?!)
但當日去到溜冰場又沒半點扭擰
乖乖讓蛇仔媽換上溜冰鞋
蛇仔媽肚大臨DUM唔出去喇
(同埋其實蛇仔媽都唔識溜,HAHA)
就讓蛇仔父子去玩吧
租埋隻企鵝仔借吓力
蛇仔明好興奮好開心呀
但苦了蛇仔爸
因為始終係蛇仔明嘅第一次
佢未拿揑得好
結果蛇仔爸要平衡自己之餘又要顧及蛇仔明
仲有隻企鵝
佢行完幾圈返嚟話條腰就斷
所以就換隻坐得嘅海獅
兩仔爺舒服晒
玩玩吓蛇仔明越嚟越大胆
但自己落地扶邊行
又似模似樣喎
但可憐嘅蛇仔爸陪玩個多小時後
散晒之餘
對腳踭仲損晒(可能對鞋著得唔好?)
就放過蛇仔爸啦
下次再玩過
你睇蛇仔明個樣
好滿意呢次初體驗呀!!
訂閱: 文章 (Atom)


text:
今日去佐個舊同學屋企玩, 佢新居入伙, 我地成村人上去搗亂. 好欣賞佢家居既設計, 個廳有個大櫃, 可以將D雜物收晒入去. 睇番我自己間屋, 雜物越黎越多, D野越黎越亂, 尤其是我D Keroppi收藏品, 都已經唔知擺去邊度好… 第時搬屋/裝修都可以參考下佢既設計. 另外女主人好勁, 又馬豆糕又tiramisu, 果日食到好飽呀~~
其實呢位舊同學, 甚至乎今日一齊上去搗亂既其他舊同學, 同我以前讀中學果陣都唔算好friend, 因為都唔係玩開果堆. 所以畢業後咁多年竟然間唔中可以keep住見面, 我覺得幾難得架. 同埋人大佐心態都會變, 以前小朋友就會圍堆搞小圈子, 我地玩開呢班人就係呢班人, 唔會約其他圈子既人一齊玩; 但人大佐畢佐業, 都唔會再理大家以前係邊一堆人, 畢業後間唔中都會一齊出黎聚下舊, 雖然無可能約得番晒咁多人, 有D人真係畢業後就好似消失佐咁無再聯絡過, 但起碼大家都仲維繫得到, 所以我都好珍惜呢D gathering既機會, 如果我係得閒既我都一定會出席.
反而同以前玩開果D, 畢業後竟然只係見得唔知有無五次面, 每次見面約親佢, 一係就永遠唔接電話, 一係就話唔得閒, 一係就應承佐話會出黎, 但到果日就完全無露面, 電話又無個, 打比佢又唔聽. 事後問番佢咩事甩底, 佢總係有層出不窮既理由同藉口.
甚至乎到我結婚, 打算搵佢做姊妹, 佢係電話度應承佐, 但係到姊妹開會日又一如以往放飛機, 電話又無個. 之後我都怕佢係我結婚果日先放我飛機, 我都同佢講見佢咁忙唔駛佢做姊妹, 只要佢果日黎飲就得勒, 我地姊妹仲開玩笑講驚佢連我結婚果日都會放我飛機連飲都唔黎飲. 點知後尾我派帖比佢, 約佐係我結婚前一日出黎派比佢, 佢出到黎先至話我知聽晚黎唔到, 因為佢上司(佢教書的, 都會有上司? 唔通佢校長結婚乎??)都係聽日結婚喎, 然後做佐二百蚊人情… 原來我地十幾年友情都比唔上佢既「上司」結婚. (雖然我懷疑佢呢個都係大話)
事後我不斷回想, 係咪我/我地中學果陣做過D咩令到佢唔開心, 所以佢心裏面根本唔想再同我地keep contact, 因此就不斷放我地飛機, 甚至乎我幾個月前通知佢我會結婚, 佢都要係我結婚前一日先話唔黎呢?? 既然佢已經無心同我地再來往, 咁算啦, 我已經當無佐呢個朋友… 我以後都唔會再搵佢了, 以免再自討苦吃.


text:
之前喺報紙度剪咗幾張美心西餅買麵包嘅 coupon,由於噚日係最後一日可以用啲 coupon,所以就買咗兩種麵包:五穀健康麵包 & 芋頭雪山包.
睇見五穀健康麵包個 outlook 都已經好吸引.
包質鬆軟,仲有好多果仁喺入面 o添,包括有亞麻子,葵花籽同芝麻,所以覺得好有質感,好有果仁果種香口感,都 OK好食.
至於雪山包就係美心西餅呢期嘅主打,睇落好吸引,真係好想食! 不過只係呢張 poster 影得靚咋,又或者係 "道具",到睇到真實個包樣時就好失望 lu!
燈,燈,燈,凳,呢個就係 "傳說中" 芋頭雪山包個真身喇,係咪同張 poster 個樣差好遠呢!!
裡面有嚿芋蓉餡 o架!
雪山包個面皮其實係類似菠蘿皮或墨西哥皮之類物體,所以一定要烤番脆先至好食.之前其實已經食過流沙奶皇味,不過我個人就認為芋頭味好食啲,因為凡係整流沙餡都會落好多油去做,先至會做到流動嘅液態狀,所以係會好油膩,加上美心啲師傅 "落足本" 去整,所以鹹蛋黃味非常濃,對於鍾情清淡嘅我就唔係咁 buy 囉!反而芋頭味比較清香啲.焗完之後外脆內軟,好有層次感,不過試過就算喇,都唔係真係咁吸引啫!可能我始終都係鍾情於歐陸麵包多過日式麵包啦.


text:
一睇到呢啲高檔茶葉,就知道唔係我買 o架啦,當然又係好學生兼好友 Louisa 送 o架啦!淨係睇個包裝盒已經夠勁喇,用咗皇帝嘅 "龍" 圖案同代表皇帝嘅 "黃色",夠氣派未?
真係唔好講笑,Louisa 話一套兩盒嘅禮盒裝已經要千幾蚊 o架啦!係個客送俾佢嘅,其實往年都有送俾佢,不過佢話當時唔識貨,擺埋一邊無理佢,嘥料!因為佢個客話俾佢聽,一年裡面只得一造,而且產量唔多,好矜貴.所以 Louisa 提我:「呢啲唔係普洱呀,唔係越舊越好 o架,所以唔好擺埋唔飲!」
所以我今日就專登開嚟試吓.
靚嘢即係靚嘢,一剪開個錫紙包裝袋,果陣龍井嘅清香味即刻撲鼻而來,就連啲茶葉嘅顏色都好靚,好青綠,唔似平時啲茶葉咁 "黑掹掹".
沖埋水就更加唔得掂囉,香到 "欲仙欲死",飲落口好甘甜,好清香,你睇,浸泡過嘅茶葉好靚,成個形態出番哂嚟,名符其實水滾茶靚,簡直係視覺,嗅覺同味覺嘅享受!
沖到淡哂唔再沖水時,本來諗住將啲茶葉倒咗去,但係見到佢咁嫩綠,仲好吸引,放是就試吓食茶葉.點知原來好好食 o架,非常之嫩滑,好食過好多菜呀!最衰我唔識整龍井蝦仁啦,如果唔係用佢嚟炒河蝦肯定正到暈!
咁靚嘅茶,梗係第一時間沖番杯孝敬媽咪啦!我之所以專登揀今日先開封呢盒靚茶,係因為今日對我嚟講係一個好特別嘅日子,當然唔係端午節咁簡單啦,而係喺兩年前嘅今日 ( 我指嘅係農曆 ),同樣都係端午節,就喺呢一日,媽咪就離開咗我,我到依家都仲好記得當時嘅情況,好傷心,好心痛,但係我唔可以喺佢面前喊,因為咁樣就會令到佢之前辛苦極都唔入醫院嘅日子白捱,我好記得,當我睇住佢走嘅情況,係我呢世仔有史以來遇到最震撼嘅事,我諗我依世都唔會忘記果日嘅情景,但我當時仲好清醒,當眼淚一出時我即刻離開佢身邊,衝咗入廚房度狂喊,喊完喊夠之後仲要即刻通知阿馳同其他親友,到心情平伏番之後再入番房陪佢,繼續做嚟緊果 12 個鐘頭內要做嘅事.
夠了,我唔想再多提,其實我依家個腦已經不斷湧現番當日情景,好難受,眼淚都已經流緊出嚟 ……
P.S. 咁啱我早前喺報紙度睇到有篇關於獅峰龍井嘅文章,順便 upload 埋上嚟俾大家睇吓.其實我已經用 Photoshop 將佢放大過好多次,但唔知點解一 upload 到個 blog 就得番咁細張,希望大家唔好介意,將就吓啦!


text:
2016年8月5日星期五
Oper im Steinbruch
呢度商業化好多,好多紀念品賣.
場地係由一個古代石礦場活化嘅.起Stephansdom大教堂嘅石都係喺呢度攞.
食檔個樣好高級.
富貴人家可以去佢個lounge幫襯佢個Gourmet Package/79歐 or Deluxe Package/ 107歐食個four course dinner.
甜品係中場休息時提供.可想而知個中場休息會好長(三十分鐘).
呢度有兩個舞台.
呢晚睇嘅係呢一邊.
個台設計成一個jukebox咁.
劇目係Gaetano Donizetti 1832年寫嘅L'elisir d'amore. 因為係唱義大利文,舞台頂有德文字幕.其他語言話可以手機上網睇....但係佢度嘅wifi唔work.自己手機個信號又好弱,上唔到網.
未開始時有人跳老舞娛賓.
中場休息.
Btw睇睇吓突然有蚊來襲.個個觀眾都拍蚊.
我呢啲窮人冇幫襯佢個package,呢三十分鐘休息時間都幾長.
相中係一個道具.
完場了...
演員有起碼七個係亞洲面孔.
24 則留言:
個舞台真係唔錯喎!回覆刪除
而啲套餐我諗多要預訂,否則咁貴,唔夠人幫襯咪盞蝕本?回覆
我估都係啦.睇呢啲我估好少會有即場買飛嘅人.刪除
喺郊外咁隔涉?咪要有車囉!回覆刪除
套劇聽幾耐?
仲以為有落雪嘅地方會冇蚊.回覆
冇車嘅可以搭shuttle嘅.刪除
好似聽咗兩個鐘.
有㗎.睇旅遊節目格陵蘭咁北咁凍,天氣一暖,啲蚊就狂生長.
王子自己帶野食?回覆刪除
而家好多外國片集都有亞洲面孔架, 多元美化掛, 不過大家審美眼光未必一樣, e.g. Lucy Liu 佢地真係覺得佢好得回覆
王老子依家搏命培養自己d藝術細菌及膿包喎XXD, 假以時日做定套3件頭入室內包廂睇啦.回覆刪除回覆
今夏藝術細胞澎湃,睇咗好多表演.刪除
劇,應該幾娛樂性!回覆刪除回覆
雖然唱意文,但係唔覺悶.刪除
我鍾意第二張相頂帽.回覆刪除回覆
男士嘅帽唔啱EE你喎.刪除
有時間可以上網睇返中文字幕版啦回覆刪除回覆
呢個故事好簡單,唔睇字幕都OK.刪除
一有蚊,我會無晒心機睇回覆刪除
夜晚應該有啲涼,可以著返件長袖衫防蚊,小心zika回覆刪除
活化得好有特色噃~回覆刪除回覆
HK個石礦場都可以諗吓.刪除
夏天真係幾多喱啲露天show睇喎回覆刪除回覆
好多㗎,反而維也納冇乜.刪除


text:
最近天氣咁炎熱,自自然然就喜歡左每日食完Lunch就去嘆番杯yogurt,呢間位於船街既yogurt店,每逢lunch時候,我都見到好多OL買黎當lunch食.
Yogurtime每日都有四種味道供應,Euro Tart, Vanilla and Chocolate係每日都有既.只有一種味係每日都更換,真係日日都唔同,我見過幾隻味,有青蘋果,焦糖吉士,藍梅,荔枝,香蕉朱古力,Pina Colada等等,聽講呢間店係有成100種味道既,遇到大時大節,可能仲有特別味道推出.
我食左咁多次,覺得荔枝清新得黎又唔甜,係夏天食,真係好正.反而個青蘋果味太重奶味,又唔夠酸,差D.Vanilla 同 chocolate 就好似軟雪糕,完全唔似yogurt.原味即係euro tart,呢個都唔錯.呢到仲有好多有特色既toppings,好似dry banana,煙煙韌韌,好得意,另外,mochi都好得意,仲有好特別既以色列椰絲糖,加埋落去都幾好食.
上圖係同事既錯配,荔枝配朱古力,大纜都扯唔埋,再加上chocolate clips,失敗左.
荔枝配euro tart,大家都酸酸地,好夾,白色一粒粒既係mochi,好似燸米糍,配合上黎好得.
chocolate banana配麥維他,飽肚之作,好重朱古力同香蕉味,不過太甜.
軟雪糕組合,朱古力配雲里拿,加上蜜糖脆脆,ok 的,不過一d都唔似yogurt.
地址:灣仔莊士敦道60號嘉薈軒地下3號舖


text:
呢個blog存在了超過一年. 我咁耐冇寫都竟然有接近二千個view. o個幾篇老左正傳影評居功至偉, haha.
或者我應該交代下, 自07年8月1日之後, 我做過d乜.
07年8月1日, 我廿五歲. 第二日見成了我人生第一份full time. 但係條件非常刻薄. 一萬蚊個月, 仲要只簽半年約, 仲要分兩張約(2月+4月), 搞到我頭兩個月冇左兩日annual leave. 做既野都唔見得好有意思, 冇學術性可言, 冇重要性可言. 呢份工, 老實講, 係為CV而做. 做既期間仲要俾我老闆質疑我既能力. 真係火都黎埋, 我乜都做到101分, 仲要俾你窒.
九月底, 搬左出黎獨居, o係office附近租屋住.
零八年, 相安無事. 本來以為呢世人都冇機會去外國讀書, 但係而家竟然又有機會.
That’s life. 你以為冇路行, 去到最後又柳暗花明又一村.
而家既我, 為自己即將能夠走出困局而雀躍, 又躊躇緊究竟自己捱唔捱得過將來幾年. 捱完, 又點?
呢一年既full time job經驗, 俾我睇到哂學術界既黑暗面, 原來有d人為左o係呢度生存, 真係可以好不要臉. 又睇到有更多人為左o係度生存, 要受幾多苦難同委屈. 我將來會唔會變成佢地?
我究竟係好想去做學術, 定係好想去外國讀書? 定係只係想要放洋留學既虛榮感? 讀一個phd, 冇船的話, 前後要過百萬. 仲要d錢唔係我自己既. 究竟我係咪deserve咁好彩?
又, 以我的三分鐘熱度, 我究竟有冇咁既毅力同專注力去讀完一個phd? 無疑我的確係好喜歡讀書思考寫文, 但係永遠都堅持唔到. 究竟到時會係我迫自己捱完個phd? 定係個phd迫我捱完N本書?? 定係掟幾十萬落鹹水海?
路好難行. 其實我好清楚, 如果自己走去行主流既路, 能力上綽綽有餘, 亦冇而家咁辛苦. 但如果係咁, 我諗我冇辦法define自己. 尤其是我唔想用我既財富地位去define自己, 亦都唔希望親朋戚友用我既財富地位define我.
而家面對既問題係, 究竟我行緊既路, 係咪desirable. 我唔想變成我而家個老闆咁樣, 尸位素餐恃老賣老等退休.
有排諗. 但係去到今日, 我最大既心願依然係靠自己既實力讀一個phd返黎. 將來點樣係將來既事. 我唔想去到四五十歲至黎後悔當年冇試過攻讀phd, 反正我都幾肯定即使讀唔成都唔會後悔.


text:
前日嗰篇文章就講咗 東京迪士尼渡假區「IKSPIARI」商城以及裡面嘅 迪士尼商店,並且提到「UniBEARsity 小熊大學」呢個原創嘅商品系列;今日,就等我向大家介紹呢個系列當中嘅兩位小熊成員,Mont,Blanc!
購買呢兩隻小熊毛公仔,都分別會附有一個「UniBEARsity」招牌,證明佢地係 小熊大學 嘅其中一份子;另外,佢地嘅腳上都繡有標誌,而背後就釘有標籤.
標籤嘅其中一面寫有「Disney UniBEARsity」字樣,再睇睇另一面,係兩隻小熊嘅「A+」成績同埋教授簽署.Ludwig Von Drake?邊個黎架?其實響店內佢都有出現過,貨架左上角嗰隻鴨就係佢啦!呢位 唐老鴨 嘅叔叔去咗 小熊大學 做教授!
言歸正轉,講返兩隻熊仔先!先前講過,小熊大學 呢個系列最大嘅特式就係每隻小熊都係以一位 迪士尼朋友 為設計藍本?咁 Mont,Blanc 又代表咗邊個 迪士尼朋友 呢?先睇睇毛髮顏色,Mont 係深啡色,Blanc 係淺啡色.
再睇下眼耳口鼻有咩特別啦:Mont 擁有鋼牙齒,Blanc 擁有大鼻子.大家估到未呢?其中我咁樣寫,答案都經已呼之欲出,哈哈!正確答案:Mont 代表 鋼牙奇奇,Blanc 代表 大鼻帝帝!
呢兩隻小熊原來係 Chip,Dale 嘅化身,佢地嘅背部都有深色條紋以及白色尾巴,似足花栗鼠!大家覺唔覺得佢地好可愛呢?明明係熊仔,但係就有花栗鼠嘅特徵!
就連佢地頸上嘅領帶都有橡果圖案!我返到屋企先至知道條領帶係可以拆出黎,戴住領帶得意啲,抑或唔戴得意啲呢?我就覺得戴咗領帶感覺上好斯文!
我發現自己對熊仔真係情有獨鍾... Duffy迪士尼小熊,Pooh小熊維尼,而家再加埋 小熊大學 Mont,Blanc!究竟點解我會咁鍾意熊仔,我自己都唔知道...


text:
2013年9月15日 星期日
漢堡扒
漢堡扒
自結婚以黎老公最鐘意就係食漢堡扒,配茄汁又得,咖喱又得,白汁又得,配飯意粉夾包都得!又飽肚又百變!係街食漢堡多數都好juicy,但係自己買免治牛整總係好乾,初初唔識整,就咁將免治牛調味揸埋就煎=___=做出黎又乾又實又散,後黎問左好多朋友,上課留心聽書左,之後加以改良做成我個人口味無洋蔥嘅漢堡扒!通常我會用牛免治3:1豬免治咁做,因為豬免治油份多,做出黎較鬆軟!街現成都有買已混合嘅豬牛免治,如果係咁,我會另外再加半份牛免治落去,牛味會重啲!
材料:
豬牛免治
200g
牛免⋯治
100g
蛋1隻
麵包糠 小量
奶 小量
胡椒粉,鹽 小量
1)將奶同麵包糠混合
2)免治肉加蛋,調味料,已索哂奶嘅麵包糠混合.
3)mix好後甩打約100下!分4份壓成要嘅形.
4)小油熱鑊,煎兩面至小小焦,上蓋熄火焗5 min!
☆焗嘅時間因應你整個漢堡size不一,我依個焗左
5min都有小小紅.
☆甩打係希望佢成落實身唔散,如果成舊甩打太難,其實分開都得,如果有玩cooking mana就大概理解XD
☆奶有無唔太緊要,但麵包糠有就juicy好多!
☆煎完之後佢會脹左小小,因為入面會谷左油,你可以篤一篤就會流哂油,唔篤就肥啲但咬落去果下其實好爽……隨意啦
訂閱: 張貼留言 (Atom)


text:
2013年9月25日 星期三
回到 4 Aug 2013 參與盛大的 1208 月生日趴
期待已久的 8 月 BB 會生日趴地
終於正式舉行喇
今次既地點:
位於何文田既會所 1 號
地點算幾隔涉
不過我地都係搭的士
問題不大
去程時的士司機仲同我地傾左好耐計
XD
鬆弛熊都要散熱
好有規模既活動
由 book 場到訂菜單
再到搵 128 個贊助
都係由義工媽媽們一手策劃
為左呢個趴地出心又出力
真心佩服佢地 + 十萬個感動
排隊登記中
影返張全家福先
e...呢位小朋友個樣, 好似唔多願意出鏡喎
拎左生日汽球 & 禮品包
可以同散完熱既鬆弛熊影相喇
入場前抽左兩張抽獎券
人人有份, 永不落空!
嘻~~ 見到有間攝影公司擺 booth
$200 就可以影
詳情已經唔記得了
總之覺得係抵,,,就買左喇
XD
個 LOGO 好靚呀
又一家人留下影先
之後就玩下遊戲
睇下 SLIDE SHOW
又抽下獎咁
我地兩個獎都係 PLAYGROUP 試堂 COUPON
不過呢...一個係灣仔, 一個係將軍 O
將軍 O 果個已經俾左人
另一個,,,睇下有無機會啦
今次我地 827 都有成 10 個家庭一齊參加呀
上面果個係靚仔謙謙
同一日出世, 高亞仔半個頭囉
出面有好多 CUP CAKE
個 BACKDROP 又好靚呀
HEEHEE... 有我最愛既摩天輪
呢個 BACKDROP 令我諗起我地結婚時既簽名 BOARD
1208 生日趴地完滿結束
再一次多謝咁多位媽媽既精心策劃
安排得好好呀
多謝你地!
訂閱: 張貼留言 (Atom)


text:
大家好, 我係多多, 有睇開媽媽fb 的朋友仔一定知我係邊個~ 我係媽媽朋友界的大明星嘛!!
媽媽終於批準我向大家say hello~~
本狗第一樣想同大家分享的事, 係我狗生中其中一個佔好大地位的物件, 就係我嘅廁所, 聽媽媽講, 我未出世前, 媽媽有一次屋企火警, 燒爛左餅餅同 bb 個廁所, 餅餅仲發脾氣0係水中心臭臭, 咦~~~ 從此媽媽就好有心機安排我地去廁所的地方 (火警詳情大家可以睇媽媽在某本寵物雜誌的訪問) ..
.
我好叻架! 媽咪用左好短時間教我, 我就識得去廁所, 快過0個隻傻餅好多, 點解? 因為次次去岩廁所媽咪都會讚我, 我好開心, 但媽咪唔0係度我就唔駛去岩喇, 都冇人讚我嘅, 鐘意邊度去就邊度去~~ 媽咪番到黎就激死了,嘻嘻…
點解我話媽媽好有心機整廁所? 無論係我地狗狗, 定係叉燒嘅廁所, 佢次次搬屋都花好多時間好大工程去整一個, 我就唔知佢點整喇, 又水喉又鐵通,又架又鋸又繩咁, 好似又話可以尿尿自動流入坑渠,每日淋水就得又唔會整濕腳仔喎, 我咩都唔知, 我淨係知道我地個廁所一個比一個大, 媽媽話因為我有潔癖, 人地去過嘅地方要逼講多幾次尿尿我先肯去, 我都唔明, 我已經扮野跳左上去先落黎架啦, 點解媽媽會知我未去架呢? 因為咁樣, 所以媽媽要整大d個廁所喎, 咁係呀嘛, 個個去完我又去, 咁污漕~
依家每一朝媽媽起身我都會表演一次去廁所佢睇, 去完佢會讚我, 講個秘密你地知, 我仲會成日去完再去, 冇得尿尿都扮去紮個馬, 等媽媽又讚我, 有時仲會有支支食添呀!! 唔好同媽咪講我扮去呀, 佢唔知架~~ 你地睇下我去廁所個樣, 幾神氣??


text:
作為一個新界人, 好日都唔出香港梗係玩盡 d !! 聽完音樂會未天黑, 我地就去埋附近既香港動植物公園
小慈之前跟學校黎過, 記憶猶新, 今日充當導遊帶我地周圍參觀
首先去睇雀仔
成棵樹都係紅色既雀, 不過影唔清做左背景
小明最愛既 Flamingo
唔知點解佢地飲既水係紅色既??????!!!!!
不知名雀仔一隻, 佢有保護色差 d 見佢唔到!
爬蟲屋個招牌好有氣勢
不過入面只得一塊大蟒蛇餅
去探猩猩喇! 經過展覽館可惜星期日唔開門, 偷睇入面竟然有隻像真度好高既花豹
婆羅洲猩猩 -- 小慈話個名好怪, 問係唔係因為佢似呀婆
佢地爬到好高, 睇唔真
環尾狐猴
真人同上鏡一模一樣呀
呢款猩猩個樣好憂鬱
呢十幾廿隻好似熊貓既領狐猴係全公園最活潑既, 幾嘈呀佢地
仲有呢 d 動物睇不過佢地呢埋晒訓覺, 唯有影招牌
去公園玩喇~~~ 小慈竟然話最掛住動植物公園就係呢個氹氹轉
早講丫! 呢 d 氹氹轉唔駛出香港都有得玩架麻!
小慈終於學識自己玩盪鞦韆, 唔駛我地推喇~~
我梗係唔會話俾佢聽我細個唔玩鞦韆既方法係跳走而唔係等鞦韆自己停啦
弟弟都係鍾意玩尿片鞦韆因為雙手可以唔駛扶住都盪到
玩到出晒汗要飲水, 兩姐弟最溫馨既時刻:
小明: "小慈家姐, 我幫你禁住個制, 你飲啦!"
小慈: " 好呀, 唔該! 弟弟輪到你喇, 到我幫你禁啦!"
小明: " 好呀! 不過你要好大力禁好耐, 因為我要飲 8 杯水架!"
好乖! 抵爸爸媽媽山長水遠帶你地周圍去玩


text:
一早計劃去長洲慶祝我地既結婚十週年
長洲, 一個我同郭長秋拍拖無數次既地方, 好想好想帶埋我地既愛情結晶品認識呢度!
對小慈小明黎講, 長洲, 佢地會即刻諗起麥兜企係船頭高呼: "長洲! 你孕育左珊 san, 你一定會孕育到我!!!"
天有不測之風雲, 估唔到一早仲係 3 號風球橫風橫雨, 小明仲發燒未退, 點知同佢睇完醫生之後所有風球除下雨都停埋
機不可失, 我同秋秋講搏一搏啦! 最多搭船出到去勢色唔對咪返轉頭羅! 於是我地一家做個感恩祈禱, 將我地既婚姻, 家庭, 去長洲之行完全交俾天父就出發
去長洲既路途真係好遙遠! 我地首先搭巴士去尖沙咀搭天星小輪, 去到中環碼頭再轉船去長洲! 感恩搭巴士好暢順, 冇雨冇塞車仲出太陽添!!
黎到天星碼頭, Rubber Duck 已經游走左去左美國, 好在之前同小慈小明影左相不致失望, 只有不捨
香港一蛋o達
上船喇!! 因為之後會搭大船去長洲, 於是小慈叫天星小輪做小船
童年回憶! 搭呢隻船一定要食杯麵
小明發緊燒架! 齋燒冇病徵喉嚨小小紅, 4 個鐘頭藥力消失又燒過, 唔想賴低佢係屋企咁可憐唯有帶埋藥出黎啦
好野! 仲可以出去睇風景
長洲!! 我地黎到喇!!!
就係呢隻大船, 由民輝改左名叫新飛
郭長秋到左長洲! 秋秋個英文拼音就係 Kwok Cheung Chau
以前既笑話就係有電話推銷員打黎搵佢, 都唔知叫佢 Mr Kwok? Mr Cheung? Mr Chau? 玩死
呢張相係小慈影架, Good Shot
十幾廿年冇黎過長洲, 周圍行下先! 差不多間間舖都有養貓, 小慈小明好開心
平安包呀
小明藥力發作加上眼訓, 要抱了
有特色既屋仔
藍天白雲, 陽光普照! 神你真係好奇妙!!
超得意既特色小食, 再加一隻完全唔驚人既貓
好味!!
小慈非常欣賞呢串生果, 一路食一路溶雪, 估唔到天氣會變炎熱
繼續掃街
小慈小明第一次見呢 d 屋
我鍾意呢條路呀
好天氣得好緊要
仲要冇人
我地既浸信會呀
長洲沙灘!!!
當年同秋秋攤係度傾偈睇星星既地方, 今日太曬, 弟弟又發燒都係路過就算
周圍都有呢 d 石柱介紹長洲
搶包山
連燕子都見埋, 開心到小明飛起!!!
舞獅呀
又見到狗狗
弟弟俾緊隻手佢嗅, 同佢做朋友
行左一個圈, 長洲話大唔大, 話細唔細, 行番去碼頭打算租單車
未學踩單車既小慈唯有繼續用輔助轆
爸爸做三輪車伕
車埋我同弟弟, 架車又偏軚條路又窄, 秋秋踩到想 c
小慈未試過係街度踩單車, 好開心
弟弟都唔執輸, 腳仔夠長踩到喎! 太大膽既佢跟住爸爸落斜, 但太快佢又驚, 扭錯軚, 於是炒車跌到撞親個嘴, 抱起佢時成口血, 嚇死我
偶遇消防局開門! 見到迷你救護車, 消防車, 好開心
黃昏, 漁船陸續埋岸, 小慈小明睇到兩隻狗隔船嗌交, 又睇到漁夫大堆大堆蜆呀, 一箱箱魚搬上岸賣, 絕對增廣見聞呀
要就番時間返屋企, 5:30pm 我地就食晚飯喇! 唔知食邊間好, 呢間有周中師傅喎
仲有貓, 就呢間啦
對住個海食, 爽呀
白灼蝦, 椒鹽賴尿蝦, 生炒骨, 蒜蓉粉絲蒸扇貝
薑蔥炒蟹, 炒雜菜, 仲送兩罐可樂都係 $336, 非常抵食
搭船走了! 雖然好飽, 但難敵燒魷魚香味
秋秋最鍾意既燒魷魚, 不過佢話自己燒得仲好食喎
7:30pm 天黑, 係時候返屋企! 回程買左玩具上船玩, 所以時間好快過
兒時遊戲, 經典!!
今日好難忘! 人生有幾多個十年, 多得沿途有你!!
感激我遇見! 郭長秋, 我愛你!
I love you yesterday, now, and forever!!
Joanne Richard always


text:
一直都覺得小慈唔夠運動, 體力好差好易累
之前同佢報過學校既羽毛球班, 但係放學後先學同埋接送問題, 學完一個學期就要暫停
K2 開始跳中國舞, 但冇咩出汗又好似唔算係運動, 拉下筋保持身體柔軟就好 OK
踏單車, 一個星期都落唔到公園一次, 做完功課都天黑, 到週末想去個日天氣又會唔好, 公園又多蚊云云
問左好幾年小慈學唔學游水? 因為唔知 D 咩既原因, 小慈堅持唔肯學!
所以, 我已經唔知再可以幫小慈報 D 咩運動班......
早前同朋友傾開偈, 驚覺小明都已經 4 歲半可以學游水喎! 呢隻輪盡仔跑親都跌, 話唔定出水能游呢? 於是同佢搵最近屋企既泳班, 又岩岩好趕得切報暑期班, 14 堂, 希望一個夏天可以學得識 D 基本野, 小明完全唔怕水一定好 OK
點知當我同小明講話報名參加游水班時, 佢既第一個反應竟然同我講: "我唔想...."
攪咩兩姐弟都咁唔鍾意學游水先? 去沙灘又勁 HIGH, 去泳池玩又勁鍾意, 連平時係浴缸玩水都笑到卡卡聲, 唔係忌水丫, 因咩解究聽到學游水就反應咁差呢? 我決定同弟弟了解下!
弟弟話佢已經識游水喎! 又話識自己浸個頭落水, 又識用口吹波波, 鼻仔入水又唔喊, 又識踢水, 咩都識唔駛學喎
原來佢係咁樣理解, 於是我打擊佢呢 D 只係叫唔怕水, 距離識游水差好遠, 再出殺手柬 -- 海洋公園起緊個水上樂園, 唔識游水係冇得玩既! 再落藥, 媽媽對你好失望, 小慈家姐唔肯學游水, 至少佢細個時都已經試過知道自己唔鍾意先唔肯學, 但係你從來都未學過游水, 試都未試過就唔肯去!? 我想你試下姐, 睇下可唔可以叻過小慈家姐? 識游水好重要架, 自己可以救到自己唔會淹死, 話唔定小慈家姐見你學得咁開心佢都會受你影響想學呢? 佢唔識游水冇得去水上樂園架!.... 云云... 講到我口水都乾, 軟硬兼施, 弟弟先肯去試下咋!
話口未完, 弟弟竟然走去同小慈爆響口: "小慈家姐, 媽媽幫我報左游水班呀! 原來我地屋企附近有泳池架! 識游水呢, 就可以去海洋公園個個水上樂園架喇!"
我冇諗過弟弟咁快轉軚, 由極度唔願意到而家講出黎好似好興奮咁!? 連爸爸都以為弟弟對學游水表現興奮, 殊不知係我柄完佢一鑊既後果!!
佢一路講我一路觀察小慈既反應, 小慈係冇咩反應, 只係摸住弟弟個頭講: "咁咪好羅, 你要珍惜學游水既機會呀, 唔好徙爸爸媽媽既錢呀!" 佢既反應咁平淡, 令我真係心熄呢個女係唔鍾意學游水.....
點知事隔幾日, 星期五晚弟弟問我星期六有咩做? 我話會帶佢參觀泳池, 仲要帶埋 VICKY 姐姐去, 因為報左平日既 5:30 班, 媽媽都未放工一定係 VICKY 姐姐帶佢去上堂! 就係呢個時候, 小慈開聲喇......
小慈: " 媽媽, 其實我都好想學游水, 弟弟識游我唔識, 我覺得好醜呀! 我可唔可以同弟弟一班呀?"
真係峰迴路轉
我仲諗住小慈會睇左弟弟幾堂游水, 知道游水係咩一回事先會回心轉意, 冇諗過堂都未上小慈就不甘弟弟之後, 覺得有野弟弟識佢唔識會好醜!!! 佢開口話肯學固然係好啦, 我最初都係想佢學游水強身健體麻, 而家目的已達
只係我唔敢應承可以同弟弟一班, 因為始終相差兩歲半, 唔知有冇年齡限制, 要問下主辦單位, 睇場時順便問埋啦
一睇完個泳池就好鍾意
環境好好呀! 恆溫暖水游池, 又近, 包條毛巾返屋企先沖涼都仲得
即場幫小慈報埋名, 兩姐弟可以同一班呀!!
多謝 EVA 姨姨送既姐弟裝泳衣, 超級可愛呀
戴埋泳帽泳鏡仲可愛
非常識氹小朋友, 本游泳手冊超得意, 記錄每堂進度, 大集團果然唔同 D
本手冊好似有 D 防水質地, 好高級咁架
課程架構
每堂都有貼紙獎勵, 儲齊可以換禮物
第一堂開始喇!! 一班四個小朋友, 年齡包括 N1, K2, K3, P1, 真係辛苦晒教練哥哥呀!
大家都要揹個龜背幫助浮水, 小慈話係揹書包先真
圍圈吹波波
扶住浮板踢水, 小慈學得好快, 一堂已經甩手袖, 書包由厚變薄, 自己已經向前游到一小段, 腳仔有 D 力
連小慈都話: "估唔到原來游水係咁好玩!" 已經唔記得自己點解堅持咁多年唔肯學
如果當年 2 歲幾一直 KEEP 住游到而家, 4 式都識晒添!
小明依然覺得自己識游水!! 每逢教練哥哥唔得閒理佢, 佢就自己游開, 話想去個邊睇下喎!
攪到教練哥哥成日要去捉佢返黎!!! 好在呢個泳池設計安全, 池底有層板, 行到幾深水都如履平地咋
用手頂住腳踝, 要小慈每一腳都要踢到教練哥哥隻手先為之岩
小明就成日曲腳, 今堂仲俾教練哥哥話佢曳, 小慈就超級乖, 明明兩姐弟點解差咁遠既? 問到我唔識答, 只可以理解為自由奔放既弟弟落水太興奮, 超級想玩水唔記得左個任務係學游水羅!
希望下堂有改善啦! 但見到佢兩姐弟游得咁開心, 我同爸爸好欣慰呀


text:
一直以來,家人都係我嘅Priority,努力讀書同埋工作,其實都係希望比一個交代佢哋,但係突然之間回顧返過去24年,佢哋無私地為我付出,作為兒子嘅我又為佢哋付出左啲咩呢?
所以今次想藉住呢個100個人生必須做嘅挑戰,同家人講一聲多謝,比一個開心嘅驚喜佢哋,作為對佢哋嘅感謝.
而最近我媽咪同親戚就去咗日本慶祝生日…
但因為我工作實在太忙,冇時間陪到佢去,咁我就諗下有啲咩驚喜可以比佢呢?
事前知道佢係凌晨1點返到香港,我之前問佢洗唔洗接佢,佢拒絕左,因為佢知道我聽朝要五點起身返工,仲話自己一個坐的士更方便,我亦答佢冇問題.
其實我已經買左一大束花去機場接佢,夜晚9點幾同朋友食完飯已經揸車去機場,10點去到機場望住塊board,先發覺佢班機delay到兩點幾,距離而家仲有成四個幾鐘,夠我返屋企再來回幾次.
當時真係好有衝動想返屋企瞓覺就算(因為每日五點幾起身,每逢夜晚11點已經好眼瞓),覺得工作雖然重要,但家人嘅快樂更重要,就算聽朝冇精神返工一日都係值得嘅.
終於等到佢落機,媽咪打俾我話佢安全到達,我仲扮晒野話:「好啦,咁你自己小心啦,我訓先啦.」
佢拎完行李出嚟見到我,佢好開心.而我見到媽咪面上嘅笑容,已經覺得好值得.
其實一直以來,家人都無條件咁對我哋付出,對上一次我哋真心同屋企人講聲多謝又係幾時?對上一次去做一件事令到屋企人開心又係幾時?
不如今個周末,買束花/禮物比屋企人,或者靜靜地咁陪屋企人睇下電視,傾吓計(但唔好玩手機喎),或者約佢哋去高級餐廳食餐飯啦.咁樣簡簡單單,其實佢地已經會好開心.
唔好令自己將來後悔,珍惜身邊嘅人.
In the end, we only regret the action we didn’t take.


text:
Spain Madrid - Day 1-2
慢長既honeymoon之旅終於開始打啦~
都係果句, honeymoon真係一個名詞
所以今次我地1行4人出發
17號晚坐夜景, 當然要影下必影既地方~
坐11個鐘去到阿姆斯特丹轉2個鐘機
救命呀! 第一次坐長途機
不嬲都唔鐘意坐飛機
仲要坐咁耐真係好折磨~
2程機食到3個飛機餐
都係一般般啦, 無咩特別
幾個13個鐘頭機, 終於都到左啦~
好興奮呀, 終於踏足歐洲
終於黎到馬德里
係機場見到咁藍既天空真係忍唔住衝出去影張相!
影完就坐車去太陽門廣場啦~
太陽門廣場感覺好危險
搞到我都無咩影, 而我地就住係附近
真係好方便~
擺低行李休息下就出發周圍行下啦~
首先去醫肚先
求其入左間野食, 叫左個ham三文治
西班牙奄列三文治
類似油浸魷魚同埋羊脾
羊脾好好味
個油浸魷魚就一般, 話係西班牙必食小食咪試下囉!
點菜真係好有難度, 因為佢地完全係零英文架~
食完就走圍行下啦~天氣好好
好到個藍天好假~
感覺舒服, 因為真係無目的係咁行
但到當地時間4點零同伴們開始頂唔順
去左飲杯朱古力之後就返酒店小睡
因為西班牙都成8點零9點先開始dinner
所以訓醒仲可以行一陣mall, 但無收穫
去左食好出名既燒豬
叫左4樣野, 燒豬仔肉同燒豬仔脾好好味
但當食第三舊既時候就好滯啦~
佢d薯仔都煮得好好味, 但唔食得多!
而燒雞真係無咩特別~
仲叫左一壺西班牙特飲 - Sangria
上網睇過資料, 入面大約係︰
紅酒,+烈酒+汽水+梳打水+生果之類
易入口, 但係本身我唔飲得, 所以好快就覺得wing左~
食完就返酒店啦~因為聽日要一早出發呀!
To be continue Day 3


text:
爭首名8強避日本,順手避埋澳洲,就係今日亞洲盃C組壓軸戰伊朗對阿聯酋嘅焦點.表面睇,阿聯酋和都搞掂,但伊朗今次係「主場」出擊,1.85倍主W點都抵博啲.
(now671台周一下午5:00直播)
點解話伊朗係主隊?除咗足智彩列咗佢哋做主,最關鍵係連澳洲傳媒都發現,伊朗响過去兩場波,看台上面居然見到大批Fans,拎住現時同以前嘅伊朗國旗,仲有一支有獅子,太陽,象徵住波斯嘅旗幟打氣,人數有成2萬人.呢班唔同政見嘅伊朗球迷,能夠放低成見,同心協力幫國家隊助威,你話係咪有「主場」之利嘞?
走線避日本誓挫阿聯酋
除咗人和,伊朗無論喺往績,實力都响亞洲屬一流之選,踢緊俄超魯賓卡山嘅前鋒阿斯蒙,公認係繼阿里戴伊之後,伊朗首屈一指嘅鋒將;中場尼古納姆,索查一個係現役西乙奧沙辛拿球員,另一個就係前度;翼鋒迪查加亦係中東頂級側擊能手;龍門夏基治都喺葡超彭拿費爾搵食,全隊平均質素高過阿聯酋.而且呢班波由舊年世盃決賽周起,除咗對住超強對手,面對亞洲隊伍從未失過波兼全勝,勁到爆.
阿聯酋响今屆發揮唔錯,鋒線表現標青,穆巴奧特更加係阿拉伯10號仔嘅典範,佢拍檔奧馬鴨都拉文仲被認為係可以响歐洲生存嘅中場,問題係佢無心於此,事關踢阿拉伯職聯都有成10萬美金一個禮拜,做乜咁辛苦飄洋過海呢?不過歎得滯就削弱咗班人鬥心,令阿聯酋不擅打硬仗.況且佢哋條防線除咗艾卡馬利有16頂喼帽,其他人都屬經驗淺同水準唔穩定,遇着贏先可以避開D組首名日本嘅伊朗,頂到半場已經好叻,所以呢場主W必博.
亞洲盃C組


text:
13 apr 2009 Mon Venezia & Milano Sunny Day
Last 1day係venice,無咩地方去只係係咁易行行就近既地方就出發搭火車到意大利番羅馬前最後一站米蘭
其實搭火車時經過望見端士既雪山,實在有d後悔點解唔用多幾千蚊上埋端士,不過算啦,已經太遲了
而講到米蘭,個人認為根本冇需要去,因為我都唔買野,又冇咩特別野睇,只係到過The Duomo 大教堂,Castello Sforzesco 斯福爾扎古堡同埋米蘭最出名既商場Galleria Vittorio Emanuele II睇過,冇咩特別,只係Emanuele II天花既幾靚同埋地下有隻比人係咁轉重要部位既牛好慘,哈
之但係米蘭我最中意係電車,佢地彎彎既路軌加埋舊建築物,感覺幾好
之後好快就要番hotel,嗯,依度係一間hotel唔係hostel,名叫做Hotel The Best,Best唔best我就唔知,不過冇冷氣同埋係地下,加上我地所在既位置後面就係貧民區,安全一般,所以我地一定係日落前番酒店同埋訓覺時要用張床同櫃頂住露台玻璃先安全訓到覺,因出面一跳出去就係花園,花園外就係街了,雖然好似唔多安全咁,但個花園要黎release一流,之但係有少少雨第二日我地又要趕早火車番rome,所以都冇咩點夜訓同飲太多酒,可惜呀


text:
其實呢個題目我想寫好耐,因為講到理財,其實係一件終身事業黎.我教你開支點減都好,都係一時既野,個個人既生活節奏都唔同,套武功都要有所變化.一項咁漫長既任務,當然係由陪你最長時間既人開始!老豆老母冇得揀既,好似窮生咁,出身係單親家庭,家母唔係壞人,不過銀行永遠唔會有5位數字,窮生中五開始已經要自己承擔自己既學費同生活費.呢D野係命黎.但係你既另一半(男/女朋友)就可以揀,姐係話你成年之後既人生,其實你可以控制到相當大既比例.窮生呢篇文唔會教你溝女/仔,有興趣交流溝女(我未溝過仔)可以個別PM我.我只係教大家點揀,點解要咁揀.當然我先聲明,我唔係教大家好功利咁去揀對象,我係話俾大家聽,作為一個好既伴侶應該要點.由於窮生係男人,篇文難免會講多D揀女朋友,女生們就忍讓下啦!
除非你係一個玩家,溝女係為左呃某種零食.否則你溝得個女仔返黎都係想同佢長久行落去既.兩個人係埋一齊真心相愛當然係最重要,但相愛係你地走埋一齊既契機,幾愛都好,一齊生活,甚至係婚姻都要雙方一齊經營.姐係話愛可以係完全非理性,但婚姻/同居係最少有70%既理性係當中,另一半既性格同生活習慣會影響你未來下半世既日子.窮生出身寒微,冇本事當女朋友好似養寵物一樣咁照顧,亦都認為大家都係成年人,一段健康既感情係互相扶持,唔應該係一段主人同寵物既關係(更徨論係寵物仲惡過主人啦).窮生第一個貼士就係兩個都要經濟獨立,無論男女,可以窮但不能窮到係自己都生活唔到.以一個人不計住,生活費一般係3K-6K左右,你諗下如果你另一半係自理唔到,你一個人一個月平均要洗多大約3K-4K係佢身上,仲慘過一個人供3份保險,呢D數以年計之後就係6位數字,成個首期唔見左.當一個人唔係一個人生活,都仲唔為另一半著想,咁呢個人都相當自私,唔會係一個好既伴侶,窮生教朋友揀女朋友都係首先一句:「當佢會比你更著緊你D錢,叫你同佢出街唔洗食咁貴果陣,呢個女人就要扯住佢唔好放喇!」因為佢個心如果係想同你行,佢一定成個腦都係同你未來既畫面,咁佢就算以前幾大洗都好,都會為左大家未來幸福既生活既改變.只有當你水泡既人先會要你節日搞九十幾樣野去哄佢,又要BOOK哂餐廳送哂花咁,呢D野係食左先講既人先會做既.
講到未來既畫面,又點可以唔提成家立室?而香港人最煩就係買樓.香港點解成日俾人話買樓難,因為大家都認為個男人要一個人孭起層樓.以一個350萬既上車盤為例,以銀行按揭計算機計算,做9成按供30年,首期連費用都要50-60萬左右,最低每月入息要求要32K先可以批到錢,月供12.5K.如果你想30歲前買樓同女朋友住,你一個人做唔做得到?我都先唔講350萬你要住新界北.窮生我係好多文章都提過,眼前既錢係一件事,更重要係因為呢D問題而對未來既影響有幾大,即係「機會成本」.03年之後既樓市就係好例子,其實當年大把樓係個市場冇人買,當年當然係因為驚經濟唔好啦.但係到05-06年,明明見住升,點解好多當年既年輕人仲係買唔到?其中一個原因係,個男仔唔夠錢,個女仔唔肯出錢,結果大家租住先,等個男仔租多2-3年錢先再買.事實係點?租樓係好難儲錢,加上之後幾年樓價既升幅.最後就算個女人後悔都太遲.事實就算出於自私,當時幫個男仔一把對自己都有著數,呢D機會成本,大家又點甘心敗左係一個唔愛你既女人手上?
一段好既感情關係,係會令兩人有所提升.邊一方都唔會短視,為左大家既幸福共同努力,好多年後就算不幸大家分左手,你都會發現無論財富上,知識上同心靈上都會賺左.呢D拖先拍得過.想當年窮生既女朋友認識窮生果陣都係一個大專學生,日日放學去快餐店捧餐賺學費,佢當時既願望只係畢業之後有份普通文職工,穩定過日子就算.直至窮生識左佢,話俾佢聽佢既可能性,傳授左窮生理財哲學俾佢,今日佢已經係一家大機構入面努力緊,我相信佢未來人工會高過窮生我了(哭).而如果唔係識左佢,今日我都唔會係一個會係呢度分享知識既人,以前既窮生只會收埋自己暗爽,所以大家要多謝窮太.兩人有所提升就係一回咁既事,理好財,理好人生,就係對另一半負責.
原文連結


text:
呢段日子一個'攰'字就可以形容, 除咗精神疲勞, 仲要體力勞動, 琴日已經開始全身骨痛 :(
屋企要換冷氣, 分體機要搭棚已經麻煩, 仲要完全無諗過換一部機, 要攪到覆地天番!
錢比晒, 棚搭好, 機又送到, 只係等師傅; 點知師傅大人架到, 一句有牆櫃阻住裝唔到, D喉管過唔到好難做, 叫我哋要將入牆櫃拆晒咁就走佬, 淨低我同老公企咗喺度, 猛諗要點做好?
拆兩個入牆櫃唔係小問題, 工程太大; 但又唔可以唔裝冷氣, 真麻煩; 結果要再搵過另外嘅師傅, 同我哋諗最簡單要點做; 佢話即使牆櫃唔使拆, 但敲除背板同驚動天花都難免喇, 咁總算好過要拆櫃啦!
同老公, 工人姐姐齊齊出動清空兩個櫃, 已經做到我暈吓暈吓, 行到好似騰雲駕霧, 仲面對幾個師傅又敲又鑽, 攪到一屋木屑牆灰, 見到頭都痛, 又要安撫3隻豬仔入房免受驚嚇, 呢個最緊要啦 :(
過去呢兩星期, 真係忙到想死, 日日抹抹抹, 無可能靠姐姐一個做, 唯有頂硬上同老公一齊拼命啦!
今日暫告一個段落, 櫃封返好, 牆洞已補, 機已裝好, 但一撻撻咁仲要搵油漆師傅!
先回一回氣, 遲少少再繼續 :(
還好3隻豬仔呢段時間無大病痛, 但有小毛病就難免啦!
可能天氣差, 波波同達達都試過縮起手有疼痛徵狀, 係風濕還是骨刺吉到神經痛, 就不得而知喇; 一痛佢哋就驚啦, 硬晒唔識行, 我即用順勢療劑幫佢哋舒緩, 再按摩吓, 大概半分鐘就正常返; 近排轉天氣, 誘發好多毛孩出現不同症狀, 點忙都唔敢唔做保養喇, 我又真係因為忙而疏忽做少咗啦!
仲有就係波波豬, 佢眼仔都令我擔心嘛, 雖然Dr. Ma檢查後話佢眼壓已經正常番, 但佢都仲有卒眼 :(
怕有更深入嘅原因, 普通GP未有儀器協助下難觀察, 都係再帶佢睇多次專科啦, book咗下星期到 VSH專科醫院見一次Dr. Chow, 做個詳細check up安心D喇!
豆b情況唔太差, 但都唔會expect佢有好轉喇, 一直都唔肯自己進食, 全靠hand feed咋; 咁間中都會心情胃口好, 肯自己食吓!
雖然佢情況好反覆, 但見到佢會嚟廚房等食, 仍係好開心, 希望會見多D呢種情境啦 !
已經盡力扭轉佢有惡病質Cachexia嘅狀況, 體重算係慢慢回升返, 我都唔敢強求有大突破, 亦唔想再探究佢依家嘅病況喇, 但求呢種風平浪靜嘅日子可以繼續, 大家都有個喘息嘅機會, 心滿意足!


text:
整左 100ml, 雖然唔算大支, 但都幾襟用喎
質地係咁既, 淡黃色, 有少少杰, 感覺有 d 似 DHC Cleansing Oil
搽左 d 化妝品係手試下個卸妝力, 有 Lipgloss, Lipstick, Eyeliner, Mascara, E/S
吱少少卸妝油係手, 影得太慢, 流晒落黎
打圈按左一陣, 除左 mascara, 其它都甩左九成, 有 d 甚至唔見晒啦
加少少乳化, 連 mascara 都甩埋
過水後, 乾淨晒, 不過睇到有少少閃粉仲係度
DIY Cleansing Oil 使用時有 d 野係要注意既
1. 使用前要搖勻, 因為乳化劑有時會沉澱左, 搖勻確保唔影響乳化過程
2. 唔可以俾個樽入到水, 所以最好唔好放係浴室, 使用時亦要乾手乾面
3. 使用卸妝油後要用 Cleanser 再潔面
4. 無落防腐劑, 每次唔可以整咁, 調配後最好係 2-3個月內使用
咁 講下用後感先啦, 質地比用開既 biore / kose 杰身少少, 類似 DHC 卸妝油咁, 頭幾日都唔係幾慣, 不過雖然杰 d, 但都唔難推, 乳化效果亦唔算明顯, 只係有少少奶白色, 之後都好易過水, 但過水後感覺皮膚表面有層保護膜咁, 無平時用開既咁爽身, 但又唔係油膩感, 再用 cleanser 潔面就無呢個感覺啦, 但唔會好似 biore / kose 咁用完有好滑手既感覺
之 後就係卸妝力, 我試過用係手及化眼妝黎試 , 兩樣都卸得好乾淨, 防水 mascara 都溶到, 亦唔澀眼, 但同其它卸妝油一樣, 乳化後睇野會有 d 懞, 不過唔算嚴重, 整體黎講都 ok, 雖然質地唔太好, 但卸妝都係要乾淨, 做到呢點已經好足夠, 而且價錢平好多, haha, 自己溝都唔會好麻煩


text:
每一日飯後都要食幾粒果仁,腰果,杏仁,開心果,花生,瓜子,核桃求其乜都得,所以屋企幾乎全年係一定要備有些許果仁係屋企以滿足自己嘅需要.
早幾日買佐磅腰果,半煎炸熟佢.
雖然阿媽話用焗爐焗較好無咁油膩,不過我始終唔係太識得控制焗爐嘅火候,成日都會焗過火或者焗唔夠火,無謂嘥佐佢嘛.
所以依照傳統方法,炸腰果,較容易控制火,睇得清清楚楚,一轉色就撈起,擺係吸油紙度,其實食落都唔會覺得油.
就唔會落得太多油,少少薄薄一層油,多翻炒幾次,一樣炸得香脆脆.
炸好的腰果,用吸油紙吸走多餘嘅油,趁熱嘅時候,倒入一大匙蜜糖,撈勻,擺入雪櫃,凍佐可食.
因為蜜糖係後加入去撈勻掛係腰果上,全程無加熱過,所以蜜糖嘅味道同營養價值全無破壞,食嘅時候,好香濃的蜜糖味加埋香脆嘅腰果,絕對係一款食到停唔到口嘅最佳零食.
因為蜜糖熱佐會融,所以我會擺係雪櫃慢慢食,講起又想食添,依家再去拎幾粒出嚟慢慢嚼.
炸完腰果嘅油唔會浪費,因為要炸蔥油.
蔥係紅蔥嘅蔥,將紅蔥打豎切片,唔好打橫切, 打橫切炸好後好易變得太散睇唔到料.
香港買到嘅紅蔥有幾種,一種係較大粒圓形一包包出售嘅紅蔥頭,另一種係比較少見嘅一扎扎賣,尖圓形嘅紅蔥頭,色澤更為紫紅色,前者雖然較平,但蔥香味遠不及後者嚟得濃香,不過如果搵唔到,求其咩紅蔥頭都無妨.
炸嘅步驟就好簡單,慢火煎到蔥頭變金黃色,不過如果紅蔥太新鮮水份太多,就好難炸到酥脆,不過我唔係要紅蔥酥,而係要蔥油,所以就無所謂炸到幾酥脆,只要睇到蔥頭轉金色,聞到油入邊香噴噴嘅蔥香味,咁蔥油就炸好啦.
一扎紅蔥頭,炸好後都係得咁樣一碗仔咋~~~
蔥油嘅使用就非常非常廣泛,撈飯撈面,加一大匙入去,香噴噴,或者烚好的菜,淋一匙蔥油再配少少蠔油,香噴噴到咧,講不出口~~~
廣東人傳統上做腸粉嘅醬汁,或者做叉燒包嘅芡汁,就一定會落埋適量蔥油,先可以搵得返果種味道,而蔥油的做法,就係如此簡單~~
因為已經係煎煮過嘅油,所以算係熟油,可以直接食用,無論煮啲咩餸,最後包尾俾上一細匙,成碟餸都變得無與倫比㗎~~
如果係用豬油去炸嘅油蔥酥,嘩,果種香味,更加無可匹敵.
我屋企係食花生油,所以退而求其次,炸出來的蔥油,已是香飄千里,非常滿足.
碌一碗仔銀絲麵,落生抽醋糖肉醬,再加埋一大匙蔥油,撈一撈可食.
滿足到不得了~~~
晚上煮餃子夫妻倆個食.
除佐醬汁,額外俾多些許蔥油加上蔥絲,味道即刻升高幾級.
下次若再遇上售賣紅蔥,一定要買多啲返嚟炸定擺住,隨時可享美味~~


text:
係占有朋支一齊做真係好唔同.原本諗住只係做一個鐘,一上到去就見到剛識得的那個朋友的朋友,又係同我一樣,無人無物就日日喪做,最後我又差不多兩個鐘.以前唔識佢就只係覺得佢圓圓潤潤幾得意,識左就覺得佢好好笑,不停誣衊我話我間接話佢肥.我叫佢教我做啲背,可以做番厚啲,佢就教左一啲好奇怪既動作,好似玩雜耍咁.後來佢話,呢啲係佢以前打拳時學的.之後佢話原來係半個韓國人,跟住就一堆我聽唔明既 "請請寢寢".我答佢,唔怪得總係覺得你個樣好奇怪.
話說星期一係占遇到另一個朋友,佢一見我同條半韓仔傾偈,之後就立即話佢都幾得意.當晚半韓仔又無啦啦 whatsapp 我講話我同我朋友都老得嚟幾 cute,保養得幾好.今日半韓仔都有問我朋友做咩唔嚟.心血來潮希望無估錯,所以今日都同佢話,遲啲搵日約埋我個朋友一齊出嚟飲野.且看我的感應有無錯.
之後我再 whatsapp 介紹半韓仔我識既朋友,話遲吓去飲酒.佢仲以為我想溝半韓仔.我話,雖然佢都好得意,不過未有心神去攪感情,唔好害人害己,最後得到一個 "讚".當然,我朋友那邊的故事不提,以免出亂子.
今日既主題係,識吓多啲其他人,或者有助原本的朋友的.且看.
其實今日係無相既,隨手係枱面見到的封面,又幾好,所以影左佢當相.


text:
左邊blush, sorbert
右邊碎粉, original SPF25
試用文:
Blush in Sorbert
係一隻好淡既ballet pink~ 上左面都好自然,
不過唔知係咪因為我唔熟手既關係, 好易搞到有飛粉既問題出現, 成臺都係... xq
隔離支掃係bobbi brown淘寶貨, 個人覺得平平地都用得過
遲D再出post講下set掃
Mineral Veil SPF25
因為我鐘意matt妝感,所以我都幾滿意
weekend或者皮膚狀態好既話我比較鐘意上Base之後直接上碎粉, 會爽D~
而bareMinerals個foundation上面就會變左cream D 既質地, 我都心思思想試, 但係都係用完屋企D liquid foudation存貨先啦 haha
Buff and Go Retractable Face Brush
另外BA介紹個Retractable Brush 我都覺得幾得意,可以係屋企yam完D粉之後儲係個掃入面,出街就直接用支掃補妝.
A Little Background about Bare Minerals 背境資料
Bare Minerals 係一個近牌好hit既全礦物成分化妝品品牌,
價錢算大眾化,標榜無香料色素,天然溫和唔傷皮膚,
化住妝訓或者唔卸妝都ok


text:
Bioderma Hydrabio Foam 水活保濕潔面泡沫
名 稱 : Bioderma Hydrabio Foam 水活保濕潔面泡沫
價 格 : $220
容 量 : 150ml
產品介紹 :
一吱就是軟滑如忌廉的泡沬, 觸感細密豐盈的泡泡能深入毛孔清潔污垢及淡妝, 配合專利保濕配方 Aquagenium, 扣水份源源滲透至每個細胞,
全面提升肌膚的「水循環」系統.加上甘油成份能重建及保護肌膚天然皮脂膜, 不怕過度清潔皮膚而造成水分流失, 份外適合缺水及容易敏感肌膚.
Bioderma
卸妝水最出名, 佢既產品都好啱敏感皮膚用, 之前都用過佢既 mask, 都 ok 既, 今次試下呢支泡泡 cleanser, 個吱口好得意,
好似整蛋糕果 d cream 咁, 吱出黎既泡好密好實淨, 同平時泵裝既泡泡洗面所起既泡唔同, 唔會一陣就散, 無任何香味
d 泡多到好似敷緊 bubble mask 咁, 所以打圈按時一 d 都唔會扯到皮膚, 而且 d 泡都唔會按二按就無晒, 洗完都仲有好多泡留係面度, 不過缺點係比較容易整到髮邊都有泡, 過水後 feel 到塊面好滑
使用前皮膚都有 d 油油地, 洗面後乾淨晒, 潔力屬中等, 但洗完唔覺乾, 唔會繃繃緊, 有甘油成分, 會形成天然皮膚膜保護肌膚, 就算敏感時用都無問題, 唔會過度洗去皮脂, 亦唔會令敏感惡化
平時用既泡泡 cleanser 一般都好快用完, 但呢支好襟用, 用左 2個月都仲未用完, 價錢唔貴, 如果去水貨舖買應該仲平 d 添


text:
呢款Ritter Sport既黑朱古力都唔錯架,有原粒榛子.係呀,我鍾意多果仁架!
我通常唔會揀夏威夷果仁,是關夏威夷果仁都幾易變壞,或者我既味覺特別發達啦,真係食得出,咁就冇癮啦.好既果仁係應該食到佢本身既甜味既,所以無論核桃,杏仁,榛子,鮑魚花生,腰果,碧根果仁等,我都鍾意揀返原味既,唔會俾調味品影響我對佢既評價麻.原味連殼未經焗製既雜果仁,通常近聖誕係大間既超市可以買到.
呢款橙味m&m出咗n咁耐架啦,但一路都冇意欲買喎.有朝入咗屈人寺,見佢只係五蚊包,是但啦,整包啦.
裏面全部都係橙色同白色既,嗒入口,勁似積及朱古力橙餅既味呀!就當童年回憶啦.
呢款香蕉仔朱古力,出咗好多年,我由佢既第一代食到依家.老實講,咁耐以來都冇乜分別.佢賣既只係卓頭,估到少年人既心理,貪新鮮,成日改一改佢既版本.
初初就係加咗隻深色d既香蕉仔,等大家倒出黎食果陣可以順便占卜云云.後來又出埋未熟既香蕉(青色既),今次呢一版就出藍色,叫Tropical熱帶香蕉喎...
我由佢五六蚊食到依家九個幾,其實佢既味道都唔差既.因為Bibi屬猴,所以佢對香蕉有特別好感.朋友同我一齊逛零食店,問買咩俾佢食好.我就要咗呢樣,老實講,果次去零食鋪,我都搵唔到咩特別野,唯一值得買既只係果款四方柱體既特濃牛奶糖,佢出咗黑芝麻加鹽味,稍為特別啦,值得試.
朋友買咗俾Bibi,點知佢只係食剩一粒俾我,真係橋呀,竟然係特別版,藍色呀!佢唔係專登留返藍色俾我既,只係冇節制咁食到得返一粒先記得我未有份食,叫做懸崖勒馬架啦....
算啦,反正我都冇乜quota啦,食一粒當做食過就了啦.


text:
我要發牢騷!我要發牢騷呀!!
1. 而家日日喺屋企無無聊聊冇嘢做,一日到黑都對住部腦發毛,啲時間就係咁過,想出去又冇人陪又冇節目喎,而家已經咁頹,到暑假都唔知點算,唔通真係要孤獨終老?
2. 我都唔明,我係咪真係好冰啫,定係真係似個工具箱?個MSN永遠都係得一兩個人會搵我,大部份啲除咗有嘢問我之外,平時根本就唔會理我,甚至有啲成幾個月都冇叫過我,我咁鬼魂,你不如刪咗我把啦.
3. 唉…部腦都run咗好幾年喇,啲瘀血愈積愈多,搞到愈run愈慢,個IE最離譜試過四十秒開到,仲要只係開白頁.睇嚟已經到咗老人癡呆期,遲早要幫佢投胎喇.
4. 點解我老母可以每日都用手提同佢啲friend講是講非講成個鐘,一路話唔關自己事唔想理但又係咁重覆又重覆喎,佢啲friend唔覺煩我都覺得煩.
5. 究竟我做錯咗啲乜,點解大部份人都冇乜暗瘡,而我塊面就搞成咁?而家就連照鏡見到自己咁嘅死樣都覺得驚,暗瘡呢個問題對我真係好大影響,煩咗我好多年都仲煩緊,真係想去整容整返好佢.
6. 到底我要一個人到幾時?我只係想有個人俾我去付出,而又得到微不足道得嚟又令我心暖嘅回報咁啫,不過我都知自己係屬於好難消化果批嚟嘅,算啦都係.
其實仲有好多牢騷想發…今日就咁多先啦.
題外話,個Blog好似load得慢咗咁,所以決定刪咗個步數計同魚缸去.再見喇Toro,雖然到最後都係破唔十萬步,但你都陪我過咗好多次八萬步,多謝你.熱帶魚呀熱帶魚,留喺呢度五日都冇就要走喇,不過我一定會記得你地嘅.(相信睇到呢度,所有讀者都會開始懷疑我到底係咪喺青山寫Blog…orz)


text:
軼賢小主越來越大膽
由波波完全唔彩佢
到依家波波接受咗佢比佢模
但係軼賢似乎有點得寸進尺喎
點解大家睇片就知喇!
軼賢 整古完波波重喺度 哈哈大笑!
唔知係唔係波波已經老喇! 收晒火!
換轉以前,波波一定唔會比佢咁攪
仲唔晨早咬咗佢咩!
雖然軼賢依家會“虾”波波
但係都好錫佢嫁
每晚入屋鞋都未除第一時間就要攞貓糧比波波食
不過倒到通屋都係之嗎!
有一晚be爸未返
軼賢媽喺廚房開緊奶時 出嚟就見到哩d場面喇!
不停追住波波叫佢 您食喇! 快d食喇!
阿囡您食飯時,我夠想您快d食喇!
見到咁到嘅情況
真係唔知話您乖好 定鬧您好?
12/4/2010星期一)
哩篇Blog足足遲咗個幾星期先出到,
VC真係唔好意思呀!
因為之前太多篇未寫,積埋積埋,廷到今日,
講返去咗邊樹食飯先
VC提意去蘭桂芳
嘩!軼賢媽好耐無上過“老蘭”喇!
Book咗食泰國菜
叫咗成檯食物,最後幾乎要攦 “包,剪,揼” 先至食得晒
生日更係要影相喇! VC&軼賢媽
澄媽 & CM
影合照時發現大家都著到 “黑媽媽”
食食吓飯大家係度統計,原來我地約親飯局食泰國菜嘅比例都幾高吓!
好!下次要比多少少心思,諗d新意先得.
食完晚飯都未夠9點,又想食甜品,
CM提意去HD食雪糕
不過美中不足澄媽有蟻咬要先走.
得返我地3個去食雪糕
CM’s 揀咗好味雪糕球
我同VC就order 咗 心太軟一齊share
等雪糕之時大家傾到d開心嘢
傾到唔捨得走
但係CM要趕搭船
唯有下次再約出嚟傾過喇!
10/4/2010(星期六)
今日軼賢小主無人湊呀?
因為嫲嫲今日要返大陸飲宴
咁啱軼賢媽又請唔到假喎!
諗住叫lulu單對單,頂半日應該無問題掛!?
還掂依家軼賢咁跟lulu
幾經申苦先講掂嫲嫲
點知!平時多數唔放假嘅lulu
(先旨聲明唔關我地事吖,平時係佢自己要求要錢唔要假嫁!)
當日又話一定要放喎!
真係頭都暈埋!
唔通要軼賢媽帶埋軼賢返公司!?
好彩!
最後嫲嫲都搵到許太幫手照顧軼賢
到安排好晒,lulu又話可以唔放,改另一日放喎!
真係玩咩!
Be爸同軼賢媽一放工9秒9返屋企接力喇!
軼賢下午因為唔肯午睡
好早去咗[荃新天地]行街街
行一輪
等埋 婆婆同 齊齊表姐
一齊上咗Sandy E屋企hea
因為晚上約咗Sandy E一家喺翠園食晚飯
又係分兩輪6PM / 8PM
Book 咗 8PM超多人
Book咗都要等好耐
講到食物都冇乜特別
所以軼賢媽都唔記得影相添
軼賢就同兩個表姊掛住玩無心機食飯
成日掛住落地玩
其實軼賢已經好眼瞓喇!
好喇!三位大小姐同婆婆影埋張相先就講bye bye喇!
眨吓眼又一日,
眨吓眼又一個星期,
d時間過得好快呀!
5/4/2010(星期一)
假期第4天
今日清明節
自從結婚後每年清明節的指定動作就係跟隨老公一家去柴灣拜山
今年有少少掙扎究竟好唔好同埋軼賢小主一齊去拜山呢?
仲要果日lulu放例假喎!
加上知道幾日假期嘅天氣都唔好!
但係我知Be爸想同軼賢一齊去
結果叫咗lulu調假
清明節當日都有落雨
不過好彩唔係太大雨
反正都係搭taxi
結果都係一齊出發!
雖然全程我地都無放過軼賢落地下
不過軼賢媽情願大家辛苦d都攞埋BB車仔去
起碼大家唔駛抱餐C嗎!
當日如我所料好煙好多人
軼賢去到現場一直都好合作
但係軼賢見住現場咁嘅環境
始終感覺唔係咁舒服
原本拜山過程可以好快
最大問題係有d人遲到
我地第一批到達嘅 已經逗留咗個幾鐘頭,
個個已經煙到喊晒口喇!
其實軼賢已經好乖好合作架喇!
不過真係等得太耐關係
軼賢開始唔耐煩
唯有lulu抱吓be爸抱吓,軼賢媽抱吓又轉吓手
但原來都唔及放落車仔好,早知...
最後都叫順利完成
軼賢第一次去拜拜 太爺,太嫲,太公,太婆,大舅公
大成功! Yeahhhhhh!
回程冇乜交通公具選擇唯有20人
一齊搭咗巴士到柴灣轉MTR去太古城食午飯
好少坐巴士嘅軼賢小好奇又興奮
比我地坐咗最前排座位,一坐低,
軼賢立即遞條seat belt比媽咪同佢攬,叻叻!
不過軼賢都一定要媽咪攬埋一份呢!
兩檯人食完晏,
濠濠盪盪上咗juju表哥係大坑間新屋參觀
軼賢一入屋就走咗出露台
原來伋中表哥露台架車
好大嘅露台,對住大球場,無敵靚景
大家好似參加睇樓團咁!
軼賢玩完車車
不停搜索表哥嘅玩具
玩搖控車
玩氣球
玩泥膠
又畫畫
再玩煮飯仔
完全自動波唔駛我理
事實上係睬我都傻
我地班 大細路
就玩驚險刺激層層疊
原來伯伯最水皮
之後見表哥靜下來睇書,
軼賢又睇埋一份
玩咗成個下晝,嘆返支奶先!
諗住軼賢飲完奶會瞓一陣
點知飲完又彈返起身唔瞓
鬼咩!表哥咁多玩具,
點捨得瞓吖!
玩到夠鐘出去食晚飯時就嚟瞓著.
不過今日大人細路都好開心.


text:
小魔怪仲有幾日就滿月啦!
我地唔會擺滿月酒, 因為小魔怪太細個, 只係會訓同食, 所以擺滿月酒似乎無乜意思, 都係等到一百日先擺, 到時佢應該會精靈 d, 抵抗力都會好d, 而我都應該有精神返d掛?!
諗返起呢段照顧佢既時間, 真係有氣餒, 有忟憎, 有痴左線既時候. 可能之前實在太睇小一個初生嬰兒既威力, 亦都高估左自己既能力... 原來湊一個bb係咁辛苦!
不過回顧返呢段日子, 我好感恩... 因為神賜左一個小生命俾我地, 賜俾佢健康, 賜俾我地有能力去照顧佢, 呢d日子都係值得, 都係一個好好既回憶!
依家我同大少偶然都會兩個人出街拍下拖, 放低小魔怪俾倍月姨姨睇住先, 但我地兩個都好攪笑, 例如去餐應食飯等緊上菜無野做時, 大家都會攞個電話出黎係咁睇小魔怪d相, 然後一齊笑, 一齊講, 百看不厭! 又或者行行下街大家都會話, 好掛住小魔怪, 不如早d返去囉~
真的, 原來有左小朋友, 大家既心態會唔同晒! 雖然係好辛苦, 但一見到自己個仔/女, 就咩痛苦都忘記晒, 臉上只會掛住幸福既笑容~
小魔怪既喊聲由初初細細聲演變到依家喊到好似拆天咁! 為免佢喊到食晒風入肚, 積晒d啖係氣管到, 所以我都最後都屈服左要俾奶咀佢啜, 奶咀係我地依家既殺手簡, 攪佢唔掂就會出手!
不過就算唔俾奶咀佢食, 佢依家無野做既時候就會將隻手放入口, 佢暫時手腳仲未協調, 好多時都放唔啱位, 成日都食唔到, 笑死我! 但當佢好好彩咁將隻手放正入口, 佢就會好似中左獎咁開心, 係咁起勢啜 ~
大少完全俾呢隻小魔怪征服左... 成日同我掙抱佢! 哼~
以前成日都聽人講唔好抱慣BB, 唔係將來好難湊! 或許呢個說法係正確, 但BB仔呢段時期真係大得好快好快.. (短短三星期我地都覺得佢大個左好多), 呢刻既BB Size係最好抱, 最值得花時間去同佢地建立信任.. 所以我地都好珍惜依家既時刻!
傻b真係好多表情, 好攪笑!!!
屋企越黎越多小魔怪既野... 將來大個d有埋玩具, 間屋應該好難再整整齊齊
Kathy 姐姐送俾小魔怪既"虎仔BOOT", 不過睇怕都無乜機會著!
當bb訓得好林好林既時候, 佢真係完完全全放軟晒! 呢個時候就係我攪攪陣既時間, 幫佢剪指甲, 洗面, 抹咀, 擺pose影相等.. 哈!
好鐘意佢d腳趾, 就好似新車咁, 未落過地行, 皮膚超滑, 零腳枕, 漲卜卜, 好好摸架!
呢隻小魔怪仲有個特質, 就係每當訓係我膊頭時, 佢都鐘意用隻手托住自己個頭黎訓, 有時打側訓覺都係咁, 鐘意用手托住自己個頭, 同之前照4D時既動作一樣, 好攪笑!
前兩日同大少去BB展, 買左呢條孭帶返黎用, 好似唔錯咁, 但我成日擔心對BB腰骨唔好!


text:
呢個會藉,除咗有張會員卡,可以兩位去,免一位用餐費外,仲附送一疊優惠券既.其中有好幾張根本就用唔著,呢張係其中一張:雙人下午茶自助餐券.
巡一巡,除咗沙律,仲有壽司魚生,日式冷麵,冷盆,各款果仁干果小吃
巴馬火腿配蜜瓜
三文治區,咁重手既野,我一件都唔會食.
甜品區
蛋糕生果等等,仲有我冇影到相既生滾粥,熱盆,中式點心區等等.
我習慣無論食乜自助餐都先飲熱湯同食少少包,打咗個底就唔會食太多野.今次呢個蕃茄忌廉湯真係好好味!
朋友第一碟就食乳鴿啦!
我都覺得乳鴿好好食,但湯我更喜歡,所以飲咗兩碗.
魚生都算新鮮,而且係有換畫既.
我要咗粥,自己執咗碼,交俾人煮,攞咗個牌咁上下返轉頭拎.好彩我唔算太遲落柯打,等一陣我個粟米墨魚蝦粥就搞掂.我去拎果陣,D柯打已經積存咗幾十碗啦!
朋友拎沙律,我唔要啦,費事晒胃納.
試咗少少碗仔翅,好咸.
佢仲食埋pancake
我唔駛啦,食呢D就夠.遠D果兩小堆野其實係蛋糕黎.
呢個梅酒啫哩加柚子泡泡,酸酸甜甜,都幾好味.
最後歎埋杯咖啡,拍下padpad就走人.
咪以為我食得少野呀,預咗冇食午餐同零食,晚餐都慳返.我一共食咗六件三文魚,幾粒螺肉,兩粒象拔蚌,三件乳鴿,一件煙三文魚,
三點半食到差不多六點,遇啱全城叮叮渡輪免費日,坐叮叮返中環,再好似平日咁上下時間坐村巴返屋企.
簡直係既充實,又爽到爆既周末節目呀!


text:
2016年5月4日星期三
眉豆味噌
無他嘅,我喜歡食眉豆,咁又試下囉.
平時煮眉豆,總係白白的,原來煮一堆眉豆時,中間黑色嘅一點,係會染黑其他㗎.
整好之後,原來顏色好靚,我呢張相嘅顏色影得唔太好,但係實物其實係淡淡嘅粉紫色中,帶少許黑點.
整埋呢一批,味噌嘅存貨量突然飆升,暫時可以休息吓,幾個月後先再釀製.
18 則留言:
可以暫時休息下回覆刪除回覆
係呀,睇下秋天需唔需要再整刪除
係咪想有口感, 所以有D係仲粒粒?回覆刪除回覆
係呀,我家王子鍾意飲味噌湯時,食到少少粒粒刪除
有黑眉豆架,可以再研究呢回覆刪除回覆
黑眉豆我有呀,但係我驚佢太黑,煮出來啲味噌湯似坑渠水刪除
眉豆西人用嚟煮乜嘅呢?回覆刪除回覆
我呢邊啲洋人唔多用眉豆,不過我以前見過,都係煮咖哩,stew,沙律嗰啲,比較特別嘅係眉豆falafel,聽講好綿好好食刪除
眉豆在豆類中特別清甜,也令我聯想起大澳伯伯的燒柴眉豆糕很美味!回覆刪除回覆
眉豆仲好綿,btw我覺得眉豆糕個樣幾靚刪除
你連續整咁多,通常要幾耐至清得晒呢?回覆刪除回覆
我又冇計過幾耐呀,因為佢釀耐啲其實仲香醇,而且佢釀製時間頗長,所以我習慣整定多啲刪除
我喜歡眉蘭,用來煲湯好香.回覆刪除回覆
係呀,而且好綿好好食刪除
你整咗咁多,係點食gar?回覆刪除回覆
屋企成日煮雜菜味噌湯,秋冬又會整鍋物,同埋我好少買街外嘅醬料,好多時都係用自己釀製嘅味噌來調醬煮餸刪除
呢個眉豆味噌我反而想試,可能我鐘意眉豆呢回覆刪除回覆
我都好想知,眉豆味噌味道係點呢刪除


text:
2015/02/09
2歲半(30個月)的發展回顧
甩了很多個月既陶寶B發展回顧點都要寫吓, 因為怕自己再唔寫就會忘記了呀.
身高及體重
小朋友真係大得好快呀, 而家陶寶B已經大約35磅, 而高度就93cm, 30個月返健康院跟進時, 生長線已經爬升到50%以上了. 回想出世時, 生長線只有20%, 到而家已經追到50%以上, 真係叻叻豬呀!!!! 所以就算BB出世時比較輕都不要太擔心, 因為日後仲有時間可以俾小朋友追番架. 而家出街時, 陶寶B都會扭抱, 不過因為佢都大過啦, 唔可以成日話抱就要抱, 但如果有時行得太耐, 都會抱一陣, 不過抱抱呢個任務就交俾謝菲嗲嗲啦, 因為莎拉自問開始抱唔掂啦, 都係唔好勉強.
食量
而家已經介了臨瞓前既夜奶了,所以就只係每日飲2次奶(早上及午睡前), 而中午及晚餐都可以正常食一大碗(連飯加餸), 而茶點都會食吓香蕉/Yogurt/蛋糕等等, 其實陶寶B都好食得吓架. 當然每個小朋友都會鐘意食甜點, 每次見到有Cake都會好鐘意食, 仲要分一件俾佢時, 陶寶B會將佢分開細細件, 慢慢食之如仲要好似唔捨得食添. 而每一餐都會自己自動波去食, 不過當食到飽時就會開始懶去用工具食, 成日就用手放食物入口, 呢一個問題莎拉仲努力緊去修正. 而家陶寶B都仲係用匙及叉, 之前試過俾筷子佢試, 但係唔成功, 所以要遲少少再試過.
活動能力
-陶寶B係好動型既小朋友, 跑跑跳跳係佢既強項. 返過來想佢文靜地填吓顏色, 就次次都係得個3分鐘. 至於音樂感呢方面, 陶寶B都唔錯架, 近來都會跟住唱吓歌仔(ABC, 太陽伯伯, 排排座都係佢既飲歌), 有時見到電視既小朋友跳舞, 佢都會跟住跳. 而陶寶B最愛既TV Show就有Hi-5/Wiggly Wiggly songs/巧虎, 每晚都會睇一集Hi-5先得, 不過佢都好自覺既, 睇完一集就會自動自覺講Bye bye(間唔時都會扭計要睇多一集), 之後就會入房玩玩具.
-咁多種類型既玩具, 玩木板puzzle及認Flash card係陶寶B既至愛, 每晚都要玩幾次先會去瞓覺, 而車車都會係佢另一至愛, 當然啦, 無男仔係唔鐘意車既.
-而如廁訓練呢一PART就係原地踏步呀, 無論大或小都係唔肯座係廁所度去呢, 可能陶寶B表達都仲未係好得, 所以仲未可以同大人講想去大或小呢, 而家又係冬天, 所以又唔可以由得佢不用片片, 唯有等回暖後就開始戒片啦.
-致於說話方面, 由28個月開始時就有明顯既進步, 由以前唔跟唔學我地說話, 到而家會模仿大人說話, 而家講單字已經問題唔大, 不過覆合字句就剛剛開始講, 可能說十次才會有兩次莎拉聽得明係覆合字句, 而有時陶寶B仲會講一大段既BB說話. 雖然陶寶B與同齡小朋友語言發展明顯Delay, 但係佢由半年前不會用說話表達連識講既單字10個都無到而家已經會用說話表達, 真係有好大既進步了, 莎拉已經好開心了, 慢唔緊要最緊要有持續既進步. 所以如果有媽媽既小朋友語言發展明顯Delay的話, 千萬不要灰心, 同埋最好去做一做評估及找專業人仕幫助, 因為影響語言發展既因素真係有好多架, 最緊要對正下藥咁先幫到小朋友!!!
作息時間
每晚大約10點就會瞓覺, 一覺就瞓天光, 大既8-9點就會醒, 呢個時間無論Weekdays定weekend都會一樣, 所以莎拉想瞓到自然醒都已經無機會了. 而由27個月開始就已經不再瞓bb床了, 因為張bb床已經不是太夠長了, 所以陶寶b好多時瞓到半夜會整醒自己, 跟住就要同大人一齊瞓了. 因此慢慢地而家已經全程同大人同床瞓了, 仲要媽咪嗲哋一齊陪瞓覺, 好多時莎拉陪陪吓運自己都瞓埋呢, 所以近來莎拉都好夠瞓架.(鬼咩, 由10pm瞓到7am)
健康
感恩沒有什麼問題, 希望陶寶B繼續keep it up!!!!
Subscribe to: Post Comments (Atom)


text:
琴日同肥棋2個人又再上深圳
但因為諗黎諗去都唔知仲有咩好玩
所以都係帶佢去行下東門
本身諗住食小肥羊
可惜我地2個都唔係太鐘意打邊爐
所以放棄左呢個idea
今次上網做資料搜集時發現原來經落馬洲過關係比去羅湖過平好多
所以我地早上7:30就出發搭mtr去天水圍..用左個張免費去天水圍既COUPON
再搭B1去落馬洲
TOTAL都係用左13蚊咋..超抵呀
如果經羅湖既話要成$3X
不過咁樣搭就好WASTE時間
B1行哂成個天水圍同元朗
真係坐到屎忽都痛
過哂關出到大陸都已經10點LU
落馬洲過境大堂
直落電梯就到深圳MTR既入閘地方
超多人喎
中間肥棋走左去個對換店換人民幣
但個個人食左肥棋個小數位((¥ 0.9)
肥棋為左無俾返個9毫子而非常嬲
我地第一站係去東門
一到東門就去一間專買餅既地方買黎食
上次去歡樂谷都買過
又平又好食
我買左香芋餅(¥ 1.5)
肥棋就買左怱油餅(¥ 2)
之後行返去我之前去過既西華宮..諗住買下衫
點知個到因為太早無咩人
靜鷄鷄咁
無哂心情買野
我地決定左之後再返去
味一棧係之前我同肥Fan既favouurite既食飯地方
因為間野幾好食又乾淨
但其實個價錢同香港差唔多
所以今次唔會再去食lu
出左西華宮之後居然俾我地發現到真功夫
係網上成日見人話間野幾好食
咁就要去試下
未食任何野已經每人¥ 2 茶費
無聽人講過原來要收茶費
仲以為係似快餐店咁樣
點知個擺設裝修似快餐店
但抬上又放茶壺茶杯飲茶
望落去第一個感覺就係格格不入
個MEMU
每張枱都有張好似飲茶既咭
拎住張咭去個櫃枱講要咩野食就OK
我地叫左醬骨架(¥ 20)
成店最貴既野食
因為好多人係網上話好食
所以先去叫黎試下
肉咁囉..可能我唔識食啦
另外仲叫左2個一咸(¥ 3)一甜(¥ 2)既小食
叫咩名就唔太知
但咸個個唔好食
甜個個反而OK
係間野入面最好笑係肥棋發現左樣野
唔知點解個到d待應一見你將個咭無插起就會走過黎幫你插返起佢
之後我地就真係試下係咪咁
特登將張咭放係張枱到
個D待應真係會走過黎插返起佢
咁我地有咩野想問個待應就將張咭放係張枱到等佢地過黎
食飽飽就去東門行下
(待續)


text:
殺星LeoKaiser 係第5輯變形金剛Victory 的狂派角色, 可以話係撒拉斯坐下第2把手,由6隻Brest Force合體而成( leozack, Guyhawk, Hellbat, Jargua, Killbison, Dillhorn, 筆者記得當年Victory係無記映既不過唔記得哂D譯名了.) 佢同大部份狂派合體巨人唔同,合左體之後係醒目左而唔係變左白痴 (雖然Victory套野比較白痴,但殺星既表現係可以既.) Leokaiser本身意識強勁, 合體後絕無其他巨人可能發生既手手腳腳唔配合搞到要分體既情況.連史達都差D死響佢手上.
講返件玩具. Brest Force既意思, 似乎係"心口力量" 點心口力量法?就係成員之中每一個成員都可以由心口到飛一件同時可以變槍 又可以變其他野既小型變形金剛出黎, 而殺星部隊成員, 就個個都可以心口放動物!!!!由獅子 到鷹!!!應有盡有!!!隻動物可以變返武器比機械人用!論創意就無當年Headmaster , Powermaster咁出, 不過多D野過邊個都無所謂既.但當"隻野"變左武器就隻隻個心口都好似唔見緊D野咁.
佢地分別係leozack既獅子 Guyhawk既鷹 Hellbat既蝙蝠
Jargua既黑豹 (但筆者覺得似老虎) Killbison既野牛 Dillhorn既犀牛
殺星本身各成員變既都係D武器夠哂狂派Feel. F14, F18, F16戰機 , 鑽地車, 坦克同4驅戰車, 已經係一套完整既空陸戰鬥部隊! 已經唔係power master 同head master時代只識變怪物!!!進步好多了!!!!又有戰鬥機械成份又有野獸戰士成份, 真係受歡迎既都比佢殺哂.
F14/leozack
F18/Guyhawk
F16/Hellbat
轉地車/Dillhorn
4驅戰車/Jargua
坦克/Killbison
戰隊咁款.....!~~~!
細機械人本身隻隻都幾跟Szie, 應大隻既大隻( 兩隻牛比D雀同虎都大隻DD), 成隊人整體配合都真係一流.雖然Brest Force可以變武器玩. 但機械人變左心口真係無咁有型.
殺星合體既位置有哂指定位置, 左右腳既戰車, 左右手既F16 F18 心口既F14 同腰既4驅戰車都唔可以亂插,有指定位指, 所以佢於TF 日版玩具之中只係合體, 唔係Scramble city系列 ( Scramble city系列係手腳可以互換).大巨體後身型比例一樣非常好ok前睇後睇都可以.加埋色彩配合靚, 雖然唔係罕,但唔怪得長期係最貴既巨人之一.
合體既處理都算唔差, 除機械人頭同支槍型武器外, 拳頭腳板全部都唔洗另加入, 只係DBrest force要抽起哂, 接合容易, 連結都緊同企得穩.本身配件都唔係好多 除四驅戰車既兩側飛彈外, 只係得返大合體同個頭盔同D Brest force, 合體之後既槍係由坦克兩支槍加四驅戰車既兩側飛彈合體而成( 真係唔好哂野!!!). 佢算係唔多件但D件全部好玩, 但全部件都有用, 唔易唔見件, D Breast force都有排你玩啊!!
又講下可動性, 唉咩都唔洗講廿年前產物, 又可以分體, 又可以合體, 又可以變形, 可動性已經係完全唔得, 細機械人本身得對手可動, 大機械人好少少手肘關節可動...之後無得可動.....同現代變形金剛比真係差一大截.只可以企響度, 更無任何合金成份 ( 變形金剛絕少有金屬成份, 而且佢賣變形唔係賣合金洗鬼有金屬成份咩!) 卡通之中Leo Kasier有支幾節棍型武器, 但玩具唔知點解唔出比佢...敗筆.
Victory系列唔知點解張Bio card印左響個盒條利度...如果要極張Bio card要剪....
1隻20年前既玩具點解咁貴? 技術同現代野無得比喎?關鍵係唔再出啦, 但第2係在於人物角色響套野既影響力, Leo Kaiser於劇中真係重戲, 又好打又忠心, 點你都會記得佢.而且又有哂野獸同武器既給引力, 通常儲Victory都唔可以無左佢, 又無美版...點有得唔炒飛天?


text:
小慈家姐同爸爸去日營訓練, 小明未夠稱冇得參加本來好失望, 點知同日竟然係學校既親子旅行, 一日遊既地點我地全部都冇去過, 非常興奮即刻報名參加 ^^ 今日得 8 度, 但一上車就成袋禮物送俾你即刻開心晒 :)
一日遊第一站我地去左魚則魚涌公園
巡例影番張大合照, 我地蹲左係前排中間呀
公園旁邊既海傍, 遠望獅子山同埋係小朋友都識既 Mega Box
偶遇黃校長, 小明非常自豪黃校長識佢又叫得出佢個名, 仲話同校長好熟成日傾偈添
呢位係視藝科蘇老師, 佢話小明好鍾意做視藝, 但有時枱椅有 D 混亂, 性格十分活潑..... 蘇老師講說話真係厚度 :D
行左咁耐查實我地第一站係去個名有 10 個字既「葛量洪號滅火輪展覽館」
好大隻消防船呀!!
可以上船參觀架, 費用全免
小明表現興奮, 由船頭行到船尾, 間間房都巡邏過, 連人地邊格櫃筒放鎖匙都知
如果有得試下射水就好喇~
偉大的消防員
第二站我地去香港海防博物館
參觀前攞本指南先, 黃校長熱心幫助唔夠高既小明, 得戚地:「我都話同校長好熟架啦!」
1885年,為防禦法國及俄羅斯的威脅,註港英軍決定在鯉魚門水道南面的岬角修築鯉魚門炮台,防衛維多利亞港東面入口,堡壘是整個防衛體系的核心,是當時香港最具規模的海岸防禦設施,無懈可擊的防衛.香港海防博物館就是由具百年歷史的舊鯉魚門炮台修建而成的
在中央炮台及彈藥庫前相遇的是譚副校長, 佢記得小明有個家姐, 因為佢話佢兩個餅印一樣喎!
地方大, 但呢度好少人
小明身後的「1887」為堡壘入口,內有 18 間地下室,2 個 6 英吋口徑炮位配備兩門後裝隱沒式大炮,我地而家黎感受下昔日鯉魚門炮台既軍事力量喇~
多座炮台依山勢分佈岬角, 各炮射程不一完全覆蓋整個海岬, 咩方向都射到所以堪稱無懈可擊! 昔日既防衛武器唔知而家仲用唔用得既呢?
第一次參觀堡壘, 18 間地下室依山而建, 地型好複雜
紅磚天花, 好型! 令我諗起三隻小豬故事入面個隻磚屋豬, 好穩固安全既感覺
弟弟問我攞左部相機影相, 搵左校長做模特兒, 真係好熟喎!! 哈哈哈~
特別展覽介紹香港的抗戰歲月, 3 年零 8 個月唔易捱, 真係打仗的話人命就如草菅
小明留心聽講解
弟弟好鍾意戶外參觀, 跟住地圖搵晒所有地標
呢度係北溝堡, 溝堡係一種隱蔽既防禦建築物, 用以抵擋敵人從陸路進入堡壘, 牆身特厚可抵禦炮火, 更設有多個槍洞可伸出步槍攻擊敵人
壕溝 -- 建造壕溝先要在岬角挖掘深坑, 用鑿出的石塊堆砌兩邊高牆. 當敵人進攻堡壘時, 必須先攀越圍繞堡壘的壕溝, 用來拖延敵人進攻時間
睇完沉重既歷史之後都係時間醫肚, 人生存基本條件都係 3 餐 1 宿, 未滿足呢個條件之先咩都係空談, 有時都幾無奈.... anyway, 食飽先講!
二望班終於見到佢地最喜愛既班主任蔡老師 ^^
校長路過當然唔放過啦 :D
呢餐飯就豐富勒, 我指既唔係食物, 而係小明抽獎大豐收!! Table prize 又抽中佢個號碼, 400 人裡面又抽中佢上枱玩遊戲有口難言, 好幸運呀!! 呢餐飯食得好開心 :)
食飽飽我地又出發! 第三站我地到 N 年冇去既淺水灣, 考眼力, 我同弟弟係邊度?
8 度既淺水灣沙灘, 遙望海洋公園, 弟弟即刻雙眼發光
第 4 站我地去超視覺藝術館
藝術館雖有兩層, 但呢度其實好細, 人少少黎當然最理想啦, 不過大家都好合作影相時互相就位
小明好有喜劇效果, 表情多多超攪笑
藝術館仲有職員幫手揸機影相
職員教埋我地造手姿勢, 影出黎效果好好呀 ^^
呢張要弟弟瞓低影鏡既倒影, 好特別架! 弟弟話佢扮飛緊時仲大叫喎, 我話佢似攰想瞓多 D
森林之王與萬獸之王
弟弟好鍾意呢隻大笨象, 差 D 唔肯落地
老鼠遇上貓 ^^
同學仔王熙賢
同學仔
去左好多地方, 大部分都係室內唔駛吹風, 不過上上落落旅遊車都好攰, 弟弟回程時更加係車度瞓左 zZZZzzzZZZzzzzz
好玩!! 一次過去晒我想去好耐既地方! 開心 ^^


text:
Monday, December 8, 2014
走失記
上星期六我亞媽終於都到了, yeah! 本來一心諗住終於有個人可以幫手湊下d 女,我可以hea 下,可以訓一覺靚既,可以咩都唔洗做,可以唔駛幫手沖涼洗頭,可以唔駛........ 事實係,我除左做以上所講,仲要安撫兩隻魔怪,因為佢地唔跟我亞媽,妹妹更加係見到佢就喊,唉!我之前完全無諗過呢一點,真係快樂沖昏頭腦,完全唔知妹妹有幾怕生保,真係該煨了. 所以 weekend 完全無休息過,仲要湊埋我亞媽,真係忙到嘔! 加上妹妹近排訓得超樣衰,晚晚喊醒幾個鐘,其實我睡眠時間就係得個幾個鐘,我都就快崩潰了!! 琴晚我就sleep train 佢,佢就喊左 2 個鐘而我就訓左 2 個鐘,真是他媽的!
講番個題目,星期日我地一家同埋我姑媽個d 飲茶,我姑媽都見過 hannah 佢地,所以 hannah 都跟跟地佢既. 之後,我地走時,老公出去攞車,我抱住妹妹,亞媽幫手執袋,我見姑媽幫hannah 著衫,諗住佢會睇實佢先啦,亞媽叫我d 野,我就一秒鐘無睇實個女,轉過頭,hannah 已經唔知去左邊,我個刻真係心都離一離,佢兩歲幾,無電話,無記認,我唔見左佢我唔知可以邊度揾番佢,同埋我老公一定炳到我9 彩,我真係堅驚!! 我發覺唔見左佢之後,就極速飛奔去門口方向揾佢,你知啦,飲茶時間多人,佢又細粒,真係幾難揾,我真係慌張呀,好彩衝出去門口就見到佢,佢仲打算出埋去街tim, 真係嚇到我鼻哥㝫無肉呀! 如果真係出左街,真係極危險,走失左唔知點算,衝出馬路就更恐怖呀,唉!!!!!!! 事後都有勁同佢講,但佢聽唔聽到明就唔知啦. 呢個教訓就教訓我以後都唔好假手於人, 諗住個個係我姑媽會幫手睇下,點知佢仲好似無事無幹咁,真係吹脹! 唔知呢個世界有無個植入身體內既 gps 呢? 有的話,麻煩話我知!!
Tuesday, December 2, 2014
掛泵了
無錯,過左一年之後,我既任務已經完成,換言之,我已經掛泵了. 其實今年要湊兩個,我都無諗過仲可以堅持到一年,我不得不比個like 自己. 一年,話短唔短,話長唔長,我知有人會 keep 住食人奶,都有人一早餵奶粉,講真,我想餵人奶係因為對個女好,而我又唔想嘥錢,同埋我唔想見到m 小姐揾我. 不過經過一年,我相信我都係時候要停,我都想有自己既life. 雖然有無泵其實都係唔夠時間用,但起碼唔駛泵時,出街方便d, 我又唔駛定時定候泵,早上夜晚可以抽多半個鐘休息,呢d 時間已經好寶貴了. 其實 99 都話我點解要餵咁耐,搞到佢瘦哂,我想講既係,佢瘦唔瘦唔係因為我d 奶,係佢自己唔吸收,你無得吹脹佢,係,我個細女唔肥,但我相信健康就ok 吧. 唔一定個bb 肥先至等於ok 吧. 係呢度好多謝有份 support 我既人, 雖然成日比人打沉話餵人奶,其實我自己要成日泵都辛苦架,所以有份 support 我既人,我真係感覺到呀!
唔知仲有無機會用個泵,但都好多謝奶泵對住我咁耐,一日3 次,一年內對住佢真係多個屋企人,哈哈哈. 佢真係陪左我呢兩年艱難日子呀!!
減奶時個陣真係勁辛苦,谷到個胸就爆,但係咁飲麥精 and 減少泵既次數就慢慢無lu...... 其實都算好彩,因為知有d 人勁難減呢!
希望大家好好珍惜有得泵既日子呀
Tuesday, November 25, 2014
Happy thanksgiving
吾講吾覺,原來星期四就係thanksgiving啦! 香港就無呢個假期,但係呢邊係一個好大既節日,差不多所有野都會關門,為左可以同家人慶祝呢個感恩節. 雖然我無咩親人係呢邊,而都無打算同佢屋企人過(因為年年都無),所以我地都係自己同自己慶祝算吧. 上年既thanksgiving係屋企坐月,所以都吾知點樣過,今年本來打算落MD去探老公親戚,好不幸地佢比公司layoff, 所以係無收入情況下我地更加吾想去任何地方. 雖然話就話搵份工吾算難,但我相信老公既情緒都吾係咁開心,所以去玩都無mood lu.....算啦,吾去都無所謂,留係NY都可以開開心心咁過既,嘻嘻. 再加上亞媽就殺到,我都要清潔一下屋企呀,哈哈!
weekend去買奶奶比D女,佢地就係shopping cart到大玩一餐,好搞笑呀! 吾講吾知,一歲大既妹妹真係進步神速,上星期開生日會都未識行,今個星期已經大踏步,雖然吾算得上係行得穩,但都行到10幾步後就會爬番,真係進一大步呀!不過我以後就有排看牛牛啦,嘻嘻嘻! 其實好感恩佢地兩姐妹相處都OK,雖然就肯定未識一齊玩,但起碼吾會火星撞地球,咁我都心足了,哈哈!
weekend去買奶奶比D女,佢地就係shopping cart到大玩一餐,好搞笑呀! 吾講吾知,一歲大既妹妹真係進步神速,上星期開生日會都未識行,今個星期已經大踏步,雖然吾算得上係行得穩,但都行到10幾步後就會爬番,真係進一大步呀!不過我以後就有排看牛牛啦,嘻嘻嘻! 其實好感恩佢地兩姐妹相處都OK,雖然就肯定未識一齊玩,但起碼吾會火星撞地球,咁我都心足了,哈哈!
Friday, November 21, 2014
Good show
上星期六搞完Emma個party, 真係累到不似人形,不過原來我地星期日有個show去睇,我都係個日先記得,哈哈,好彩係99幫我地睇住D小朋友,我地就可以enjoy一晚咁大把(平時佢都係只會幫樓下殘障架咋!),不過吾好彩既係,我地要同樓下殘障一齊睇,真係好無奈! 老公囉,又會問佢地去吾去睇,點知佢地又會話去,真係.....蠢!!anyway, 都無影響我既雅致去睇男神黃子華,哈哈哈,其實我吾明點解佢係男神囉,不過佢既才華係特別D既,嘻嘻. 我地個show話就話7點鐘開始,但我地就4點鐘已經出門口,因為想去食D野先呀,不過我地全程都無對話,就算有都係關於個show, 無咩好講啦,其實見到佢地都吾多開胃,特別係個女既,真係以為自己係公主,駛吾駛開埋車門比你呀,8婆! OK,好似離左小小題,嘻嘻,其實今次係想講個show架,今次係自佢地出世後第一次去睇show, 仲要咁夜返(完show都已經10點啦,返到屋企10點幾)真係十分難得,當然啦,我地都好掛住佢地,但我地都係人,人都要有時輕鬆一下吧,所以就留比99照顧,我地就去鬆下,開始時99都有說話我地聽,但到左個日,知道走吾lut, 咁唯有死死地氣啦,哈哈哈! 其實係對我地先係咁je, 如果人地,仆到去幫! 第一次睇live show, 真係好興奮呀,雖然場地吾算大,但都有氣氛,當然比起香港就梗係無咁crazy啦! 去到場到,好多香港人,我諗一定啦,真係以為自己返左HK,哈哈! 總括來講,都好睇呀,但覺得都係無之前個D咁好,同埋有D野都get 吾到,不過都好enjoy呀! 其實難得既一晚可以kids free咁,真係好開心呀,我地返到去D小朋友已經訓哂,吾駛我地湊,真係爽到無朋友呢! 雖然經過party同成晚都無點休息,但原來吾駛湊小朋友一晚已經好爽,不過亮點係,99一個湊住我地4個既小朋友,我真係不得不佩服佢呢,其實要我自己一個湊兩個訓都真係好難,我都有D會淆低,佢居然可以搞掂哂佢地訓哂,真係好勁! 雖然都係吾多中意架啦,但有D野....係佢搞得掂而我吾想搞掂,哈哈! 我.....好懶呀!
好消息係,我亞媽決定下兩個星期來幫我兩個月呀,yeah!!!! 雖然其實我都吾知有咩幫,但有個人幫手睇頭睇尾我都好感恩,希望到時可以休息多D啦!
好消息係,我亞媽決定下兩個星期來幫我兩個月呀,yeah!!!! 雖然其實我都吾知有咩幫,但有個人幫手睇頭睇尾我都好感恩,希望到時可以休息多D啦!
Tuesday, November 18, 2014
生日快樂Emma 妹妹
不知不覺就已經一年了, 雖然媽媽未必將最好既野比哂你,但我都好努力地去愛護你. 上年今日你岩岩出世,還記得你仲係蟲仔時,常常愛訓,個段時間真係好舒服,哈哈,而家是個愛哭的小女孩,不過沒所謂吧,我.....已經習慣了,哈哈哈哈哈! 生日願望係希望你身體健康,同家姐相親相愛,乖巧伶俐,錫錫爸媽,快D訓好D等我地有覺好訓呀,哈哈哈!
party 花絮.....真係無咩心思搞架啦,哈哈,應該下年都吾會搞,因為真係花盡腦汁同時間,我都吾想煩. 今年有9個toddler, 4個BB,所以要考慮下有咩比佢地玩,亮點係,我地買左個bounce house比呢班monster入去,一來kill下佢地energy, 二來我地D大人又吾駛擔心佢地走來走去,good buy! 雖然吾平,但呢邊天氣咁凍,有時係屋企比兩隻馬騮玩下都OK呀,嘻嘻,小朋友大愛呀,佢地真係係入面差不多成日,我地大人就吾駛點理佢地,嘻嘻嘻!
多謝各方好友來見證呢隻豬如何由隻豬變做monster, 嘻嘻! love you all
呢班BB,5月Hannah生日仲訓哂係度,而家坐哂係度啦,哈哈哈
sesame street theme ice cream cake
好難影既4人合照
Thank you all for coming
佢真係勁吾似我,哈哈
don今次終於吾怕我整跌CD啦 :P
亮點close up, 嘻嘻嘻
呢隻豬都玩到癲左
Wednesday, November 12, 2014
好掛住你地呀!
嘩,成個幾星期都無 update 過啦,好唔尋常呀,不過呢排真係極忙,office 又係,而屋企更什,唉,點解?咪又係因為兩隻魔怪係咁病,搞到我地都無停手,真係陰功! 再加上我之前 gmail 爆左,mr wu 幫我delete 哂d 相連帶我之前post 係 blog d 相都無哂,我個心痛到呢...... 我唔係無哂d 相,但要我一張張咁揾出來再post 就真係 mission impossible, 唉, 唯有而家開始努力d 啦!
Anyway, 仲有幾日就係妹妹既生日party 啦,嘩,咁快就一年,真係唔講唔覺, 本來決定以後都唔係屋企搞 party, 點知出面租地方又唔平,仲要得唔夠兩個鐘就 usd$700 袋袋平安然.所以我地決定就算花 $500 係屋企都起碼舒服d, 呢排所以超忙,又要搞party favor,.又要搞 decor, 又要為妹妹買新衫,好多野做呀!而家晚晚都搞到成 11 點先有得休息,但訓訓下妹妹就會喊醒,真係勁辛苦呀!雖然明知呢個係phase, 但希望會快 d 過啦, 無覺好訓第二日又返工會癲架! 今次未有相片住,希望今個weekend d 小朋友玩得開心啦,嘻嘻!
Anyway, 仲有幾日就係妹妹既生日party 啦,嘩,咁快就一年,真係唔講唔覺, 本來決定以後都唔係屋企搞 party, 點知出面租地方又唔平,仲要得唔夠兩個鐘就 usd$700 袋袋平安然.所以我地決定就算花 $500 係屋企都起碼舒服d, 呢排所以超忙,又要搞party favor,.又要搞 decor, 又要為妹妹買新衫,好多野做呀!而家晚晚都搞到成 11 點先有得休息,但訓訓下妹妹就會喊醒,真係勁辛苦呀!雖然明知呢個係phase, 但希望會快 d 過啦, 無覺好訓第二日又返工會癲架! 今次未有相片住,希望今個weekend d 小朋友玩得開心啦,嘻嘻!
Monday, November 3, 2014
2014 哈佬喂
2014 halloween 咁又過左啦, 不過今年特別d 因為hannah 開始返學,而佢學校就有個 halloween party, 嘻嘻, 好得意呀!我個日drop off 佢返學, 已經見到個個 dress up 哂, 我都拿拿臨幫佢著番套 costume. 本來我買左套 despicable me 既 minion 佢著, 點知佢唔肯著呀, 見屋企有個back up strawberry costume 就用左佢算啦. 學校未有相比我, 我自己影左少少咋. 不過可能因為天氣關係, trick or treat 完hannah 就開始發燒,仲唔點肯食野,無計啦,我又比人話啦,唉! anyway, 妹妹今年都係著番 hannah 上年個套, 個個都買,真係會破產呀! 你地既 halloween 又點過呀?
Subscribe to: Posts (Atom)


text:
Wednesday, May 20, 2015
離家出走
未夠3歲既Hannah小姐已經要離家出走,雖然吾係走得好遠(只不過係落99度),但已經令我地心碎. 其實我都吾知點解會咁,只不過係有一晚佢吾肯刷牙痾尿,就係度係咁喊,跟住比我地話兩句就要走,我地開門比佢佢真係毫不猶疑自己走出去,我地個刻先發覺其實佢吾係真係咁愛屋企,有時佢係99度就拆話要返屋企,到呢排返到屋企又話要去99度,我真係覺得好煩. OK, 佢拆我deal with都無所謂,問題係佢晚晚喊醒,一係發癲發到累訓,一係就癩尿,一係就拆去99度,琴晚就係凌晨3am又話要走人,我本來都吾想呢個habit落去,咁我問佢,你落左嫲嫲度就以後見吾到爸爸媽媽架啦,佢話OK,我個刻心碎左,我吾想要糾纏落去,或者我個家真係吾岩佢住,如果佢住係99度會開心D會訓得好D,我就由佢啦. 我係估吾到佢只不過係3歲人仔,就會做D咁既事,我諗到佢大個,想佢返屋企探我簡直就係無可能了. 我知呢個決定係吾岩,作為父母係應該deal with番自己既小朋友,但面對住呢個nightmare幾年,我地都身心疲累.
而家呢刻好迷茫,真係吾知可以點做,我地用心去照顧佢地,點知出來係咁,真係絕對失望.
而家呢刻好迷茫,真係吾知可以點做,我地用心去照顧佢地,點知出來係咁,真係絕對失望.
Monday, May 11, 2015
沒有更差 只有更差
諗住佢地兩個都病左一排,都應該好得7788 啦, 原來呢個先係惡夢開始, 真係不得不寫低呀!
話說妹妹都已經病左成個星期, 因為佢係咁痾,所以d菌已經比左我,我星期二晚辛苦到暈, 訓左一日一夜,星期三請假,無食過野成 24 小時,真恐怖. 到5點左右, 99 打比我地知hannah發燒, 唉,我個日其實都已經無力,但其實佢發都已經兩日,所以我就頂住同佢去睇醫生, 佢....真係好懶行路,行兩步就話累,好彩抱左一陣佢都肯自己行陣. 去到醫生度,好彩醫生話佢無受妹妹感染,唔需要食消炎藥,發燒應該一兩日就退,我都擔心架,始終小朋友發燒我都驚有事,到星期4, 樓下個個又話病,妹妹又岩岩好,所以我就決定留係屋企做野睇住hannah, 其實睇住佢又唔難既,不過佢呢排胃口麻麻, 食少左好多野,唉,擔心中! 到星期4 晚, 99 話佢都唔係咁舒服,我心諗都唔知點算, 因為已經請左兩日假,唔想係咁請呀,如果99 真係唔舒服,我62 更加湊唔到兩個小朋友啦,呢個時候先發覺我地其實係需要一個back up plan, 唔應該等到有咩事先算. 到星期五抱妹妹落去,99 仲係床上休息緊, 咁我就知佢真係好唔舒服, 同埋人地個仔又係度,3個小朋友我62 邊得呀, 所以最後個plan 就帶埋hannah 返工,起碼我會照顧到佢, 其實佢除左發燒同咳,其他都無咩野,但發燒唔可以返學,無辦法呀! 佢係office 時都ok 啦, 都係比佢睇下電視,玩下食下,我基本上都無點做過野,哈哈,邊專心到講真, 不過好彩星期五,唔係好忙,所以先可以兼顧到. 到星期五晚, 老公就漏夜肚痾,痾左成晚,我都好驚呀,大佬,除左因為怕佢照顧唔到小朋友外,更怕佢d 菌傳染佢地,我到時就真係pk 了. 星期六約左個係日本來探我地既朋友,本來係打算一齊去賞花, 點知老公又病, 我就自己同 hannah 搭車出去join 佢,真係好掃興呀! 好彩 hannah 都唔算太差, 係有d 曳架啦,可能未係好舒服,但都算啦, 最爆係,我老公病到咁,已經痾左成日,我99 揾我同我講有d 藥比佢食,叫我開門比我, 我個刻真係好嬲,我一個人照顧3個, 你知你個仔病左都唔上來探下幫下手,跟住仲要我去拎藥,我就爆佢話,你拎得上我門口,就唔差在上去探下你個仔啦,好難咩?? 佢就話唔難,但又要整雞整性,話殘障慶祝mothers day喎, 妖,如果咁孝順就唔好叫自己老母整野啦,白痴!同埋, 隻雞真係重要過個人命? naive!!!! anyway, 佢到最後都有上來,不過我老公係唔想見到佢囉,覺得好虛偽, 我地有事都唔會問駛唔駛幫手, 屋企人wor, 我唔覺囉! 再加上個日無拿拿 emma又發番燒,hannah又有d肚痾,唉,真係仲有無更多呀?? 所以我既mothers day就係係照顧病人中渡過,痾左兩日既老公依然唔肯睇醫生,真係吹脹,我都廢鬼事理佢! 其實 mothers day我都唔望有咩禮物, 只係希望有日 dayoff已經好滿足了.
由 9 月開始,病菌都不斷地侵犯我地,係我屋企唔乾淨呀,定係我地風水有問題,識我既人都知小朋友差不多個個星期都病一次,我真係病到驚了. 求求你,比我有一個健康既家,我已經心滿意足了. 如果有咩方法可以令病菌減少,請話我知啦,我已受夠了!!!!!!!!!
話說妹妹都已經病左成個星期, 因為佢係咁痾,所以d菌已經比左我,我星期二晚辛苦到暈, 訓左一日一夜,星期三請假,無食過野成 24 小時,真恐怖. 到5點左右, 99 打比我地知hannah發燒, 唉,我個日其實都已經無力,但其實佢發都已經兩日,所以我就頂住同佢去睇醫生, 佢....真係好懶行路,行兩步就話累,好彩抱左一陣佢都肯自己行陣. 去到醫生度,好彩醫生話佢無受妹妹感染,唔需要食消炎藥,發燒應該一兩日就退,我都擔心架,始終小朋友發燒我都驚有事,到星期4, 樓下個個又話病,妹妹又岩岩好,所以我就決定留係屋企做野睇住hannah, 其實睇住佢又唔難既,不過佢呢排胃口麻麻, 食少左好多野,唉,擔心中! 到星期4 晚, 99 話佢都唔係咁舒服,我心諗都唔知點算, 因為已經請左兩日假,唔想係咁請呀,如果99 真係唔舒服,我62 更加湊唔到兩個小朋友啦,呢個時候先發覺我地其實係需要一個back up plan, 唔應該等到有咩事先算. 到星期五抱妹妹落去,99 仲係床上休息緊, 咁我就知佢真係好唔舒服, 同埋人地個仔又係度,3個小朋友我62 邊得呀, 所以最後個plan 就帶埋hannah 返工,起碼我會照顧到佢, 其實佢除左發燒同咳,其他都無咩野,但發燒唔可以返學,無辦法呀! 佢係office 時都ok 啦, 都係比佢睇下電視,玩下食下,我基本上都無點做過野,哈哈,邊專心到講真, 不過好彩星期五,唔係好忙,所以先可以兼顧到. 到星期五晚, 老公就漏夜肚痾,痾左成晚,我都好驚呀,大佬,除左因為怕佢照顧唔到小朋友外,更怕佢d 菌傳染佢地,我到時就真係pk 了. 星期六約左個係日本來探我地既朋友,本來係打算一齊去賞花, 點知老公又病, 我就自己同 hannah 搭車出去join 佢,真係好掃興呀! 好彩 hannah 都唔算太差, 係有d 曳架啦,可能未係好舒服,但都算啦, 最爆係,我老公病到咁,已經痾左成日,我99 揾我同我講有d 藥比佢食,叫我開門比我, 我個刻真係好嬲,我一個人照顧3個, 你知你個仔病左都唔上來探下幫下手,跟住仲要我去拎藥,我就爆佢話,你拎得上我門口,就唔差在上去探下你個仔啦,好難咩?? 佢就話唔難,但又要整雞整性,話殘障慶祝mothers day喎, 妖,如果咁孝順就唔好叫自己老母整野啦,白痴!同埋, 隻雞真係重要過個人命? naive!!!! anyway, 佢到最後都有上來,不過我老公係唔想見到佢囉,覺得好虛偽, 我地有事都唔會問駛唔駛幫手, 屋企人wor, 我唔覺囉! 再加上個日無拿拿 emma又發番燒,hannah又有d肚痾,唉,真係仲有無更多呀?? 所以我既mothers day就係係照顧病人中渡過,痾左兩日既老公依然唔肯睇醫生,真係吹脹,我都廢鬼事理佢! 其實 mothers day我都唔望有咩禮物, 只係希望有日 dayoff已經好滿足了.
由 9 月開始,病菌都不斷地侵犯我地,係我屋企唔乾淨呀,定係我地風水有問題,識我既人都知小朋友差不多個個星期都病一次,我真係病到驚了. 求求你,比我有一個健康既家,我已經心滿意足了. 如果有咩方法可以令病菌減少,請話我知啦,我已受夠了!!!!!!!!!
Tuesday, May 5, 2015
禍不單行
今個月真係好惆悵,本身我就已經病左成兩個星期,又咳又流鼻,不過咳就令我好辛苦,好似chok住條氣咁,到而家都係架,不過我已經慣左,可能加上天氣時凍時熱,真係好易令人病呀,所以我兩位小姐又病病,唉! 其實Hannah又吾算太嚴重,都係咳同流鼻,所以食幾次藥就無事,至於Emma, 可憐既佢,又比其他人傳染,因為佢D cousins又喉嚨發炎,搞到佢生哂飛滋,睇見就陰功,加上因為痛,所以連食野都無食,開頭仲飲奶,但之後因為佢係咁痾水,真係成身都係,所以我地又要停埋奶,所以佢真係除左飲幾啖粥水外,都幾日無食過野,我記得好似無幾耐前佢先去完睇醫生,又係同一個問題,我懷疑係藥物敏感,真係令我極心痛! 見佢成身軟哂真係陰功, 真係寧願病個個係我自己,發燒都發左幾日,餵藥都餵到驚呀! 希望過埋呢幾日佢會好D啦!!!
不過weekend原本我地約左朋友去睇櫻花,就因為Emma病病我地就要取消,而我地星期六就留係屋企湊女,但時間過得真係慢,我地就決定星期日去玩,雖然emma病病,我地都吾好哂左咁好天既一日啦! 我地去左個children museum玩,吾知係我地早定點,無咩人,不過佢地都好似吾多岩玩,最好玩既就係有個地方比你玩30 mins, 即係你可以坐係度睇小朋友玩,而佢地又吾會走到出去架. 個度算係比我地少少時間休息,哈哈, 而個museum居然無野食(我以為起碼有人賣D cookies),得個cafeteria...所以我地就玩左一陣後,就走去食野lu....其實個日天氣好,應該出外行行,但因為Emma仲病,怕佢吹風,所以轉移去室內. 來緊呢個星期天氣都好暖,希望佢地吾會再病病啦!
不過weekend原本我地約左朋友去睇櫻花,就因為Emma病病我地就要取消,而我地星期六就留係屋企湊女,但時間過得真係慢,我地就決定星期日去玩,雖然emma病病,我地都吾好哂左咁好天既一日啦! 我地去左個children museum玩,吾知係我地早定點,無咩人,不過佢地都好似吾多岩玩,最好玩既就係有個地方比你玩30 mins, 即係你可以坐係度睇小朋友玩,而佢地又吾會走到出去架. 個度算係比我地少少時間休息,哈哈, 而個museum居然無野食(我以為起碼有人賣D cookies),得個cafeteria...所以我地就玩左一陣後,就走去食野lu....其實個日天氣好,應該出外行行,但因為Emma仲病,怕佢吹風,所以轉移去室內. 來緊呢個星期天氣都好暖,希望佢地吾會再病病啦!
因為病病,只可以係後yard玩陣
玩到隻腳硬哂,哈哈哈
可愛的小豬,你想做工程師呀?
病到R哂頭?
Friday, May 1, 2015
終生學習
如何教子女呢個問題真係好苦惱, 就算一個點乖點聽話既小朋友點都會有一絲反叛, 其實以為hannah大個,快 3 歲就會容易d, 係,某程度上係容易d, 佢會聽你講野多d, 但愈大就代表佢有自己既思想,愈大就更加多野想唔聽我地話. 例子係, 琴晚佢返到屋企唔想除鞋,我就話唔可以, 因為好污糟, 唔知咩原因佢唔聽,因為平時佢都會除, 之後就大喊大叫, 我老公就話比佢著住先,等佢calm down後就同佢講,講真,我唔想,一來係唔應該,二來係我清潔唔係佢,到最後佢就幫佢著番. 係呢個情形下,我個人覺得要教,如果我比得佢著一次,呢個情況只會繼續, 佢就會日日都要求,咁唔同佢次次要求我就要比? 我有時都好難教,唔知可以點做. 我覺得書本上既智識係可以學,但manner呢樣野就要由細教到大, 我個人覺得好重要. 不過係呢個情況下,我99 就話比佢著啦,佢遲早都要除,其實首先,我覺得我點教小朋友最好唔好插咀,或者佢有佢個point, 但我自己覺得唔可以比佢縱容落去. 佢係會除,但佢唔會明白點解唔可以咁做,係,冷靜後可以解釋,但唔同將來出社會做錯野又要冷靜後先明白? 或者係我唔識教吧,唉! 要教好自己小朋友真係日日都學習緊, 雖然我唔係話hannah成日都發脾氣, 唔聽話, 但總有時會push your button令你想打鑊佢. 兩個字,耐性! 希望大家都做得到啦.
Monday, April 20, 2015
Picnic遊
完全估不到星期六天氣咁好,因為開頭都1516,星期五見forecast都話會大風,咁出吾出去玩好呢,之後係屋企feel下,又覺得好暖wor, 咁就決定同佢地兩隻野去picnic, 真係勁開心呀,嘻嘻,本身約左另一個朋友,不過到last minute先confirm去啦,同埋早上先同我老公嗌左陣,真係搞到我個mood都差哂(遲D再講咩事!) anyway, 我地去到個park,個度真係好大呀,個park係大到要架車去第二度先可以去到, 我諗外國地方就好在有多地方卦, 我地就坐陣食下野,而小朋友就去玩下波,走下,放下風箏咁,天氣真係好到不得了, 小朋友們都玩得好盡興, 我地兩個女人又傾得好開心, 男人就吾知佢地點過了,哈哈哈! 不過睇住D小朋友玩,我地都好開心, 時間過得好快架,坐坐下就已經成5點, 好彩朋友拎左D 小朋友玩意,我下次都要投資一下先得,嘻嘻!
天朗氣清,真係perfect for picnic
我兩隻小豬都玩得好開心呀! 其實困住係屋企咁耐,真係要出去走下先OK
有波波玩好開心呀,鳴謝yanyan 肉手上鏡,同埋不停吹波波佢地玩
跑得幾有美感,影個個都好難capture架,嘻嘻
好衰咁影左樓下個仔,難得好天都要困住係屋企,可憐呀!係咪好似prison呢(尤其係有咩D bar仲似)
Friday, April 10, 2015
調解員
近排TBB做緊套劇,咪講調解員既,其實原來係我屋企都有個,係邊個? 之吾係Hannah大小姐囉! 而家有時好忟既時候,就同老公嗌兩句,跟住呢個小姐聽到時,就會同我地講"吾好嘈啦" or "吾好咁大聲啦"...之後我同老公就O咀然後say sorry, 哈哈,其實有D時候吾係嘈既,只不過係討論下D野,點知佢會有咁既反應,都幾搞笑架! 作為父母,係吾應該係小朋友面前嗌交既,但又邊有咁容易控制到自己情緒呀!
自老公轉工後,工作量大增,差不多晚晚都會OT,雖然佢OT有錢拎,但我要自己放工對住兩個小朋友都有D吃力,吃力點吾係在於要照顧佢地,餵佢地,而係要自己一條友面對我心愛既99....真係頂吾順呀! 都吾知係更年期定吾夠訓, 成日都好似做吾岩佢要我做既野,好似前幾日,得我同佢兩個大人(點解殘障吾係度? 佢地去左HK玩呀,留低個仔比99湊囉,爽到呢....), 我就裝飯餵妹妹,見到我裝飯,又話我無攞汁,又話我無落肉,咁乾點食,跟住又話比D湯撈下啦,點點點,我就要行來行去,都無停過,跟住我拎條排骨比佢地食,又話我點解比條無肉既比佢地食,我開TV佢地睇,又話我開得細聲.....頂,真係好難服侍,咁你想點究竟? 不如你整好我自己餵啦,真係十分有衝動想返屋企囉! 跟住Hannah有D咳,佢又成日係我面前話cousin哥哥以前查薄荷膏就好番等等等,佢無時無刻都講cousin哥哥,真係好Q煩,我知佢係你個仔啦,妖! 其實本來都無野,但佢成日都好煩好煩,又成日都講過吾算數,真係吾多like, 不過是但,好彩wkend吾駛點見佢咋,會嘔血.
遲下hannah個cousin又會去佢間新學校一齊讀書,真係十萬個不願意! 一來,吾想hannah見到佢cousin咁多,因為佢真係好曳,二來,本來叫62去接送,99係屋企照顧妹妹,而家又話要送佢返學,要同埋妹妹一齊去接送,都痴痴地,夏天就話je, 冬天咁凍仲要出出入入,真係好煩好煩! 本來人地又話入硬唐人街間名校,點知人地interview完覺得吾合群,就話無位讀,我99好笑到話點可以吾收架,可以告佢架wor....咁你而家打去告佢啦,白痴! 希望快D搵到方案去諗下點樣接送我個女啦,唉,好煩!
Wednesday, April 8, 2015
摘蛋記
復活節終於完結,其實又無假期,同平時無咩分別咁過,至特別都係有呢個egg hunt呢樣野令我既復活節生色不少. 本來打算星期六去架,但個日大風到暈,真係好似打風咁,咁唯有放棄呢個節目留係家中過算啦,跟住原來約左朋友去,之後佢話我知個度真係吾多掂,無蛋之餘又咩都無野做,唉,但諗住近近地(車程都不過係15min左右),所以就冒住無野玩既心情去一下啦. 星期日去到,天氣都吾係好暖,跟住仲要排成30min先入到去,真係已經吾多想入去啦, 不過老公話,既然來到,就去啦,咁我地就努力排隊呀! 小朋友吾等得呢個定律係吾會變的,等30min好似攞佢地命咁,連我條都差不多攞埋,撞鬼! 好彩入到去,妹妹就訓左,而我就同Hannah入去egg hunt, 不過,吾駛問,D蛋真係多到數到呀,但都算做過下啦,哈哈哈! 而佢當然好開心,因為跟本都吾知發生咩事,哈哈,覺得有得玩最重要! 雖然weekend真係好忙好忙,但對住佢地兩個又覺得好開心,見到佢地成長又安慰,雖然經常都比trouble我地,但都覺得係幸福的.
哈哈,D蛋多到睇吾到呀!!不過我地都hunt到大約7粒咁多既蛋蛋,下年要去第二度呀!
個度有個栗米池比佢地玩,睇下玩得幾開心!
返到屋企,為食貓食得幾乾淨,嘻嘻嘻! 最中意就係呢D時間,好純真個樣呀!
Subscribe to: Posts (Atom)


text:
處於唔同階段既網站點樣針對性咁進行優化呢?呢個關於網站優化既問題,相信係大多數站長朋友比較關注既,我地先簡單咁了解一下,應該都知道網站既發展過程都脫離唔到3個階段,亦即係網站建站初期,中期同後期,而係網站既每個唔同既階段中,都應該要有唔同既優化思維黎優化好網站,係網站上線既初期,我地就應該要做好網站既基礎優化,提高網站既綜合得分情況,捉緊最好既優化時機,係網站未來既優化同發展過程中,可以少行好多既彎路,從而令網站既優化同發展更加既快速順利,筆者就為大家講解一下,處於唔同階段既網站要點樣具體咁進行優化.
係網站建站既初期(講既係未online既網站)一定要規劃好網站未來既發展方向,呢個係好重要既一件事,如果你想將網站做大既話.咁我地應該要點樣規劃網站未來既發展方向呢?例如:你網站未來要面向邊個領域發展,發展既空間有幾大,潛力大唔大?預計既受眾群體有邊d?足唔足夠吸引受眾群體,以及受眾量有幾多等,呢d問題都係我地應該要關注既,仲要按照計劃實施下去.簡單d講,即係你網站做得幾靚都好,冇人識欣賞就即係冇價值既體現,所以我地一定要對網站既發展方向做1個良好既規劃,呢個係做網站最基礎既亦係最關鍵既一步.


text:
哈~~~ 今次隻白老鼠係我位老公大人.
唔知係咪大家知我個香薫治療課程要交5個case study, 屋企三位老細輪住嚟玩病,排隊嚟做白老鼠.唔使驚,我唔會玩C你嘅.安全行先呢幾個字係香薰使用中係非常重視.Dilution稀釋時的%, 都係先試低濃度,然後先再因用後反應而調高.
好耐冇搵我相公嘅花粉惡魔,最近竟然出現.佢係咁不停打噴嚏,係控制唔到停唔到嗰一隻,一時不停咁流晒鼻水,一時又鼻塞到透唔氣到頭痛,搞咗佢兩日,成個人謝晒,成條dead fish咁.
喂!下個星期你仲要考試架!咪肥佬喎!一家大細靠你開飯,你知你位公主王子成日扮食神上身架啦!搵少d都養佢哋唔起呀!
好喇!咪話我搵你做實驗呀!我想幫下你咋!嘻~~~ 搞掂兩個cases, 仲差三隻白老鼠,偷笑中...
其實花粉敏感,鼻敏感,傷風感冒好多症狀都好相似,所以係選擇香薰精油上都好類同.今次我揀咗Roman Chamonile, Eucalyptus, Peppermint and Grapefruit.Blend出來的氣味也不錯.因為佢真係鼻塞到太緊要,成個人暈下暈下又頭痛,所以我就開一缸熱水,加8滴精油係熱水入面,叫佢好好浸番15分鐘.
浸完之後佢話個鼻通咗,個人放鬆咗,個頭冇咁痛,好d.瞓覺時我滴咗幾滴精油係紙巾上面,再放係佢枕頭邊,咁瞓覺都唔會鼻塞啦!
第二日佢話停咗冇噴嚏,但一早流鼻水之後就鼻塞,咁我就叫佢下午放工返屋企就滴幾滴油係紙巾上面索呀索.夜晚再浸浴.
今日第四日啦!夜晚我問佢仲浸唔浸浴,佢馬上答yes.原因係佢好番好多,係偶有不嚴重鼻塞.佢仲叫我出力d學,等佢以後唔使俾錢睇醫生.咁又唔得喎!香薰治療始終係輔助性質,有乜大單嘢都係要睇醫生囉!


text:
蝦多士呀,今次出post出得好快
呢個係新鮮滾熱辣
啱啱尋晚整黎食架
今朝即刻post食譜出黎
理由又係只得一個
有人問我拎食譜
無啦啦做乜咁心血來潮整蝦多士?
係囉,呢d咁多工序既野
我平時機乎唔會整架
何解今次會玩自己搞餐矇
為既係幾塊蝦多士?!?
話說我有日睇May姐有請(可能我記錯)
見May姐教整蝦多士
我平時唔鍾意食魚啫
但蝦我都ok架嘛
又睇到May姐整完出黎好似好好味咁
(我知我同佢唔同level,實冇整得咁好)
咁咪又想試吓自己整囉
其實我真係唔肯定係咪睇May姐有請見到既
因為我有上返去tvb.com搵
想睇返多一次究竟係點整
但我飛跳咗好幾集都搵唔到
印象中我唔係好耐之前睇過架咋
不過我又真係搵唔返
冇得睇返即係唔知點整啦
唔緊要....我仲記得少少既
之後再加少少平時自己煮野既技巧
應該都整到出黎呱
嘻....所以我冇理,照去街市買蝦整
材料 (8件):
海蝦 半斤
半肥瘦豬肉 50g
無邊方包 2片
雞蛋 2隻
鹽 半茶匙
雞粉 1茶匙
糖 半茶匙
發粉 1/4茶匙
梳打粉 1/4茶匙
麻油 少許
胡椒粉 少許
蛋白 半隻
做法:
1. 海蝦先放雪櫃雪3-4小時
2. 海蝦去殼,於蝦背用刀界一刀,取出蝦腸
3. 洗淨蝦肉並吸乾水份 (一定要吸乾)
4. 用刀先將蝦身拍扁,再切成細粒,最後剁成蝦碎
5. 將剁好既蝦肉放入大碗內,再用手拎起蝦肉撻落碗中,重覆多次至蝦肉起膠
6. 於蝦膠中加入蛋白,少許鹽及粟粉拌勻,再放入雪櫃雪15分鐘
7. 豬肉洗淨抹乾,剁成肉碎
8. 豬肉同蝦膠攪勻(攪拌時要同一方向攪)
9. 再加入所有調味料(除麻油)混勻
10. 攪勻後才加入麻油再攪勻
11. 方包每片分切成4小塊,再釀入蝦膠
12. 雞蛋打散備用
13. 燒一煲油(唔駛太滾,放入筷子見有少量汽泡便成)
14. 方包沾上蛋漿,放入煲中炸約1分鐘(先炸蝦肉那邊)
15. 反轉方包再炸1分鐘
16. 取出放於廚房紙上吸去多餘油份即成


text:
「心理」
香港人好多都係羊群心理,就好似搵餐廳食飯,只要人多就會有好多人排隊.因為通常無人排嘅都應該唔好食!當然就算間餐廳有好多人排,其實都未必一定好食.而因為香港好多年前出現咗「開飯喇」嚟個網上平台,大家亦慣咗用嚟個平台去發掘一啲新同好味嘅餐廳.慢慢嚟個平台就變成香港大部份香港人嘅搵地方食飯嘅平台.
「食飯」
相信好多人手機入面一定會有「開飯喇」嚟個手機程式,因為作為一個香港人早午晚三餐真係好多時要靠佢.當然好多人除咗搵餐廳嘅資料之外就係睇評分同食評,但係嚟個平台嘅公信亦慢慢無開始嘅時候咁有說服力.當然因為香港嘅人比較死板,用開就算唔好用都係會繼續用,所以先至導致一權獨大.不過最近終於有個新平台去挑戰嚟個權威,真係認真要支持下!
「希望」
老實講越用「開飯喇」嚟個平台,就覺得越難用.再加上好多負面嘅新聞,令到依家越嚟越少用佢,事關真係好難用同啲評分真係可以好假.所以等咗好耐終於有位朋友決定去開發一個新嘅平台去改變一台獨大嘅情況.當然個平台係啱啱開始,你唔可以用「開飯喇」做一個對比.所以如果你真係想支持嘅就當然叫身邊嘅朋友一齊用,同分享多啲食評.希望嚟個平台可以改變下現今嘅情況啦!
大家不妨下載嚟個手機程式試下!
Foodbulious
Also published on Medium.


text:
Wemember Limited
服務詳情
評語 提交評語
我有朋友識一間婚宴場地decoration house叫Wemember Limited,老闆係Roy同Jess.因為係新開唔係太多客,所以都想做吓熟人嘅生意儲吓profile先,問過我有無興趣搵佢哋.不過一開始嗰時我睇過佢哋facebook作品覺得都一般又好新,所以就無搵佢哋.
但最後我之前嗰間唔OK好趕先再轉(1月結婚,11月先再搵decoration house),所以我就無再睇其他直接去搵Wemember Limited佢哋幫手.因為有過之前嗰間唔係咁好嘅經驗,一對比之下我就覺得Wemember佢哋係有心好多.我第一次contact佢哋嗰時係星期六日whatsapp佢,佢都好快覆返我,然後聽我哋想要咩theme嘅backdrop design之類.之後嗰個星期佢哋就去咗間酒店度睇場地backdrop要咩size,再同我分析返或者做另一款物料backdrop會較好.跟住,佢哋仲好快出埋artwork俾我睇同send quotation俾我,嗰時我仲要係未俾deposit的,真係好好!!!
最尾佢哋俾我個quotation都唔係平,但佢哋令到我感覺到真係有間公司係好落力同全心全意咁幫你跟啲嘢,所以好放心,完全睇得出佢哋嘅誠意.除咗一開始嘅好印象之外,佢哋仲有其他令我好有印象嘅好service.雖然佢哋間店喺觀塘,但嗰時佢話因為實物同電腦睇啲色會唔同,於是佢就印咗幾個版攞出銅鑼灣俾我睇睇先.然後我個welcome board當初係想一開始就印晒啲名上去,因為我見好多人都係咁樣做.同佢哋傾完之後,佢哋就同我講好多couple到on site嗰日個seating plan都好多嘢會轉,就suggest出一個框嘅design俾我,到嗰日先將啲人名同圍數貼上去,呢啲suggestion真係令我睇得出佢哋好細心.感謝Wemember Limited嘅幫手,令到我好放心而且有一個好靚嘅wedding!


text:
2010年5月25日
狂想 iPad
曾經好認真地去思考過,iPad 究竟應該用嚟做乜?唔通用佢嚟玩 iPhone 啲 app ? 咁點解唔用番 iPhone 呢?唔通貪佢大舊貪佢重咩?用佢當 notebook?佢功能點同我部 MBP fight 呀?用佢嚟聽歌?又點解唔用番 iPod 喎?
其實左睇右睇,iPad 最引人之處,似乎就在於 iBooks 喇!自已由 Palm 開始,到 Pocket PC,再到 iPhone,一路都有睇開電子書嘅習慣.但係可能礙於機身體積同埋機器嘅功能所限,果啲電子書一係唔係甩頭甩骨爛字多籮籮,就係功能或者版面唔多掂,最磨練人嘅,當然係啲字太細,睇得好唔舒服啦;用電腦睇唔係話唔得,但係我睇書嘅習慣,係喺街等人等車呀,搭車搭 lift 呀,大小二便嘅時候居多,冇理由捧部腦出街或者捧入厠所睇書咁型仔啫 ?!
Kindle 似乎都好吸引,又細又薄又輕,畫面都應該幾養眼,但係,見到佢係全 button 操控,仲有佢粒方向鍵核核突突咁,真係唔多開胃.
我對 iPad 嘅 iBooks 都有幾大期望架,雖然好似未有真係好 powerful 嘅睇書軟件出現,但係一般如書架呀,暢順咁番頁呀,點字即查字典呀,讀字呀,high-lighter 呀,bookmark 呀,jot note 呀,睇 doc 睇 pdb 睇 pdf 睇 Kindle 呀等等,相信都冇咩問題掛?
8 則留言:
先等國際中文版,睇吓有乜書,及如何download書先.Kindle最失敗的,是下載書本困難重重.回覆刪除
很多人買iPad坐在沙發/床上上網,用到唔停得手.
李小龍:回覆刪除
歡迎光臨!
我用 MBP 同埋 iPhone 單撈 Kindle 又幾順喎!
用來玩games / apps / online都唔錯. :)回覆刪除
DeepC:回覆刪除
係,用iPad玩Game應該幾正,我諗好多人咁快買都係呢個原因,只可惜,我唔鍾意玩game,所以呢方面對我吸引唔大:(
>>佢地應該一定玩得好開心架喇回覆刪除
係佢玩得好開心至真!!
不過用來看pdf, 看文章真係好好, 比係itouch睇就係好千倍.
貓生依家都有download d ebook黎睇, amazon 好似有d free 既 ebook, 我見佢download 左本中英版老夫子, 幾得意!
肥貓:回覆刪除
妳都愛上用佢嚟睇書喎^^
去旅行一路行一喀用ipad睇地圖,上網揾”食”,就真係very good啦.回覆刪除
hkeric:回覆刪除
咪喺度勾引我啦^^


text:
香港黃金海岸酒店 Hong Kong Gold Coast Hotel
商戶搜索
服務詳情
評語 提交評語
其實因為之前幫襯嘅一條龍服務公司執咗,我好短時間內先再去搵場地,都算幾快就決定喺黃金海岸度擺.我嗰時本身已經諗住落訂,但佢哋嘅sales Rita (Chan)就問我會唔會等一等,到婚展嗰時先俾,會有婚展優惠價.咁我當然係最緊張會唔會可以hold到個場地先,然後佢真係幫我hold一個星期,等到expo時先再俾錢,所以平咗好多.
Rita佢嘅態度好好,又唔會嫌我煩.因為我好多嘢都問到好details同好足,又要佢black and white email confirm我哋傾啲嘢,佢都OK.而且佢連我啲親戚朋友都搞掂到.好似傾setting同菜式嗰時,啲親戚有唔同意見,佢都會睇睇我咩表情,再向啲親戚講解吓平時啲婚宴係咩方案,好多時都化解到!除此之外,當日佢即時幫我化解咗好多嘢,一陣講到嗰啲位時再舉例.
我結婚嗰日因為落雨,所以就由戶外證婚場地轉去室內證婚.因為我係喺黃金海岸grand ball room擺酒,就變咗喺ballroom出面嘅hall同樓梯嗰度行落去證婚,都幾靚!原本出面啲櫈因為落雨濕晒,佢哋都好快幫我處理好.跟住本身戶外場噴泡泡槍唔使加錢,但因為落雨轉咗室內場就唔可以噴,但佢知我係臨時轉入去,就叫我哋就住嚟噴1,2吓,唔好滑倒人就得,完全唔使我去拗.之後我諗住加錢轉用室內嘅花炮,就因為啲花炮唔合格所以唔放得.於是我就問Rita可唔可以拉咗啲花炮先,然後再直接就咁灑入面啲嘢,佢都話OK,可以幫我安排.
證婚後到晚宴前我哋就order咗啲餐前小食.可能嗰日佢哋太忙,餐前小食預好咗嘅份量食晒都無收走,就變咗個個開蓋發現係無嘢食.或者佢同我哋講聲已經serve晒,問我哋想唔想加或著收起就比較好,唔會咁尷尬.不過後尾婚宴完晒埋尾數嗰時我哋同Rita佢講完,佢都有補償返啲自助餐券俾我哋.佢送返自助餐券嗰時都仲同我講唔好意思.
晚宴嗰時,酒席嗰度我有6-8個人請咗,但又唔記得寫落酒席,於是我即刻問Rita可唔可以幫我喺台隔離開多一枱.佢就將我熟嗰啲朋友搬咗過去新嗰枱度先,再將其他嗰啲放去原本嗰枱度,真係好多謝佢咁快幫我安排好晒!
我覺得其中一定要讚嘅係黃金海岸嗰邊安排嘅保母,佢真係好照顧我.我換衫嗰時佢會stand by,攞定件浴袍喺隔離幫我遮住.然後佢又知新娘成日都無乜嘢到肚,一早就攞定啲朱古力放喺枱度等我食.俾水我飲時又預備定飲筒仲要係暖水嚟,真係好體貼.之後我上落台又會幫我放返好條裙尾,完全唔使提佢,自動自覺幫我睇.連食嘢啲妝有無甩咗都有幫我留意吓,又教我點樣出場同整衫.到夜啲,我俾件衫啲石刮到紅咗,佢一留意到問我做唔使整整佢,又幫我留意有無走光.唔止我,連我老公都好impress!因為我哋其實影相影到夜晚都好攰,佢唔單止照顧我,仲照顧埋我老公.佢同我老公講「唔使咁緊張架,飲杯水,笑吓啦!」, 「好似面油多咗啲喎,攞張紙抺吓啦!」,然後搋埋紙巾俾佢.全部都係喺一啲影相嘅空檔位時幫我哋,唔會阻住影相嘅時間.除咗基本一定會封嘅利是,我自己私底下都封多咗2封利是俾佢!
食物方面,親戚朋友都話質素OK,但refill飲品嗰吓就稍為慢咗少少.連package包嘅回禮朱古力啲親友都話好好食,佢哋之後仲問我有邊度賣無得買.燈光方面,就比較奇怪,因為進場時喺後面照上嚟.不過原來contract有寫,係我哋無留意過.好在影出嚟都OK,我哋都覺得都幾特別嘅.整體嚟講,我覺得黃金海岸酒店啲service都算幾好,會就住我嘅需要幫我去轉,唔會好死板乜都話唔得.特別感謝保母姨姨同Rita,佢哋真係照顧咗我好多同埋當日幫我處理咗好多嘢!


text:
點解近左相信大家日常生活已經完全體驗到,但點解又會話遠左呢?可能有d人會話:「唔係喎!由全天候24小時拎住個電話隨時都send到又收到message,又有埋最後上線時間,收唔收到同幾時睇到都無得走雞,邊有遠到?」「仲有得send相而又可以錄音連voice message都可以儲到一大埋添!幾時睇返都得.」
哩d全部都係事實,不過只限於同你好熟既朋友又或者情人,因為真係可以畀到大家不停咁傾;但其實有一樣野會係大家會係msn到做但又唔多會係Whatapps做,估下係乜?就係你唔會無啦啦去hi人,以前玩msn或者icq戈時見人地上線,就代表對方係得閒可以傾下計,又或者見到好耐無見既朋友會主動hi下,搵d野傾下又或者睇下對方哩排點;個感覺就好像咁岩係msn見到佢係到,自己又無野做有人上線咪搵佢傾下計.試過有幾次就係咁一d生疏左既朋友又變返有來往.
同樣地,大家會寧願係msn傾幾句或者主動問候下人而唔會無啦啦突登打電話去畀一個好耐無來往既朋友睇下佢點,總係好似有d怪怪地咁.普遍黎講用msn或者icq會聯絡d好耐無傾或者來往既人(早排興返一輪icq戈時開返就係),而Whatapps正正就係因為24小時都會搵到,又唔知對方做緊乜又係咪得閒,感覺就好似打電話咁,又唔會無啦啦特登搵人,變相反而將本來無乜來往或者生疏左既朋友更加少機會聯絡,拉得更遠.
溝通既模式同發展雖然係由人類自己發展出黎,但往往時代的潮流又逼住大家去接受,正如我自己個人覺得而家話完全唔用facebook,Whatapps,淨係用icq既話,顯然同現今既社會脫左截;而家交換既聯絡方式會係facebook同手提電話,你試下好似以前細個咁問人羅屋企電話,又或者交換icq...相信聽到既人會O哂咀,嘿嘿.大家可以下次識到新朋友戈時試下…^_^
其實大家對於自己既朋友,就算真係少來往,其實都可以唔駛覺得怪,主動d去多聯絡,畢竟做到朋友都係緣份,雖然現代社會個個生活都好忙,好多野做,但係好多事好多人,並唔係要到你得閒既時候先去珍貴.


text:
東涌綫南昌 財務公司支店検索
南昌
南昌站位於香港深水埗區深水埗西九龍公路架空路段的下方,鄰近深旺道,欽州街和東京街西,2003年12月16日正式啟用.
原本是港鐵西鐵綫南面終點站.2009年8月16日,九龍南綫通車後,南昌站變為西鐵綫和東涌綫的轉車站.
在早期規劃時為名欽州街站,後來取自附近的南昌邨而名為南昌站.
南昌站收費區內及近出入口位置設有不同類型的商店,有便利店,麵包糕餅店,外幣兌換店及個人護理產品店等.此外,站内也有不少自助服務設施供乘客使用,收費區內亦設有洗手間.從3號月台透過月台幕門,望看剛抵達4號月台的列車,中間兩條為機場快綫專用的路軌.月台全部設有月台幕門.
南昌站在兩鐵合併前,是首個及唯一一個九廣鐵路與地鐵共用的鐵路車站,九鐵及地鐵共用一個車站控制室,但不同客務中心及票務處..為了方便乘客由九廣西鐵(現稱西鐵綫)轉乘東涌綫前往香港島及大嶼山,因此當時車站的售票及轉乘設施均與其他兩鐵轉車站有所不同,曾為本車站獨有特色.2007年12月2日兩鐵合併後,南昌站統一由港鐵管理.兩月台得以打通,方便乘客轉車.2008年9月28日港鐵簡化西鐵綫及東涌綫之間的轉乘設施,將兩個獨立付款區合而為一.
車站開幕時,由於九廣西鐵車費高昂,導致初期人流稀疏.其後,前九廣鐵路公司以低於巴士的車費,提供免費轉乘巴士優惠等優惠吸引乘客使用九廣西鐵,使該站人流大幅上升.兩鐵合併後,港鐵在2008年9月28日起把南昌站,美孚,九龍塘站的收費區統一後,該站人流曾稍為回落.後因九龍南綫在2009年通車後,東涌綫乘客亦可以轉乘西鐵綫來往尖沙咀及紅磡,利用該站轉乘的乘客有所回升.


text:
2月21日 星期四
我地又去北海道啦!雖然已經是第三次往北海道,但我仍然覺得好興奮.興奮指數係
我地乘坐國泰CX580直航機直飛往札幌,9:40出發,下午3時多便到了.喺飛機上我已經忍唔住出手啦,係咁意就買左L'Occitane 嘅hand cream 同Clinique eye mask我都覺得自己好過份,未到日本就已經出血,不過我必須謹記我嘅出門座右銘:出外旅遊,最緊要係唔好比自己後悔呀~~~
題外話:呢個咁精警嘅座右銘其實係源自我家老爺嘅座右銘:出外旅遊,千萬唔好比佢後悔呀 (因為番返香港以後會好大鑊架!!!)
今次嘅package係包埋來回酒店機場,我地揀左坐JR,同國泰D工作人員攞左車票後,就拿拿林去搭JR啦,雖然係自由席,但都有位坐喎.直航真係快好多,第一次去到札幌唔係夜晚呀!! 睇下車窗外個黃昏景幾靚~~~
今次我地住番京王,番酒店check in 後,就走去JR案內所reserve定以後幾日D車票,然後就梗係即刻飛奔去血拚啦!!
擾攘一輪,最後只係喺comme ca 同100yen店有收獲,然後就搭地鐵去薄野食我地嘅晚餐,食乜野?梗係食蟹啦.因為上兩次都係食蟹將軍,今次就決定試下蝦蟹合戰.去到都唔使等,竟然得幾張檯有人坐咋.我地叫左兩個4200yen嘅放題,加埋啤酒,9300yen埋單.
睇下隻長腳蟹同毛蟹幾大~
呢個蝦蟹放題我覺得都OK啦,不過我家老爺就覺得一般,佢認為都係蟹將軍好食D,老人家念舊,無辦法啦!食飽之後就番返酒店瞓教啦,不過喺回程中途我又PK啦.臨返到酒店,老爺又話要去lawson買啤酒小食,我打死都唔肯再去,因為上次過馬路時PK呀,遙望住果條鋪滿左冰嘅馬路,真係有童年陰影嘛,所以今次就改去7-11啦,諗住唔行同一條馬路應該無事掛,點知買完後行過最後一條馬路都要臨尾香,仲要係四腳朝天果隻呀
當晚得-4度咋~~~


text:
但係點解我入到去嘅?響星期六,一位先前返工時認識嘅同事朋友邀請咗我第二日去試玩!就響咁突然嘅情況下,知道自己好快就可以率先踏進新園區,好興奮!響到都再次感謝呢位朋友!
星期日傍晚,再連同另一位同事朋友,我地一行三個人,要進入 迷離莊園 探索啦!Go Go Go!
呢個世界獨有嘅主題園區裡面,重點項目必然就係全新遊樂設施:迷離大宅!我地第一時間就衝入去玩!不過,而家我想講埋園區內嘅其他設施先,一陣間先再講返呢間屋.
另一特別景點就係 奇幻庭園,擺放好多有趣嘅珍藏品,可惜嗰晚未有時間欣賞,下次先再去睇!
雖然呢個園區感覺上唔算好大,但係都有自己嘅商店同埋餐廳:迷離珍藏店,大冒險家餐廳!
商店,餐廳嘅位置比較接近 反斗奇兵大本營 嗰邊,獨立組成一群建築物,外觀亦設計得好特別!
當晚,遊樂設施 迷離大宅,迷離珍藏店,大冒險家餐廳 呢三個地點分別派發不同款式嘅貼紙;響網上見到仲有一款 猴子阿拔 嘅貼紙,不過就未知響邊到派發,下次又睇下有冇機會獲得啦!
之前成日響兩道 迷離莊園 大門前偷睇建設進度,呢晚望返大門後嘅 反斗奇兵大本營,格外感慨...
以上提及過嘅四個設施,就係新園區嘅主要設施,然而,仲有一個景點引起我嘅注意;就係之前都有寫文章講述過嘅貨運火車站,呢晚走到月台上面,見到有指示表明係「貨運用」.
呢到可以清楚見到 香港迪士尼樂園鐵路 嘅路軌,一條筆直嘅鐵路橫跨森林之中.
迷離莊園 嘅主人,亨利爵士,將自己大部份嘅珍藏品放咗響 迷離大宅 以及 奇幻庭園;但係園區內嘅其他位置都可以見到一啲珍藏品,有啲更加係剛剛先至運到黎莊園等待拆卸!
整個園區都設計得非常細緻,好多位置都可以見到呢個「MP」標誌,入到去記得望下地板啊!
一個咁仔細嘅園區,惟一嘅缺憾就係會見到 反斗奇兵大本營 嘅設施,有少少影響景觀... 我去過 迷離莊園 裡面嘅不同位置,好多地點都見到,呢啲設施始終都係太高啦...
好!就等我帶領大家進入 迷離大宅 啦!一個會令 香港迪士尼樂園 惹人羨慕嘅遊樂設施!但如果你短期內會有機會去玩的話,我會建議都係唔好睇落去,留返自己到時親眼睇啦仲好啦!
沿住隊列行,好快就黎到大宅入口,奇幻之旅正式開始!我地入去 亨利爵士 嘅私人博物館啦!
因為係預演日,所以入口呢到都有告示,提醒賓客 迷離大宅 仍然係響實習環境之下運作.
但係我嘅焦點當然唔係告示內容,係呢個牌!連個告示牌都整得細緻過人!再次見到「MP」標誌!
入到室內,迎接我地嘅係一幅 迷離莊園 1896年落成嘅照片,不過將卡通同真人混合起黎,有啲...
主人家梗係要介紹一下自己啦!呢幅畫作展示咗 亨利爵士,以及佢嘅好拍擋 猴子阿拔!
之後就有非常像真嘅 迷離莊園 模型,除咗 迷離大宅 之外,亦可以清楚睇到園區內嘅不同地點.
旁邊仲有兩幅結構設計圖;睇黎,亨利爵士 都好想將呢個莊園嘅建設經過同大家分享喎!
繼續響等待區內沿住隊列前進,會見到更多畫作,以下呢一幅就顯示咗 探險家協會 嘅成員;呢個協會嘅故事,原先係黎自 東京迪士尼海洋 嘅,或者遲啲可以再同大家分享一下.
設計 迷離莊園 嘅時候,幻想工程師 就將協會嘅故事延續到香港,創作咗 亨利爵士 呢個角色.
值得留意嘅係,響畫作嘅最左邊,出現咗拎住圖騰雕像嘅 高塔先生!佢都係 冒險家協會 嘅成員!呢位 驚魂古塔 主人同樣來自 東京迪士尼海洋,想更深入了解佢嘅話,可以睇返上年嘅故事文章.
再向前行,開始展出 亨利爵士 嘅少部份收藏品;呢個埃及頭飾金光閃閃,顯得特別珍貴呢!
響呢到亦會見到一幅世界地圖,充份證明 亨利爵士 係一個非常熱愛去到世界各地探險嘅人!
隨後幾幅畫作就係顯示爵士周遊列國嘅情景,紀錄低探險經歷;亦見到 阿拔 無時無刻都會陪住佢!
了解完 亨利爵士 嘅簡歷之後,就開始展示返有關 迷離莊園 嘅資訊;呢到詳細介紹 迷離大宅 博物館嘅各個展覽廳,令參觀者可以更清楚知道佢地一陣會睇到啲咩.
同時,呢個位置亦都介紹擺放響 奇幻庭園 嘅各件珍藏品,講解佢地嘅獨特之處.
咦!有門!究竟門後有咩呢?門上有個有趣設計,應該唔難察覺,就係代表 迷離大宅 嘅「MM」.
等咗一陣,兩道門打開啦!原來係一間非常華麗嘅講解室,中間有一個投映螢幕!呢間房整得同 幽靈公館 嘅講解室非常相似,相信係特別向呢個 迪士尼 經典遊樂設施致敬!
當所有參觀者都進入房間之後,大門慢慢關上,燈光漸漸轉暗,亨利爵士 開始向大家作出講解.
因為爵士正在響投映室裡面播放菲林片,所以我地暫時都未見到佢,反而 阿拔 就突然走咗出黎!阿拔 見到大家之後,好興奮咁叫咗一聲,同大家打招呼!至於佢叫咗啲咩,就等你自己發掘啦!
講解去到尾聲,爵士都向大家介紹佢嘅最新收藏品:音樂盒!睇黎 阿拔 對呢個音樂盒好有興趣喎!傳說話,呢個音樂盒擁有一種神奇嘅力量,唔知係唔係真嘅呢?不過爵士就覺得只係無稽之談...
講解完畢後,我地去到一條地道,繼續沿路向著登上電磁箱車嘅位置進發!事實上,由一開始進入 迷離大宅,整個等待區都好似響地底咁,睇黎博物館係位於大宅嘅地窖.
行到去盡頭,終於都到咗上車嘅地方!呢到都有註明遊樂設施嘅注意事項,作出最後提醒.
同樣地,我嘅焦點當然都唔係告示內容,剛才嗰個牌就有「MP」標誌,今次就係「MM」標誌!
上車嘅地方都仲係好似一個地窖,微弱嘅燈光令整個氣氛變得更加神秘,我好緊張啊!
呢啲就係由 亨利爵士 親自設計嘅 迷離莊園電磁箱車!終於都見識到呢架採用無軌系統嘅箱車!
係唔係真係已經諗清楚要繼續睇落去啦?好,我地上車,出發!首先黎到 展品收編室!
亨利爵士 出現了!佢原本響到搵緊 阿拔,但見到前面嗰個音樂盒,又即刻為我地介紹多一次!
爵士離開後,輪到調皮嘅 猴子阿拔 出場!佢始終都係忍唔住,好奇心促使佢打開呢個音樂盒...
好靚啊!音樂星塵 被釋放出黎,飄到 迷離大宅 博物館各處!睇黎 阿拔 仲未知道會有咩後果...
音樂星塵 為博物館內嘅所有展品帶來生命,經過每一個展覽廳,參觀者將會體驗奇幻歷程!不過請原諒我,我始終想保留返少少神秘感,唔想咁快就放太多相,暫時放住幾張 阿拔 嘅相片先!
雖然為咗保持神秘,唔想講太多詳細內容... 但係都想特別講下其中一個好有意思嘅場景!某個展廳內有好多圖騰雕像唱歌,同 提基神殿 非常相似,相信亦係向呢個經典遊樂設施致敬!
被賦予生命嘅展品令整個博物館變得非常混亂,阿拔 終於都意識到危機,決定將音樂盒關上...
關上音樂盒之後,一切回復平靜,阿拔 亦鬆一口氣,我諗佢都唔會再夠膽打開呢個音樂盒架啦...
就係呢個時候,亨利爵士 再次出現!佢終於搵到 阿拔 啦!最後,佢亦都同各位參觀者道別!睇黎爵士完全唔知道頭先所發生嘅事喎!就讓今次嘅奇幻之旅成為我地同 阿拔 之間嘅秘密啦!
落車之後,又見到一幅畫作,原來係 亨利爵士 同埋 阿拔 向我地揮手講再見!Bye Bye!
遊樂設施嘅出口直接連接住商店 迷離珍藏店,店內嘅裝潢亦都非常細緻,充滿古典風格.
有部份 迷離莊園 主題商品經已率先上架!不過暫時未吸引到我,期待稍後會有更多商品登場!
惟獨有一件衫引起咗我嘅注意,因為上面有齊 迷離大宅,冒險家協會 嘅標誌,算係幾有趣!
時間到啦... 好唔捨得,但都要離開啦... 首次試玩新園區就此結束... 最開心嘅係,第一次到訪 迷離莊園 就可以欣賞到夜景,感覺更加迷人之餘,亦更加迷離!
迷離莊園,我好快就會再黎搵你!下次,我一定要發掘更多得意嘅事物!我地4月30日再見!


text:
首先進入時光隧道!
呢到真係幾好行,小人,可以放繩自由行!
行到PE樓下!PE你地好嗎!
係回程時,收到電話,約會提早!
係橋中間,唯有行番屋企樓下先打的!
下!原來又黎呢到!今日要打一年一度防疫針!同埋今日要黎覆診,我兩星期前,有一朝嘔到差唔多抖唔到氣,好難呼吸,成條同D牙肉矛晒血色,又無反應!嚇到阿四暈低咁滯,即刻同我人功呼吸,係我個鼻吹左幾野!拿拿臨飛奔去診所,一上的士,我已經無事,好彩張E生係到,唔洗我等,即刻叫我入去!講晒俾E生聽頭先發生咩事同上次照X光病歷!E生要我做超聲波檢查心臟同驗血!迷底終於解開點解我個心臟大左D,原來我二尖瓣分隔左心房同左心室有倒流現象,呢個情況有可能係發炎,有可能係天生,因為POODLE好多時有呢個先天性病!而我個情況加上驗血報告,呢個情況係正常,暫時唔算係心臟病!而頭先抖唔到氣係因為有痰頂住條氣管所以抖唔到氣!因為我嘔左一灘痰出黎!所以E生要我食抗生素,去痰丸同 Q10,Q 10 係一隻對心臟好好SUPPLEMENT!
好驚呀!擺我上!
檢查心臟,好清,無問題!不過要長期食Q10,預防勝於治療!
再同E生講,呢兩星期都嘔左幾次,每次都係轉天氣前一兩日,同幾個月之前一樣!E生檢查完,話我對天氣太敏感,有好多狗對天氣轉變,腸胃就會特別敏感!因為所有報告都好正常,唔會身體有咩問題!其實由細到大都係咁,但呢幾個月密左D!
重教穴位按摩點樣放鬆!
張E生同我講,話我由細睇到我大!我特別易緊張!緊張都會另到嘔其中一個原因!
終於到今日戲肉,就係打ANNUAL BOOSTER!
張E生真係超好超細心!不過我地一年一度約會好啦!下年打防疫針先再見!
呢幾個月,睇左好幾個E生,但講真,只有張E生最細心,從來唔會叫你驗呢樣,照果樣,買果樣!佢覺得要做先要做!又會同你詳細分析,講解俾你聽!真係多謝張E生,下年見!


text:
章梓豪,章忠良,章广汉,章筱麟,章炎......百家姓起名看过来,章姓男孩名字大全在这里,姓章的男孩名字怎么取好听?怎么给章姓男宝宝起名?让我们一起和父母们来探讨下.
章有为 章源彬 章德湫 章凡惜 章运超 章晓云 章隐情 章有迪
章静 章奕琦 章文呈 章佳勋 章奋虔 章攻来 章建梁 章敏俊
章震 章险平 章洪涛 章泸匀 章树群 章春光 章语畅 章继元
章玉凌 章诗清 章凯蓝 章光勇 章在天 章昀宁 章鹏鹏 章铭远
章亚林 章佳书 章杨 章溥默 章昭熙 章守亮 章梓栋 章炯海
章天凯 章奈征 章恩源 章清 章红轩 章泓杉 章卓睿 章震频
章泽鸣 章泽 章登凤 章睿新 章浩旋 章容生 章伊心 章灏辰
章奕璇 章胜宝 章赫然 章昱锦 章凌涵 章振 章康馨 章军生
章睿萱 章亚峰 章潇鑫 章天煜 章螈椿 章秀 章煜雯 章一璇
章卫平 章万军 章可昱 章苡菡 章竹方 章丰君 章雯慧 章易飞
章清华 章勋洲 章明潞 章乐瑾 章晗旭 章彬 章成海 章瑞嘉
章鸟妩 章祥彬 章姗珈 章禹含 章九六 章鹄 章楗 章鑫成
章阳博 章与桐 章韬 章浩田 章航峰 章凌月 章骁芹 章叙浒
章雨露 章楚利 章拓新 章问天 章语书 章剑波 章佳毓 章睿闪
章泽汶 章泓崴 章新 章明 章民 章校珲 章志豪 章叶子
章程骐 章钊灏 章瑜漫 章俊宁 章雨桐 章智摈 章彩彤 章子河
章贝盈 章嘉焕 章雅静 章聘 章海童 章晗珲 章标华 章金华
章筵昀 章凤朝 章十问 章菲立 章滢海 章冠聪 章传兵 章宏依
章皖昶 章又方 章灏 章明俊 章有钱 章彦雅 章姿心 章沁鑫
章足干 章旭 章新雨 章紫儿 章欣滟 章丁豪 章保德 章立嬴
章暄 章仕银 章敖敦 章坤鸿 章弈漩 章柯宇 章天朋 章哲孝
章君谢 章智昊 章静宜 章奚 章佳宜 章宜煊 章晓欣 章建钒
章英宏 章睿 章晴 章海归 章雨朋 章海兑 章映萱 章雷
章仁泽 章晓利 章费 章贝 章浩然 章云香 章翌凯 章金奎
章慧楼 章亚军 章浩策 章丹 章冰月 章子迪 章羽延 章缨苹
章竞 章圣艺 章弋函 章睿涵 章宇泉 章凌飞 章肖茜 章丰果
章梦晓 章羚善 章天琦 章昕琪 章羽 章秦 章彦桉 章思伊
章黎阳 章世元 章广平 章领 章启鸿 章晟普 章秋实 章则易
章宏 章梓萱 章泽晨 章博 章保衡 章意 章蔡虹 章铭忠
章宇辰 章国良 章晓栋 章家瑞 章佛寿 章欣会 章霏 章繁荣
章泽洳 章治亚 章叶灿 章云慕 章鹏泽 章田夏 章文淇 章丽琦
章书林 章泰龙
2013-01-04 15:11
李希弘
妇科常见病,多发病的诊断和治疗,治疗盆腔炎,宫颈疾病,反复发作的阴道炎,月经不调,功血及各种原因引起的不孕症.
李希弘
妇科常见病,多发病的诊断和治疗,治疗盆腔炎,宫颈疾病,反复发作的阴道炎,月经不调,功血及各种原因引起的不孕症.


text:
今日離開清境啦,好唔捨得呀,因為短時間應該唔會再黎啦~~今次清境之行,最得著同最開心,當然係同羊咩咩玩啦,但呢度始終係偏遠山區,夜晚又冇咩野玩,黎過一次都夠皮了~~反而如果番去,我鍾意墾丁多d,一來仲有好多野未試,好似電動電單車,吉普車等,仲有水上活動呢!二來我個人鍾意海景多過山景,其實今次係想欣賞下台灣既另一面,先想揀一個山區地方,開頭係阿里山同清境作出選擇,因為阿里山未完全開返,加上蒸汽火車亦因水災而破壞左未開通,而清境又有小瑞士之稱,我地就黎左啦!今次係清境,台灣人同我地講,外國人黎台灣,成日去城市地方好似台北咁,其實台灣真正原有既風貌,就係好似清境呢種感覺!所以今次清境之行,能夠睇到台灣另一面既風貌,總算不枉此行!
今朝又係陽光普照,太陽伯伯開心咁歡送我地呢!
呢個景色陪伴左我地幾天,最後一眼望,有點唔捨得呢!
羊咩咩都唔捨得呀~~
短片別清境:
落山用左大約個半鐘時間,就返到高鐵台中站啦,我地想爭取時間快d到台北,好快咁決定買十二點半既火車飛,再好快咁買左摩士漢堡上火車食~~
時間剛剛好,係月台影唔切相了~~
黎台灣實要試摩士漢堡既,但太陽哥哥冇以前咁癲要食三四次,呢次係第一次,亦係唯一一次!我梗係要試香港冇既款式啦,呢個係咖哩豬扒珍珠堡:
太陽哥哥就繼續食佢最鍾意既海洋珍珠堡~~
到台北啦~~太陽哥哥其實係今次旅行留左山羊鬚呀,唔知大家有冇發現呢?
我地先去酒店放低行李,因為鍾情西門町,今次都繼續住呢度,今次係同太陽哥哥第三次黎台北啦,可惜book唔到長虹,於是就book左萬事達西門店!
放低行李後,即刻出動啦!先去探阿宗麵線~~
跟住搭捷運去忠孝敦化站,因為太陽哥哥同事Sue都黎左台北玩,係未出發時,已約好左今晚一齊食晚飯,餐廳係忠孝敦化站,我地就順道早d黎行街!
行左太陽哥哥好鐘意既日本牌子tee,上次買時係日本原宿,當時仲買左十幾件返香港!呢間shop打左入台灣,香港就仲未殺入,唔知遲d會唔會係香港開呢?不過唔知係咪一多就唔精,d款式唔係太驚喜,反正西門町都仲有分店,我地係度冇買呀!
太陽哥哥身後個公仔好巨架,仲識360度咁轉!
黎台灣實要行Porter既,我係度睇中左個袋,為起一千蚊港幣,雖然太陽哥哥想送比我,但都係諗諗先,反正西門誠品又有Porter既!
太陽哥哥影呢間野,我又影佢影囉,雖然唔係佢個陽字,但佢話都係同音,就係同佢有關喎!
我地好鍾意食台灣既8鹽水雞,見到又要試;呢間好好味,拍得住西門町萬國高佬呀!
到五點半,我地就同Sue會合,去左『乾杯』呢間餐廳,係Sue介紹既,台灣應該好出名喇,因為"敗犬女王"都係呢度拍,係exactly呢間店喎,雖然我冇睇過呢套劇...
呢度係用堅炭黎燒野食,Sue話香港冇得室內燒炭,所以值得黎試架!
室內佈置~~見唔見所有牆都貼滿左即影即有相片呢?
原來係呢度特色黎架,呢度有個環節叫『親親五花肉』(如下圖),又真係幾有gimmick喎!
我影低左幾張即影即有相片,有男同男,女同女,好攪笑呀!
開始食啦~~
侍應哥哥咁上下會黎幫客人加炭~~
呢款前菜超好味,生菜,餅乾,蕃茄,厚芝士,再沾上蜜糖,真係估唔到最高個d係蜜糖!亦係全舊野既精髓所在,配搭出奇地好味+驚喜!
呢度真係好好食呀,每種肉都分好多款/部位,尤其係牛!我地叫左好多野食呀~~
蜆湯同煮蜆都好有特色~~
跟住到特別環節啦,侍應哥哥一檯檯咁問客人玩唔玩呢個遊戲,唔會強迫您既,但會鼓勵您囉!有免費一碟五花肉,何樂而不為呢?嘻嘻~~
侍應哥哥一邊數一至十,一邊影低我同太陽哥哥錫錫;完事後才知Sue用埋我放係檯面既相機,影左一張相+拍左短片,又有相又有片,Sue好細心呀!
餐廳會比客人兩張相,一張會叫您寫d野跟住貼係牆度,另一張則比客人用作留念,好貼心呀!錫十秒就有呢碟五花肉啦!抵呀~~
完成品:
見唔見到我地張相貼左係邊度呀?
食完飯我地就返西門,先上酒店休息下同沖涼,跟住就去西門町夜市!逛多次呢間tee shop既西門分店,最後太陽哥哥抱住點都應該買d既心態下,買左兩件,真係唔係好多岩心水既款式,買兩件真係唔算多!
曾經...阿宗麵線同萬國鹽水雞係我西門町既至愛,可惜萬國個位高佬老闆唔係度啦,換左兩個呀姐,對佢地冇咩信心...問佢地高佬去左邊,佢地話高佬冇做兩年啦,轉左做市場喎...雖然高佬不在,但情意結的關係,都買左黎試!
50嵐必飲既珍珠奶茶,平過香港得黎仲好味好多架!
路邊小販檔發現又有鹽水雞賣,但加了好多雞以外既材料,主要係蔬菜類,感覺怪怪地,都買左包黎試下!睇黎鹽水雞拼蔬菜,係台北近年興起的小販檔食物!


text:
首先最推介嘅係火灼芝士系列嘅壽司,我比較奇特,鐘意食日本菜但唔食生嘢的,唯獨北海道活壽司嘅《火灼芝士三文魚壽司》係例外,縱使佢係唔熟嘅三文魚,都唔會令人覺得反胃尤其上面配搭以火灼過嘅芝士,零舍香口.除左三文魚之外,《火灼芝士海老壽司》亦係最愛的其中一味主將,熟蝦味混和芝士味,特別開胃,有時食完仲會翻兜點多一次
食過火灼壽司之後,當然唔少得要例牌咁叫返款手卷!但呢度嘅手卷就整得一啲都唔例牌落足材料!呢味《軟殼蟹手卷》絕對係平民壽司店中嘅「人中之龍」,飯同蟹嘅比例相稱,入面仲夾有菜同牛油果吊味.每次師傅遞上時,除左會好貼心提醒客人要先食手卷,以免紫菜會變腍,連啲軟殼蟹仲係熱辣辣嘅,證明真係新鮮炸起,即叫即做
另外,因為唔食生嘢嘅緣故,選擇變得有限之下都會叫返啲「平民」壽司嚟填飽個肚.《蟹棒壽司》就係每次必點之一,沙律醬味道適中唔會過酸,唔會搶走蟹柳棒嘅味道
一間稍有水準嘅壽司店,除左壽司,手卷呢啲白飯類,都總會有好多唔同嘅小食,北海道活壽司都唔例外.好似呢味《醬汁燒魷魚》就係壽司,手卷以外嘅上佳之選醬汁惹味,加上沙律醬更加好味,魷魚嘅厚度不厚不薄啱啱好,盡現師傅純熟嘅刀功切法不過要注意因為燒魷魚製作需時較耐,建議大家喺第一轉order時已經要叫定,到差唔多食哂其他壽司時,魷魚就可以啱啱好呈上喇
以下呢味係無意中口痕又手多多,由迴轉帶上拎落嚟試嘅連名都冇研究,反正因為唔多好味,就冇興致再去睇返呢碟係咩嚟如果大家都想試下嘅話,請盡量三思,味道認真一般~
最後,不得不提嘅係北海道活壽司嘅綠茶真係超級好飲,雖然我唔係茶專家飲唔出係邊一種茶,但真係好飲到令人食飽飽都不禁飲返兩,三杯先走.以往呢幾年都不停地尋訪市面上嘅茶包,但都只係能夠搵到近似味道而已——天仁茗茶嘅茶包,同樣鍾意飲呢種綠茶味嘅朋友,可以去Citisuper/MarketPlace搵下,應該好易就買到當然最方便就緊係閒時去北海道活壽司食返轉,可以無限供應比你任斟任飲
其實北海道活壽司算係一間有水準嘅平民壽司店,希望未試過嘅大家路經都可以嚟食下.更加希望將來可以見到北海道活壽司再開返分店啦^^
食 店:北海道活壽司 Hokkaido Katsu Sushi
地 址:旺角奶路臣街11號遠東銀行旺角大廈地庫
營業時間:
星期一至五: 12:00-00:30
星期六及公眾假期前夕: 12:00-01:30
星期日: 12:00-00:30


text:
原本諗住爸爸已經出席過會考放榜打氣大會,今次畢業禮我地係冇得去既.臨到昨日都仍然係話冇我地份既,於是我就約人放工去行街街啦.
點知到咗夜晚十一點零,竟然接到電話話可以俾到兩張飛我地.咁就去啦!放工即刻碌去搭地鐵,去到都未夠兩點.係港台大堂見到擺晒摺椅,可能因為外面太熱,俾d家長留係室內冷氣間冇咁熱掛.係前面擺咗大電視,唔通又好似放榜打氣大會咁,d家長淨係外面睇電視?事但啦,我地搵咗最後一排黎坐.坐到兩點,有工作人員報告話節目會大概係兩點半開始,請大家稍為等候.
之後,有學員唱名,請各組的家長代表出來,入現場就坐.我地聽住一對對家長行出去,當時我地心想:唔,梗係一早已經講好咗架啦.點知,講到Bibi果組既時候,我地聽到個女仔講:請第十三組Bibi既爹地,媽咪.
咦!乜我地都有份既?好野!有得入去!
會上,除咗大家合唱畢業歌,一齊睇返呢十個星期既種種片段之外,少不免有學員及家長的心聲分享環節.講到激動處,學員都有點哽咽,大家不禁動容.
原來今日係麥Sir既結婚紀念日,搞笑既佢,發言時話:呢個計畫係打算做十年既,今年已經係第八年啦,已經累積咗成千個學員.我仔細老婆嫩,如果第日大家肯每人每個月捐廿蚊俾我,都唔錯啦,起碼都可以幫補下我d仔女既教育費吖.咦咁又係喎,真係一個幾唔錯既退休計畫喎!
到致送紀念品俾副局長時,佢話:我都希望我兩個囡囡第日大個咗都可以參加到呢個計畫,等麥Sir教下佢地.咁呢兩個俏嬌娃家陣幾歲呢?分別係一歲同四歲既!爭d笑死我地.
畢業禮完咗,我地影咗幾幅相就走啦,最衰新相機係Bibi度,我地冇得用,所以相片質素認真麻麻.坐小巴再轉地鐵去淘大下午茶,我點咗碗叻沙米線($22),原本下午茶係包飲品既,但我見今日係清補涼冬瓜湯,又點可以唔加$4要埋個中湯呢.
爸爸就貪心啦,佢要咗個悠樂湯河($28),又放棄咗個飲品走去加中湯($4),又加春卷($12),認真豐富.
食完真係攬住個肚,事關飲咗好多湯落肚.今晚只豬仔仲有Gradnight餘慶,睇怕都會好夜返架啦.


text:
皇后鎮有好多極限活動,笨豬跳太過刺激,我地選擇左hanggliding,貪佢係香港都冇得玩.我地跟Sky Trek
.
同其他活動一樣都要簽生死狀,但佢張生死狀高科技好多,係用平板簽架.
之後公司就將我地由皇后鎮車去Coroner peak,約15分鐘路程.我地就係山上面等,要有多d風先可以跳落去起飛.好期待呀!
Hanggliding用嘅傘
教練會指示我地點樣起飛.一夠風我地就跑落山涯跳出去.
起飛啦,教練會控制速度,下墮速度緩慢,一d都唔驚,天氣好好, 係天空度周圍望心曠神怡.
降落既地方, 有人玩Paragliding
會有一個攝錄鏡頭一路影住我地.我地都買左,以下係其中濃縮的片段:
我地終於要離開漂亮的皇后鎮, 出發去南島其他地方.
離開皇后鎮約十五分鐘經過一個唔出名但係好靚嘅湖,即刻停低影相.原來個湖叫Lake Hayes.紐西蘭咁多個湖呢個最靚,有雪山,有倒影,有黃葉樹,湖水清澈,非常靚.應該要朝早至中午先會見到倒影.試過黃昏經過,差好遠.
沿住湖一路向前行就會見到呢一個境
湖水好平靜,倒影清晰,真係好靚
由Queenstown 去Lake Wanaka有兩條路,一條係山路,經Condrona Range, 另一條係平坦d既高速公路,會途經水果鎮Cromwell.
經Condrona Range
經水果鎮Cromwell
山路比較多上斜落斜,除咗有ㄧ個高點望番轉頭外,風景都唔算特出.
我兩條都行過,如果來回可以一次行一條,如果是行一次就覺得經Cromwell好d,雖然有少少兜路.
Queenstown 去Cromwell 約50分鐘.Cromwell 有好多水果樹,有d仲可以買
路邊有水果店
沿途仲有呢一片金黃色好高大的樹,非常整齊,好靚
Cromwell嘅地標
行多35分鐘就到Puzzling World.我地冇入去,只係係出面d得意屋度影相
Lake Wanaka 係附近,江湖好大,冇lake Hayes咁集中.湖對面有好多舖頭食肆,仲有大型超級市場,算係比較大嘅鎮.
又有好高的金黃色樹,成排成排咁
由Lake Wanaka去Lake Tekapo需要3個鐘,我地都要把握時間趕路.差唔多去到Lake Tekapo會經過三文魚場High Country Salmon.
去到已經係黃昏時段,可以買三文魚,有刺身,但切得唔係好靚.有一條一條原隻三文魚,但要自己起皮去骨,如果新鮮都可以當刺生身吃,要問個店員得唔得.仲有d切好包好左一舊舊嘅煙三文魚, 都好好味.原條三文魚最抵,雖然麻煩,但係我地今晚有廚房,所以就買左一條返去煮.好新鮮.
三文魚場仲有得免費餵三文魚,都幾好玩.


text:
早陣子有朋友再度懷孕(恭喜恭喜!),佢第一個係女,當我問到呢胎係仔定女時,佢皺一皺眉話...又係女嚟㗎!
我係過來人,我又點會唔知嗰種感受!
記得當我知道靖翹係女時,我都有少少失望,覺得...我又要重覆做住同影曦一樣嘅野咁照顧佢
後來...佢出世後我就有著唔同嘅觀點
佢地兩個雖然有住我同我先生嘅基因,但係性格同行為都好唔同!
影曦好文靜多野諗,靖翹較活潑外向同多野講
學野嘅進程又唔同
睇住佢地嘅相處佢地互相產生化學作用!真係好有趣!
雖然兩個都係女,但係地係兩個唔同嘅人,處事方式都唔同~
無論係生男定女都好,佢地都係兩個唔同嘅人
唔好因為性別而失望~佢地都係自己嘅小朋友,真係仔女都無所謂
而家諗返,真係覺得嗰時失望好傻!
當我再次懷孕時,都已經唔再諗舒韻係咩性別
能夠有小朋友已經係一種幸福
好多人都會問我...你會唔會追返個仔呀?
我唔會因為想追仔而生
想生多個嘅就生,唔會係因小朋友性別而生
曾經見過幾多人想追另一個性別嘅小朋友而生...
生唔到想要嘅性別又失望,又有壓力,亦對將要出世嘅小朋友唔公平
當呢個生命嚟到呢個世界,畀佢知道父母「唔想要佢」,佢會有幾難受?
一個生命唔係賭注,抱住興奮嘅心情嚟迎接新生命,唔係更好咩?


text:
”Bygone Present ’.
星期日, 2月 05, 2006
星期四, 10月 27, 2005
last phone call
樹欲靜而風不息
自從上一次搵佢之後,我已經冇再搵佢,甚至係唔敢撞到佢
因為我知佢避我,唔想佢咁努力咁避我而又俾我搵到
另一方面我自己都覺得好難受,唔鍾意可以打我,可以罵我,都唔及避開我咁傷
今日,我突然間有個諗法,就係打俾佢
佢既ringtone冇換到,仲係損友,我一早有打黎淨係聽歌既準備
首歌播到一半佢竟然聽電話,可能佢都有諗過唔聽,仍然係好冷淡既話氣,一樣一句起兩句止,講唔夠廿隻字,跟住就收左線
其實我都冇諗過同佢講咩,因為根本冇諗過佢會聽,我只係想知佢係咪仲想避落去
我都唔知我仲可以點,我明白就算淨係想同佢做朋友都好難...
星期六, 10月 15, 2005
別怕
我只怕你怕我
昨夜我接近天光先訓,未到十點已經醒左,餓左成晚點都要食返d野,跟住就一直對住螢光幕直到兩點幾三點先再訓.
碌黎碌去都訓唔著,跟住阿儀就打電話黎,講左幾句收線繼續訓,一收線就有另一個電話,華仔打黎叫我食野,同上
但係我都知自己訓唔返,碌左幾野就決定起身同華仔一齊去食野,原本我打算去食酸辣粉,可惜未開,租左本書仔之後同華仔上祐漢街市食,呢度真係好抵食,食左一碟牛肉炒意粉,一杯凍檸蜜,一碗綠豆沙,$20都唔使,食到好飽,真係小付出大收獲!
食 完野華仔上左黎我屋企陪我吽,我地一直睇漫畫,睇完之後佢就陪我過信達戈邊,尋日電話入面聽到佢讀緊會計,我想佢放學戈時搵佢,我行左去靈均研究佢既時間 表,初步估計佢會係十點放學,由於冇街好行,所以我同華仔就去陪阿mon,坐到八點幾華仔走左,得返我同mon,我同佢講左我今日想搵nlaw,唔知點解 我好緊張,之但係都仲有個半鐘先到十點
好快咁就到左差唔多十點,我sd左個sms話佢知我想搵佢,我知佢唔會覆我,我去左靈均諗住等佢出現,由十點等到十點半d人走晒都唔見佢,我行埋入去拎報名表都唔見佢...
跟 住我返屋企對面間m記坐低食野,由頭先開始戈種疲勞感又返返黎...好sad...好似好耐都冇試過咁down...我決定打電話畀佢...我估到佢唔會 聽我電話,避我...我好清楚...就好似以前一樣...我好想搵個人出黎坐係我旁邊陪我傾偈,但係我一個人都搵唔到...
心情好差...
但係我慶幸我仲可以為一個人失常


text:
輸卵管係連接子宮與卵巢嘅一個通道,末端也就係遮端象爪子嘅形狀一樣,覆蓋喺卵巢表面.左右各一,就象係兩根單車汽鳴芯嗰樣較細嘅直徑約6-15mm左右長嘅管子,卵子發育成熟後,自卵巢中排出,被輸卵管遮端撿拾進入輸卵管腔.喺輸卵管嘅蠕動及管內纖毛嘅擺動作用下,向宮腔移動.精子進入宮腔後,遊動到輸卵管內,喺輸卵管壺腹部與卵子相遇完成授精,而後受精卵喺分化嘅同時移動到宮腔內著床發育成胎兒.當發生輸卵管阻塞嘅情況下,精子與卵子授精嘅通道被阻斷,冇法完成授精,或係受精卵冇法及時到達宮腔,就導致咗唔孕或係宮外孕嘅發生.
輸卵管阻塞係女性不孕症中嘅一種常見多起病,喺女性不孕症中已占到50%左右.而且呢種病唔受年齡限制,育齡婦女都有發生輸卵管阻塞嘅可能.輸卵管疾病嘅高發與三方面因素有關.
第一,要從輸卵管嘅解剖結構嚟講.輸卵管係兩端均有開口嘅一條肌性管道,一端開口於盆腔,另一端與子宮體相連,透過開口與宮腔相通.咁樣嘅話,盆腔嘅感染或生殖道感染都會引起輸卵管內膜炎症,導致輸卵管唔通.第二,與現代人嘅生活方式也有關係.夜生活增多,性生活唔節制,多個性伴侶等都會使人體抵抗力下降,引起生殖道感染,進而引起輸卵管炎症.第三,唔潔性交,經期性交,唔當流產,使用宮內節育環,流產後冇按要求忌房等都會引發輸卵管炎症.
唔當流產經已係引發輸卵管阻塞嘅主要誘因,50%-70%左右嘅患者,舊時都有過流產史.另外,宮外孕術後,輸卵管結紮複通術後,也常事關輸卵管組織受損,使輸卵管唔能保持通暢而引起唔孕.輸卵管阻塞嘅完全病因就係病原體感染導致嘅炎症.有過盆腔炎病史,流產,清宮嘅病史,放置宮內節育環,闌尾炎等盆腔手術史,結核病史以及患過性病嘅患者都屬於輸卵管阻塞嘅高發人群.
宮外孕多發生喺輸卵管通而唔暢或係迂曲上舉嘅情況下.事關炎症嘅傳播途徑和走行各有唔同,所以起病部位也唔同,引起輸卵管狹窄或阻塞嘅部位也唔同,致使受精卵喺輸卵管熟行走唔便,而喺冇到達宮腔內就喺唔該停留嘅地方安咗家.呢就好比過年要返歸,未曾到家就喺半路下咗車差唔多.宮外孕嘅發生會導致好嚴重嘅後果,輕者造成該側輸卵管完全唔通,或係被切除,重者會造成大出血,引起生命牙煙.


text:
優生優育
-
·孕育二胎幾時取環合襯
孕育二胎幾時取環合襯 生完BB後,阿媽们多會選擇上環進行避孕,但係想話生二胎嘅寶媽就嚟準備取環,咁,孕育二胎幾時取環合襯? 隨著單孩二胎政策嘅實行,有唔少嘅夫妻想話生二胎,生二胎幾時取環合襯?一般情況下,阿媽喺計畫生二胎前半年到一年取環較好,取環嘅最佳時
-
·懷孕早產早期有邊啲症狀
懷孕早產早期有邊啲症狀?相信好多懷孕者實知早產呢種情況,但實穩唔瞭解乜嘢樣嘅情況係早產,早產會有乜嘢症狀表現,對於呢啲問題,深圳婦科醫院進行瞭解答,希望對您有所幫助. 深圳婦科醫院醫生介紹嘅症狀有以下幾點: 一,陰道流血:深圳婦科醫院醫生表
-
·點樣治療宮外孕可以再孕冇憂
宮外孕即異位妊娠,指受精卵子宮腔體外發生妊娠,其中95%以上嘅宮外孕都係輸卵管妊娠.宮外孕點樣治療或手術?宮外孕嘅治療有多種選擇,取決於生育要求,宮外孕嘅大
-
·未育女性上環避孕好唔好
未育女性上環避孕好唔好?上環係一種長效經濟嘅避孕方式,多見於已婚育女性,好多女性暫時唔想懷孕,呢係就可以選擇上環嘅方式嚟進行避孕,但係呢種方法並唔適用於所有女性.咁,未育女性上環能唔能上環呢? 未育女性上環避孕好唔好?深圳婦科醫院專家介紹,
-
·濫服緊急避孕藥易致卵巢早衰
濫服緊急避孕藥易致卵巢早衰?相信好多相愛中嘅男女並唔知濫服緊急避孕藥會導致邊啲唔良後果,大多數情侶喺發生性愛時並冇過多考慮呢個問題,等激情退卻之後又閉翳起嚟,要系懷孕點算?然之後呢,就求其去藥店買啲緊急避孕藥服下就估話萬事大吉,如果你有呢
-
·發生宮外孕嘅原因有邊啲
發生宮外孕嘅原因有邊啲 宮外孕嚴重危害咗女性嘅身心健康,但係唔知宮外孕係從何而嚟,唔知該辦?宮外孕嚴重唔?以下就由 深圳婦科醫院 婦科專家詳細為你介紹:發生宮外孕嘅原因有邊啲?宮外孕有乜嘢牙煙? 機械性因素:就係事關機械性嘅原因阻止受精卵嘅運行. ①輸出
-
·上環手術幾多錢?
上環手術幾多錢?深圳婦科醫院專家講解而家,避孕嘅方式好多種,而喺近年嚟上環手術係比較受女性朋友哋信賴嘅,喺此深圳人流醫院專家提醒女性,所講上環手術係一種常見嘅婦科手術,但係畢竟關係著女性成世嘅性福,所以建議女性去正規嘅婦科醫生進行,而好多
-
·宮外孕都有邊啲危害?
宮外孕都有邊啲危害? 宮外孕都有邊啲危害?見到「宮外孕」呢幾個字,好多女性都顯得緊張,事關大家都知近幾年宮外孕嘅起病率明顯高咗好多,所以呢讓好多剛異位懷孕嘅女性朋友感到十分之嘅驚,總怕宮外孕呢一惱人嘅疾病降臨喺自己嘅身上,女性朋友進行宮外孕手術時實要
-
·取環手術有講究,女性唔好大意!
取環手術有講究,女性唔好大意! 「上環」係我國育齡期婦女最常用嘅長效避孕措施,往往一個環喺體內放置嘅時間可達十餘年.而取環係針對上環而言嘅,避孕環嘅作用就係避免喺生育期懷孕,而進入更年期後(45歲),懷孕嘅概率幾乎於零,而環嘅副作用就明顯表現出嚟,因此要
-
·幾時取環比較好?深圳婦科醫院取環技術點呀
幾時取環比較好?深圳婦科醫院取環技術點呀 你知幾時取環比較好咩?眾所周知,節育環作為一種一勞永逸嘅長效避孕方法,深受廣大女性中意,此法雖然簡便易行,但喺取環時還係要覺眼,實要喺最佳時機裏取,以免發生感染.咁,幾時取環比較好呢?幾時取環比較好?我院係深


text:
點解落仔要選擇專業嘅時間 現如今,好多女孩子喺面對意外懷孕呢單事幹上,大多都估話只要去醫院摞掉就得啦,從未想過人工流產對自己嘅身子健康所帶嚟嘅影響,可能更冇想過呢種影響會隨著時間嘅流逝而變大.
現如今,好多女孩子喺面對意外懷孕呢單事幹上,大多都估話只要去醫院摞掉就得啦,從未想過人工流產對自己嘅身子健康所帶嚟嘅影響,可能更冇想過呢種影響會隨著時間嘅流逝而變大.
接落嚟我哋就請婦科醫院嘅專家就各個關鍵時間段嘅流產利弊為大家做一個詳細嘅扯線,希望對正諗住流產嘅女性能夠提供一些幫助,幫助大家降低人工流產可能對生活及健康所造成嘅唔良影響.
懷孕1-34日 冇法流產
婦科專家介紹:懷孕嘅1-34日係精子,卵子受精以及受精卵著床嘅時期,喺呢個時間內,孕囊還未形成,B超下宮腔內還探查唔到孕囊,因此冇法進行流產.
流產推薦指數:0
此時冇法進行手術,需要耐性等待
覺眼事項:此時用早孕試紙進行測試,好可能會出現陽性或係弱陽性嘅情況發生.
懷孕35-50日 人工流產嘅專業時間
懷孕嘅35-50日,係孕囊形成到胎兒成型嘅過渡時間,亦係進行人工流產嘅專業時間,喺呢個時間段內,孕囊嘅大小合襯.胎兒尚未成型,子宮內膜比較厚,可喺可視技術嘅引導下,將孕囊輕易嘅從子宮上進行剝離,因此對子宮嘅損傷十足小.
成個手術3-5分鐘即可完成,手術嘅難度較低,手術耗材少,因此,喺此時期患者所需要承擔嘅手術使費自然亦係最少嘅.
流產推薦指數:10
唔拘係對於喺意手術傷害程度還係喺意手術使費嘅女性嚟講,呢近20日嘅時間冇疑係最專業嘅時間,既可以較大程度上降低人工流產嘅傷害,又試可以節省醫療嘅支出使費.
當日可以完成檢查和手術,冇需留醫.
注意事項:
1,喺呢個時間段進行手術,術後第二日只唔岩係從事重體力嘅勞動,係可以正常返工嘅,冇需額外進行請假;
2,術後要覺眼保暖,多補充高蛋白嘅營養食物,多休息.
懷孕70日以上 大月份人工流產
喺懷孕70日左右,胎兒起手成型,胎兒和孕囊會事關增大,喺重力嘅作用下導致子宮內膜逐漸變薄,因此,呢個時間段手術嘅難度會增加,需要十足好聲,以避免出現子宮穿孔等情況嘅發生.
流產推薦指數:5
人工流產嘅專業時間已過,手術嘅傷害會增加,手術嘅使費亦會相應嘅增加
覺眼事項:
喺呢個時間段,時間嘅跨度比較大,但係胎兒嘅成長係唔曉停止嘅,因此切勿估話2個月人工流產與3個月人工流產係同一概念,呢其間對於身子嘅傷害程度和所皮費嘅使費亦係有好大差距嘅.
懷孕超過3個月,留醫引產
當懷孕爬頭3個月,B超可見胎囊已直頭消失,胎盤清晰可見.此時事關胎兒過大,因此只能透過引產嚟結束懷孕,醫院引進安全冇痛嘅引產技術,可幫女性解除煩惱.
當日即可完成檢查和手術
覺眼事項:
術後實要多覺眼休息.
關於流產嘅常見問題
Q:點解同房嘅時間淨25日,但係醫生卻講我懷孕40日咗?
A:喺臨床上,懷孕嘅時間與同房嘅時間並冇關係,而係按照女性收屘一次正常月經嘅第一日算起.因此可能同房才25日,但係懷孕經已40日咗.
Q:點解月經推遲經已十日,但係測試顯示冇懷孕?
A:大多女性喺月經推遲後會選擇使用試紙嚟測試懷孕,但係試紙嘅準確度較低,因此停經爬頭30日嘅可以考慮透過血HCG進行確認,爬頭35日嘅可以考慮透過B超進行確認係咪懷孕.
Q:我經已懷孕58日咗,係咪經已做過咗最佳時間咗?我好驚,點算?
A:最佳時間主要係依據胎兒係咪成型嚟判定嘅,懷孕56日只係指導時間,但係每個個體受精卵著床嘅時間係唔一樣嘅.如:兩位女性嘅末次月經都係5月6日,其中一位係喺月經後12日受孕,另一位係喺月經後22日受孕,佢哋懷孕嘅時間係一致嘅,都係從7月8號起手算,但係受精卵嘅著床時間整整差咗十日,因此,您應儘快至醫院進行檢查,明確孕囊嘅大小,再喺專業醫生嘅指導下選擇結束懷孕嘅相應方法.
Q:經已確認懷孕,但係平時工作好忙,好難請假,點算?可以唔檢查直跟手術咩?
A:術前檢查係必須嘅,它可以幫助女性明確係咪有炎症感染,明確孕囊嘅大小和位置,明確血型和凝血功能等,為嘅就係確保手術嘅安全,檢查炎症以及避免病菌喺手術嘅過程中代入子宮而造成宮腔嘅感染,明確孕囊嘅大小和位置以及子宮內膜嘅厚度則可以幫助患者選擇啱於自己嘅人工流產方式.
對於工作繁忙嘅女性,我院特推出網上預約服務,喺線預約後可至醫院進行就診,冇需排隊等候.
Q:一般嚟講人工流產係上晝攪掂還係下晝攪掂?
A:一般嚟講,人工流產嘅手術時間並冇上晝下晝之分,只需要攪掂充分嘅術前諗住即可,術前4鐘咪制飲水吃嘢.
Q:我意外懷孕咗,想落仔手術,但我還係學生,唔想被屋企人知.
A:婦科醫院考慮到患者嘅隱私問題,特開設「一患一醫一室」嘅全新診療模式,兼且喺診治過程中,全程冇外人探視,充分保障咗患者嘅隱私安全唔被侵犯.


text:
今次又係同班老友記,跟地區舉辦嘅休閒吃喝兩天團,喺番西河上車,唔駛自己一早過深圳,他他條條好舒服.
由深圳灣過海關,一路都好暢順冇塞車.
第一站就同我地去食碗薑撞奶.
跟住就去食中午飯.
食飽飽去參觀當地南海博物館.
自由活動,大人梗係同D老友去行超市喇.
又係食晚飯嘅時候喇.
食飽飽就番酒店,房間唔錯.
驚我地唔夠飽,仲有宵夜送埋上房比我地食,咁我就梗係煲多杯奶茶嘆吓,睇陣電視就覺覺豬喇!
23-8-2015 (第二日)
七點半起床,梳洗好,食過早餐就出發去佛山石灣.
先去試食件老婆餅.
跟住帶我地行過去一個好有趣嘅公園,個名叫「馬桶」公園,都唔係吖,呢D係水缸之麻.
導遊話再行過D睇你就知架喇~
嘩!真係有好多馬桶喎~
由呢度行過去湖邊,嘩!仲多,不過係洗手盆啫.
遊完公園上番車又去食中午飯.
呢間餐廳叫鯉魚門,唔通今餐食海鮮?
食飽飽上番車就去下一個景點.
黎到一個果園,有火龍果,菠蘿,木瓜,番石榴等等任食,有興趣可以摘D生果買走,價錢都好便宜.
食完生果就去行街街.
上番車去東莞.
喺東莞食晚飯.
食完仲每人有一斤瓜菜,同半隻燒鴨攞番屋企添.
過埋海關,架旅遊巴直駛到我屋企樓下落車,攞咗行理同D老友講聲拜拜,番到屋企都係九點幾,咁就結束呢次嘅旅程喇.


text:
2010年2月4日下午9:40公開累積瀏覽 1438
鹽焗烏頭 ~
以前我唔鐘意食烏頭魚架 , 因為好怕佢嗰陣泥味 , 一食落口就想
就算屋企人用果皮或者檸檬嚟蒸話可以僻咗陣腥味 , 不過我覺得用咗呢兩樣嘢整都蓋唔倒佢嗰陣泥味 , 就算泰式嗰隻整法我覺得都係一樣 , 接受唔倒 所以我從來都唔食 .
不過有次去朋友屋企食飯 , 佢就整咗呢個鹽焗烏頭 , 初初我都唔食架 , 不過喺佢哋嘅強迫推介吓 仲放到埋口邊咁就焗住食咗一啖 , 嗰一啖咬落又真係唔覺有泥味 , 食咗嗰啖之後我個碗又多咗一大嚿 咁就唯有食埋佢 , 到食完之後覺得呢個整法我都可以接受 , 之後自己都整過幾次 , 不過我發覺原來用本地養嘅烏頭係冇乜泥味架 , 雖然價錢係貴少少 , 但係我都情願俾多少少錢買條好味啲嘅嚟食 , 因為貴一貴都係買嚟食落自己個肚 , 所以我絕對唔會慳呢啲錢
鹽焗烏頭 ~ ( 食譜 ) hanhan
材料 :
本地烏頭魚 一條 ( 冇泥味 , 口感好啲 )
粗 鹽 兩包 ( 街市 $2蚊一包 )
做法 :
先將魚沖洗淨放上碟上 , (要直放不要打側 )
然後用粗鹽堆好 ( 好似堆沙堆咁包到實一實 ) 然後用大火隔水蒸15分鐘熄火取出放涼 .
食時先將鹽撥走 , 然後响魚背頭後嘅位置用剪刀剪開魚皮即可以食
大家可能會問點解要直放條魚唔好打側放
點解要响背上剪開 ? 因為咁樣做就可以保存啲魚油唔會漏走哂
2011年2月5日上午4:45公開累積瀏覽 1009
團年飯 ~ 02 - 02 - 2011
每年嘅年三十晚我都例必返外家食團年飯
因為一家人大大細細返哂嚟有成廿幾人真係好熱鬧好開心
有咁多人食飯 , 餸菜一定唔少 , 每款菜仲要打孖上至夠 tim 呀
因徇眾要求 我整咗 xo脆炸糯米球 返去俾佢哋食
仲整到成個網球咁大粒
食完後大家都讚 好味 , 我 "大佬 "仲一個人食咗三粒 tim 呀
飯後節目就更係開枱打番幾圈
呢晚大戰到零晨 兩點幾至收檔返屋企瞓
好彩都發咗多少新年財
年初一 ~ 03 - 02 - 2011
年初一就返咗"奶奶"度拜年食午飯
點知食完飯 " 姑仔 " 話去我家拜年
搞到冇準備嘅我 食完飯後 拿拿聲要走人 去買餸預備佢哋嚟拜年同埋食晚飯
搞咗成日做餐 c ~ 好攰
今年"奶奶"仲整咗好多嘢俾我哋過年食 , 有 炸印尼龍蝦片 , 鹽焗花生 , 炒腰果 , 蘿蔔糕 , 仲有罐鮑魚 tim ~ 真係多謝妳呀 "奶奶"
年初二 ~ 開年飯 04 - 02 - 2011
開年飯呢日例牌一定係 返外家食 同 "老媽 "拜年
我啲屋企人都返哂去 , 好熱鬧
最開心就係啲"細路" , 不停口咁見人就講 " 恭喜發財 " ~ 討 利是
今餐又係好好餸 , 真係淨食餸都飽哂呀
我仲整咗啲 "豬頭"力 帶返去請佢哋食
個個見倒都讚可愛 ~
仲爭住同佢哋影相 tim
今日又 大戰到零晨 三點幾至返屋企
唔知係咪請咗佢哋食 發過豬頭嘅 "豬頭" 力
分薄哂我啲財運 , 搞到輸錢 tim
好彩嘅係 年三十 嗰晚贏咗唔少 , 所以今晚輸咗都唔入肉 , 仲有淨
( 呢幾日真係日日都玩到好夜至返 , 好攰 , 好攰 ~
聽日又約咗去玩 , 所以冇乜時間去遊卜探大家
等呢個假期完咗 , 等我回復正常生活有 番多啲時間再去探妳哋吖
( 打完呢篇 Blog 已經差不多又 五點喇 , 要早抖喇 )
2011年1月29日下午11:59公開累積瀏覽 639
Happy Birthday To Me ~
28 - 01 - 2011
眨吓眼 咁快又過咗一年
又到咗我嘅生日
今年我嘅生日願望係 ~
祝 :我與所有家人 及 身邊所有好朋友 , 好卜友 個個都 身體健康 , 開心快樂 , 錢財不決 , 生活無憂
今日安排咗"老細"同我去食 Tea Buffet
"老細"問我點解唔食 Lunch 或者 Dinner ?
食 lunch buffet 係 12: 00 開始 喎 , 你瞓醒 lu 咩
咁食 Dinner 啦 !
Dinner ? 但係我想先食 Tea buffet 然後晚餐再去食第二樣喎
所以晏晝我哋就去咗都會海逸嘅 promenade 食 tea buffet
上次同 "新潮師奶仔"去咗"黃埔"嗰間 Promenade食 lunch buffet 試過佢嘅甜品之後發覺真係好正 , 由其事 芒果拿破崙 & 朱古力 mousse ~ 令我 念念不忘
近期 又見好多卜友都讚呢間 buffet 啲甜品款式多又好味 , 所以決定嚟試吓 ~
果然名不虛傳 , 甜品嘅款式真係又多 , 又精緻
可惜年紀大喇 , 肚皮唔爭氣 , 食少少就已經飽到上心口, 搞到有好多款甜品都冇試過
食飽飽之後就埋單走人 , 出去行咗一陣街幫助消化 然後返屋放低嘢 , 順便 hea 一 hea 抖陣再出去食過
晚餐我哋去咗"佐敦 " 渡船角 嘅 "龍蝦 " 燒 食燒龍蝦仔
呢間嘅燒龍蝦仔一隻只賣 $ 48 幾抵食 , 我哋叫咗兩隻 , 一隻蒜茸燒 , 另一隻就芝士燒 , 原本想要多兩款架 , 一款係芒果芝士燒 , 一款係水蜜桃芝士燒 , 點知落單嘅哥哥仔話 呢兩款都唔好食架 叫我哋千其唔好試呀 ( 搞笑 ) .
最後我哋聽哥哥仔話冇要嗰兩款 , 淨係要咗兩隻 一隻蒜茸燒 一隻芝士燒 & 燒"7"老虎蝦 , 燒雞泡魚乾 , 串燒牛脷 , 燒安格斯牛柳 , 蒜茸燒大茄子 , 燒菠蘿 , 燒粟米 再加兩大支竹蔗茅根水 .
呢間啲燒物都唔錯 , 唔會燒到乾爭爭 , 啲龍蝦仔 & 大虎蝦 肉質都好新鮮 肉爽 , 燒菠蘿又夠 Juicy , 粟米又甜 , 食咗咁多嘢埋單 $ 300有仲找 , 抵呀
今日呢兩餐生日飯都食得好飽 好開心 好滿足 ~ 多謝"老細"


text:
我地今次由曼谷飛布吉, 所以要向Domestic depeartment 進發. 入閘後唔使過海關,只要過x ray 機.
入閘後見到四點半就開門嘅 naraya.
原本想食M記早餐, 不過等到五點都未開門.
其他開咗門嘅餐廳有KFC 同 subway. 不過因為呢兩間都唔啱食,所以最後去咗7-11買兩件三文治頂住先. 喺7-11 買野果陣,見到有人問有冇happy tourist sim card 買, 不過counter staff 話冇, 唔知賣晒定根本冇得賣呢?
差不多去到閘口, 發現原來禁區入面嘅椅子舒服好多, 起碼係平嘅, 唔會有野頂住. 不過唔知道半夜仲可唔可以入禁區留宿一宵呢?
未到布吉, 已經買咗一袋戰利品俾媽咪.
太眼訓喇, 所以要飲杯mocha 頂住先.
上飛機先開始天光.
一個多小時後, 我地到咗布吉喇.
出閘後, 要先拎d 地圖參考下先. 見到附近有free sim card counter, 不過7點幾仲未開門.
機場內仲見到個表, 有坐的士到布吉各地嘅參考收費.
仲有minibus service counter
不過我地一早透過man 哥book 咗四人車到酒店,一程600 baht.
車箱入面都幾乾淨. 我地估司機係職業本地導遊, 因為佢俾我地嘅卡片有license no. 佢仲沿途問我地呢幾日有咩plan, 若果要導賞或者車, 都可以 call 佢.
45分鐘後,終於到達酒店
先來杯welcom drink
lobby 都幾闊落.
餐廳都幾大同早餐都有幾多款式.
我地book 酒店時考慮過book 唔book埋早餐, 不過一book 就要book 晒四日, 每日要加HKD 125 (兩個人), 所以最後冇book 到, 諗住去到酒店, 睇下環境, 先再決定散book 一或兩日. 不過去到問價, 原來一日一個人要600 baht, 即係兩個人一日要HKD 300, 比上網book 貴咗一倍有多, 最後我地都冇book 到.
酒店嘅staff 好nice, 主動問我地係咪想出去行下, 又提及過多十五分鐘就有免費tuk tuk. 由於酒店處於半山, 行落jungceylon 要10分鐘, 個天又咁晒, 所以都係等酒店tuk tuk 出去好d. 免費tuk tuk service 有時間限制, 去及回程可以選擇由酒到芭東海灘或jungceylon.
坐咗一陣, staff 好主動咁介紹d景點俾我地, 例如weekend market, 員工有禮貌又主動, 所以幾日來都住得好滿意.
幾分鐘就到芭東灘.
之後就駛向jungceylon.
原本諗住唱下錢同食個早餐, 不過全部都未開門, 所以唯有行遠d搵食.
於是行咗去老遠嘅 briley 食海南雞飯.
雞都ok, 不過飯就唔夠香.
兩個飯,一枝可樂,兩隻冰杯盛惠 120 baht.
兩位師傅都好用力, 所以全程都冇得訓, 不過做完又覺得幾舒服.
沿途行返去jungceylon 時見到布吉偉林, book 埋過兩日嘅半日蛋島遊先, 850 baht 一個.
jungceylon 都幾靚, 面積又大, 唔怪得做咗芭東地標.
用
買料用咗 515 baht.
買完之後可以上二樓嘅餐廳代煮. 我地去咗網上好評嘅your kitchen, 可以用普通話溝通, 睇下點整. (不過要留意, sunday可能休息)
白灼獅蚶
大蜆
咖哩炒蟹
連通菜, 冬蔭公河粉, 同加工費全部390 baht.
食完之後都唔夠兩點, 所以去咗 jungceylon 內嘅 big c 買d 糧食.
又去咗starbuck 買咗杯iced mocha, 咁啱做緊promtion , 現凡惠顧, 都可以跟住receipt 上面嘅website 做個十幾分鐘嘅問卷, 就可以免費獲得一杯如細杯裝飲品.
我地book 咗 city view room, 所以要落兩層, 不過staff 會幫你拎行李.
間房接近 400 呎, 好闊落, 不過因為處於半山, 所以就算落兩層, 都好光猛.
仲有小露台, 可以晒衫(最緊要可以晒下d泳衣) 同出去飲下beer, 吹下水.
二樓嘅泳池都好大好靚
有d房可以直達泳池, 一打開門就可以游水.
個view 都幾好.
老公有同事早兩日到達布吉, 所以我地約埋今晚一齊食晚餐.
我地去漁排食海鮮, 所以搵咗今朝個司機車我地去碼頭等朋友, 車費都幾貴, 來回要一千baht, 不過經酒店book 仲貴, 要1800 baht. 個司機沿途又sell 下d day tour, 不過我地覺得佢貴, 8 個鐘開價1800 baht, man 哥都只係 1300 baht, 所以搵咗個藉口推咗. 不過可能因為咁, 之後有一個日去kata 食完飯, 想搵佢車我地返芭東時, 我地被拒絕咗.
碼頭有隻好得意嘅馬騮仔.
等埋朋友, 一行十二人就坐艇仔出發到魚排.
就到喇.
魚排上有活生生嘅海鮮任君選擇, 有海星架.
點解我地太陽未落山就去到餐廳食晚餐 ? 因為我地想睇日落囉.
海鮮餐開動. d 蟹好大隻又夠多肉
生蝦剌身, 正 !
大蝦粉絲, d 粉絲夠乾身同香.
炸蝦餅都好好食.
呢個菜正, 又辣又香口.
大家食到停唔到口.
食咗咁多新鮮又好味嘅野, 每位都只係 630 baht, 所以坐咁遠車都值得.
食完之後就返酒店, 沖個涼, 早d 訓覺, 預備聽日早起去皇帝島.


text:
日記好似變左週記咁
除夕晚
同Garvin and Zenia 等等朋友一齊食韓燒, 本來諗住可以九點幾就開始食優惠時段, 不過呢個決定好明顯係錯的.因為實在太多人係果間韓燒度等緊, 根本就係多人多到我幾乎連電梯都出唔到.後尾係個一個空氣唔多流通的地方度等左好耐, 終於由九點幾等到十點幾, 先至有得食, 勁唔 make sense. 好耐無見過佢地, 大家都係痴線的, 我都有少少頂唔順.讀左一年大學, 再見番佢地, 個感覺已經好唔同左.到最後就係韓燒館裡面望住個電視倒數, 都 OK 無癮.
元旦日
又打邊爐.
今晚係去 Jenny Wong 屋企.雖然佢地我比較唔係好熟, 但至少我會同Jenny 阿 Lone 佢地有幾句既.更何況, 我大部份時間都係食, 或者係玩貓.Jenny 的一對貓真係奇可愛無比, 又肥到震喎, 勁鐘意玩佢地, 幾乎想拋一舊骨頭出去佢地執番黎~ 如果佢地可以趴係我身上面就好 lu~
打完邊爐佢地就有下場, 我就無乜興趣 join, 番到屋企發覺自己呢幾日已經好滯, 食得太多....
一月五日開學日
好耐無番過黎恆生 lu. 今日就開學, 我第一堂就係第三四堂的環保學英語, 我以為自己未 reg 到呢一科喇, 點知佢點名個陣叫我個名喎, 哈哈, 即係得左喇, 好野.原來同我同一堂裡面仲有 Sara, 同佢一齊上完堂之後就被捉埋一齊去同龜 ling 食飯.....個感覺真係好 odd~~佢就話無野架, 阿 Wing 都成日係咁樣同我地三個人一齊食飯架喇, 但係我就覺得勁怪囉.好在 Sara 同 龜 ling 都係容易相處之人, 所以都唔係好大的「壓力」.之後見到Coffee Corner 出面有一個「中國旅遊圖片展」, 裡面展出左好多中國唔同名勝的照片, 如果十個「靚」係滿分, 呢個展簡直係十一個「靚」.裡面的名勝, 個個都勁靚, 色彩好鮮艷, 拍攝的題材好廣泛, 好多風土人情都拍得到, 由好多季節好多角度好多色彩好多構圖組成的照片系列.原來個展覽仲有免費中國旅遊書派, 大家當然就係怒搶...大學生好窮架嘛, 又貪婪喎, 係咪先~~~ ^__*
開學 Week - Day 2
人人都搶住想 reg 的 Urban Envrironmental Problems (UEP), 隔年先開一次, 機會難逢, 我就好好彩地 reg 得到.但係估唔到第一堂我就遲大到...早堂嘛, 係好難起身架喇, 成個假期都係度晚睡晚起, 係起唔到身架喇....之後上 GIS, 果然係悶, 但係唔 take 就無野好 take, 唯有硬住頭皮諗住學野囉....唉.之後 sit Transport, 嘩, 癲架, 極多野做, 多野做到癲, 簡直係 workload 之皇, 比得上 Maggi's Courses.之後又無堂上, 遇到 Vincent, 入左 Shaw 同嘉威三個人打籃波, 當然, 我對腳咁樣, 我只能夠定點射 key, 郁都唔敢郁 (但係我又會追校巴架喎).之後嘉威上左黎打機, 勁開心
開學 Week - Day 3
今日的主題係 Applied Climatology. 不幸地我以為自己起到身, 點知一起身個陣已經係十點八, 遲 Q 晒大到, 仲要無位坐.夜晚, Rose 傷風, 我落去 Coffee Corner 食順便買外賣俾佢, 佢話我知 GPA 出左喇, 我呆左, 終於要面對呢一刻喇.我番落房 check E-mail, 點知無喎, 唯有上 RES 的 website check check....竟然俾我發現到自己終於都過三!!!!
過三呀!!!!!
係 GPA 過三呀!!!!!
我興奮都唔知講乜野好, 我恨左成三個 sem 就係恨呢一個「過三」的景象, 今日終於比我恨到番黎喇, 天呀, 實在係太令人感動喇! 實在係太令人感動喇........
開學 Week - Day 4
仲無聊, 得兩堂 Landscape Ecology.不過幾好上, 上完之後又打機又打機又打機, 又係 call 埋同我一樣咁無聊的嘉威, 怒打.夜晚自己一個人係蛇吧食頹飯, 勁無聊.想去 UL 找些少書, 竟然全部俾人借晒....使唔使咁癲呀.仲要三月先還, 你無病呀....唉